(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟ΄

Πέμπτη, 01 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από την Ελληνογαλλική Σχολή Αγίας Παρασκευής Ευγένιος Ντελακρουά, το 1ο ΕΠΑΛ Σιβιτανιδείου, το 6ο Γενικό Λύκειο Χαλανδρίου, το Γενικό Λύκειο Δροσιάς Εύβοιας και από το 40ο Δημοτικό Σχολείο Πάτρας Αχαΐας, σελ.
3. Αναφορά στον 'Αλκη Καμπανό, θύμα οπαδικής βίας, λόγω της συμπλήρωσης δύο χρόνων από τη δολοφονία του, σελ.
4. Ανακοινώνεται η αποδοχή της πρότασης Βουλευτών του ΣΥΡΙΖΑ για την καθιέρωση της 1ης Φεβρουαρίου ως Πανελλήνια Ημέρα Φιλάθλου, σελ.
5. Επί διαδικαστικού θέματος, σελ.
6. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της από 11.12.2023 Πράξης Νομοθετικού Περιεχομένου - Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας- (Α'203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στον 'Αλκη Καμπανό, θύμα οπαδικής βίας, λόγω της συμπλήρωσης δύο χρόνων από τη δολοφονία του:
 ΒΡΟΥΤΣΗΣ Ι. , σελ.
 ΚΑΠΠΑΤΟΣ Π. , σελ.
 ΚΟΝΤΗΣ Ι. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΜΠΑΡΚΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΧΡΗΣΤΙΔΗΣ Π. , σελ.

Β. Επί της αποδοχής της πρότασης για την καθιέρωση της 1ης Φεβρουαρίου ως Πανελλήνιας Ημέρας Φιλάθλου:
 ΒΡΟΥΤΣΗΣ Ι. , σελ.
 ΓΙΑΤΣΙΟΣ Ι. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΕΪΚΟΠΟΥΛΟΣ Α. , σελ.
 ΜΠΑΡΚΑΣ Κ. , σελ.
 ΞΑΝΘΟΠΟΥΛΟΣ Θ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΦΩΤΗΛΑΣ Ι. , σελ.

Γ. Επί διαδικαστικού θέματος:
 ΓΕΩΡΓΑΝΤΑΣ Γ. , σελ.
 ΠΛΑΚΙΩΤΑΚΗΣ Ι. , σελ.

Δ. Επί προσωπικού θέματος:
 ΣΥΝΤΥΧΑΚΗΣ Ε. , σελ.
 ΦΩΤΗΛΑΣ Ι. , σελ.

Ε. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:
 ΒΡΟΥΤΣΗΣ Ι. , σελ.
 ΓΙΑΤΣΙΟΣ Ι. , σελ.
 ΖΕΪΜΠΕΚ Χ. , σελ.
 ΚΑΠΠΑΤΟΣ Π. , σελ.
 ΚΟΝΤΗΣ Ι. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΕΪΚΟΠΟΥΛΟΣ Α. , σελ.
 ΜΠΑΡΚΑΣ Κ. , σελ.
 ΜΠΟΥΜΠΑΣ Κ. , σελ.
 ΞΑΝΘΟΠΟΥΛΟΣ Θ. , σελ.
 ΠΛΕΥΡΗΣ Α. , σελ.
 ΣΥΝΤΥΧΑΚΗΣ Ε. , σελ.
 ΦΩΤΗΛΑΣ Ι. , σελ.
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟ΄

Πέμπτη 1η Φεβρουαρίου 2024

Αθήνα, σήμερα την 1η Φεβρουαρίου 2024, ημέρα Πέμπτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κύριες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού».

Τον λόγο έχει ο κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλημέρα σας και καλό μήνα.

Θα μου επιτρέψετε να αναφερθώ για λίγο στην κρίση των Ιμίων, που αποτελεί ένα σκοτεινό κεφάλαιο στην ιστορία μας, ένα κεφάλαιο που φωτίζει όμως τη γενναιότητα επιφανών ανδρών, όπως ο υποπλοίαρχος Χριστόδουλος Καραθανάσης, ο υποπλοίαρχος Παναγιώτης Βλαχάκος και ο αρχικελευστής Έκτορας Γιαλοψός.

Είναι καθήκον μας ως εκλεγμένοι εκπρόσωποι του λαού να τους τιμήσουμε και να διασφαλίσουμε ότι η μνήμη τους θα ζει για πάντα στις καρδιές μας. Οι ήρωές μας έχουν την απαίτηση από εμάς να φροντίσουμε την πατρίδα μας. Ας εκπληρώσουμε αυτό το καθήκον με σθένος, σοφία και ανυποχώρητο αίσθημα ευθύνης. Με τη μνήμη των πεσόντων ως καθοδηγητικό φως, ας συνεχίσουμε τον αγώνα μας για μια ελεύθερη, ανεξάρτητη και ενωμένη πατρίδα. Ας είναι αθάνατοι!

Μένοντας στο θέμα του σημερινού νομοσχεδίου, δυστυχώς δεν μπορούμε να ελαφρύνουμε το κλίμα, καθώς η πατρίδα μας, από το 1983 έως σήμερα, μετρά δεκατέσσερα θύματα οπαδικής βίας με τελευταίους τους Άλκη Καμπανό δεκαεννέα ετών, Μιχάλη Κατσούρη είκοσι εννέα ετών και τον τριάντα ενός ετών υπαρχιφύλακα Γιώργο Λυγγερίδη, που χτυπήθηκε θανάσιμα από ναυτική φωτοβολίδα εν ώρα καθήκοντος.

Με το παρόν σχέδιο νόμου του Υπουργείου Παιδείας, Θρησκευμάτων και Αθλητισμού γίνεται ένα καθοριστικό βήμα απέναντι στις βίαιες αντικοινωνικές συμπεριφορές που στοιχειώνουν τον ελληνικό αθλητισμό και απλώνεται ένα πέπλο προστασίας για τους φιλάθλους και όλους όσους επηρεάζουν οι έκνομες συμπεριφορές αυτού του είδους.

Για τον σκοπό αυτό αναδιαμορφώνεται πλήρως το πλαίσιο της ηλεκτρονικής εποπτείας αθλητικών εγκαταστάσεων και για τη συμμετοχή των ομάδων στα πρωταθλήματα της Super League και της A1 εθνικής κατηγορίας καλαθοσφαίρισης γίνεται απαραίτητη προϋπόθεση η εγκατάσταση, αλλά και το να έχει τεθεί σε πλήρη λειτουργία το ηλεκτρονικό σύστημα παρακολούθησης και εποπτείας της αθλητικής εγκατάστασης που χρησιμοποιεί ως έδρα της.

Η ιδιαίτερη βαρύτητα του εν λόγω μέτρου χαρακτηρίζεται και από τη θέσπιση συγκεκριμένων ελέγχων, οι οποίοι θα πραγματοποιούνται από την αστυνομία δύο ημέρες πριν τη διεξαγωγή ενός αγώνα, αλλά και μετά τη λήξη του αγώνα, με ειδική έκθεση να συντάσσεται από την αστυνομία και στους δύο ελέγχους και να αποστέλλεται στη Διαρκή Επιτροπή για την Αντιμετώπιση της Βίας. Μιλάμε στην ουσία για ένα μέτρο που θα συμβάλει καταλυτικά, τόσο στην αντιμετώπιση της βίας, όσο και στην άμεση ταυτοποίηση των δραστών.

Επιπλέον αυτού, θεσπίζεται ένα νέο, σύγχρονο και πρωτοποριακό σύστημα ταυτοποίησης των κατόχων εισιτηρίων των ποδοσφαιρικών αγώνων μεταξύ ομάδων της Super League αξιοποιώντας τις σύγχρονες τεχνολογίες και το εθνικό μητρώο επικοινωνίας σε συνεργασία με το Υπουργείο Ψηφιακής Διακυβέρνησης. Αυτοματοποιείται έτσι η διαδικασία ταυτοποίησης των κατόχων εισιτηρίων χωρίς να μεσολαβεί έλεγχος από φυσικά πρόσωπα και θεσπίζονται ανάλογες ποινές για τους παραβάτες. Αυτόματες διοικητικές κυρώσεις θεσπίζονται από τη ΔΕΑΒ και για τις έκνομες πράξεις που συναντάμε πιο συχνά στους αγωνιστικούς χώρους, όπως είναι η ρίψη εύφλεκτων και επικίνδυνων αντικειμένων στους αγωνιστικούς χώρους και τις αθλητικές εγκαταστάσεις, αλλά και για την παράνομη είσοδο θεατών ή άλλων μη διαπιστευμένων προσώπων στους προαναφερθέντες χώρους. Ακόμη είναι γνωστή η χρηματοδότηση των αθλητικών σωματείων από τη φορολογία των κερδών των παικτών «ΣΤΟΙΧΗΜΑΤΟΣ» των αθλητικών ανωνύμων εταιρειών και των τμημάτων αμειβομένων αθλητών. Πλέον το 50% της χρηματοδότησης αυτής θα κρίνεται από τη μη τελεσίδικη επιβολή κατά το προηγούμενο ημερολογιακό έτος κατ’ επανάληψη κυρώσεων για περισσότερες παραβατικές συμπεριφορές των ιδίων ή των φιλάθλων τους, με σκοπό να δοθεί ένα ακόμη κίνητρο στις ίδιες τις ομάδες να τηρούν στο έπακρο τα μέτρα για την προστασία των αθλητών, των πολιτών, αλλά και του ίδιου του αθλήματος.

Αναφορικά με τις λέσχες φιλάθλων, για τις οποίες πολύς λόγος έχει γίνει στο παρελθόν, θεσπίζεται η ύπαρξη μόνο μιας λέσχης ανά έμβλημα ομάδας η οποία πρέπει να λειτουργεί υποχρεωτικά με τη συναίνεση της ΠΑΕ, εφόσον υφίσταται ΠΑΕ, άλλως με τη συναίνεση του ερασιτεχνικού αθλητικού σωματείου.

Τέλος, κλείνοντας την αναφορά στο πρώτο μέρος του νομοσχεδίου, αξίζει να σημειωθεί πως λαμβάνοντας πάντα υπ’ όψιν τις καλές διεθνείς και ευρωπαϊκές πρακτικές στις μεταρρυθμίσεις μας, οι αρμοδιότητες και το πλαίσιο λειτουργίας της ΔΕΑΒ αναδιαμορφώνονται έχοντας ως γνώμονα την εναρμόνισή του με το νέο πλαίσιο της Σύμβασης Σεντ Ντενί του Συμβουλίου της Ευρώπης.

Στο δεύτερο μέρος του νομοσχεδίου, κυρίες και κύριοι συνάδελφοι, υφίστανται τροποποιήσεις και ενσωματώνονται διατάξεις για τον εξορθολογισμό της υπάρχουσας νομοθεσίας. Μεταξύ αυτών, οι προπονητές των οποίων οι αθλητές έχουν κατακτήσει πρώτη έως όγδοη νίκη σε θερινούς ή χειμερινούς ολυμπιακούς αγώνες, ή πρώτη έως έκτη νίκη σε παγκόσμιο πρωτάθλημα, ή πρώτη έως τέταρτη νίκη σε ευρωπαϊκό πρωτάθλημα ανδρών ή γυναικών δύναται να αποκτήσουν άδεια άσκησης επαγγέλματος προπονητή Α΄ επιπέδου κατόπιν σχετικής αναγγελίας προς τη Γενική Γραμματεία Αθλητισμού έως την 30ή Μαρτίου 2024 χωρίς να απαιτείται απολυτήριο Λυκείου ή ισότιμος τίτλος ή ανώτερος τίτλος σπουδών.

Επιπροσθέτως, δίνεται μια τελευταία σύντομη παράταση για την εναρμόνιση των καταστατικών των αθλητικών σωματείων, των αθλητικών ενώσεων και των αθλητικών ομοσπονδιών μέχρι την 30ή Ιουνίου 2024 και επεκτείνεται και για το έτος 2024 η εξαιρετική πρόβλεψη σύμφωνα με την οποία το ποσοστό των εσόδων που χρησιμοποιείται για τη χρηματοδότηση αθλητικών ομάδων είναι ακατάσχετο στα χέρια του δημοσίου ή τρίτων.

Έργο-τομή όμως, που το συναντάμε στο δεύτερο μέρος, αποτελεί η λειτουργία του πληροφορικού συστήματος του e-Kouros, το οποίο αποτελεί μία ψηφιακή πλατφόρμα προσβάσιμη μέσω του gov.gr και έχει ως σκοπό την καθολική ψηφιοποίηση του αθλητισμού, τη χαρτογράφηση των αθλητικών φορέων και των εγκαταστάσεων όλων των βαθμίδων και την παρακολούθηση της συμμόρφωσής τους με όλες τις απαραίτητες αδειοδοτήσεις λειτουργίας, προστασίας και ασφάλειας των χρηστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, θα χρειαστώ.

Έτσι μειώνονται τα διοικητικά βάρη, αυξάνεται η δυνατότητα ελέγχου και αξιολόγησης από το Υπουργείο Αθλητισμού και ενισχύεται η ανάπτυξη του σχολικού και πανεπιστημιακού αθλητισμού, αλλά και η συμμετοχή των πολιτών σε προγράμματα αθλητισμού, με περισσότερες λεπτομέρειες σχετικά με τη λειτουργία να δημοσιεύεται προσεχώς με σχετική ΚΥΑ.

Κυρίες και κύριοι συνάδελφοι, μπροστά μας έχουμε ένα εξαιρετικό νομοσχέδιο για το οποίο θα ήθελα να εκφράσω τα ειλικρινή μου συγχαρητήρια προς τον Αναπληρωτή Υπουργό κ. Βρούτση, τόσο για την κατάρτισή του όσο και για το σθένος του να αναλάβει δύσκολες αποφάσεις σχετικά με αυτό όταν απαιτήθηκαν, ένα νομοσχέδιο που δίνει ουσιαστική πνοή στον ελληνικό αθλητισμό, εισάγοντας νέες τεχνολογικές και διοικητικές ρυθμίσεις που είναι απαραίτητες για τη λειτουργία και την ανάπτυξή του, ενώ ταυτόχρονα χτυπά στη ρίζα τους τα φαινόμενα της βίας και άλλων έκνομων συμπεριφορών που προκαλούν αιμορραγία στην ελληνική κοινωνία για περισσότερα από σαράντα χρόνια.

Εδώ τα πολλά λόγια περισσεύουν και φτωχαίνουν την Ελλάδα σε ψυχές και αγαπημένα πρόσωπα. Αυτό που είναι αναγκαίο είναι η συλλογική δράση, καθώς είναι ένα νομοσχέδιο που έχει ως προαπαιτούμενο τη γόνιμη συνεργασία μεταξύ κράτους, αρμόδιων φορέων, των αθλητικών σωματείων, της κοινωνίας των πολιτών, για να καταφέρουμε έτσι να ξεριζώσουμε το τέρας του χουλιγκανισμού από τον ελληνικό αθλητισμό και να δώσουμε χώρο στους πραγματικούς και υγιείς φιλάθλους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καππάτο.

Τον λόγο έχει ο κ. Χρηστίδης Παύλος από το ΠΑΣΟΚ.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, κυρίες και κύριοι συνάδελφοι, δύο χρόνια συμπληρώνονται σήμερα από τη δολοφονία του Άλκη Καμπανού, ενός νέου ανθρώπου ο οποίος δολοφονήθηκε για την ομάδα του, ενός νέου ανθρώπου ο οποίος αποτέλεσε ένα ακόμα θύμα μιας βίας χωρίς τέλος, ενός κύκλου αίματος χωρίς τέλος, μιας δολοφονίας η οποία και τότε συνοδεύτηκε από μια σειρά μεγάλων δηλώσεων, από μια σειρά μέτρων τα οποία ανακοίνωσε η Κυβέρνηση της Νέας Δημοκρατίας, από μια σειρά δηλώσεων που έγιναν από κυβερνητικά στελέχη και στα οποία με έναν νόμο και με ένα άρθρο υπόσχονταν να αντιμετωπίσουν τα ζητήματα βίας που υπάρχουν μέσα και έξω από τα γήπεδα.

Η δολοφονία του κ. Άλκη Καμπανού δύο χρόνια πριν δυστυχώς δεν αποτέλεσε την τελευταία. Είχαμε μια σειρά περιστατικών και γεγονότων τα οποία δείχνουν την τραγική κατάσταση που επικρατεί σήμερα μέσα και έξω από τα γήπεδα όσον αφορά την οπαδική βία, όσον αφορά τη βία στους αθλητικούς χώρους, κυρίως όμως έρχεται να αναδείξει τα τεράστια ζητήματα τα οποία έχει σήμερα η ελληνική κοινωνία με τη βία συνολικά.

Διότι, κυρίες και κύριοι συνάδελφοι, δεν μπορεί κανένας από εμάς να θεωρήσει ότι η βία στα αθλητικά κέντρα είναι μια βία αποκομμένη από την κοινωνική βία και δεν μπορεί κανένας να αποδεχτεί την υποκρισία με την οποία Υπουργός μετά τον Υπουργό, οι Υπουργοί της Νέας Δημοκρατίας, έρχονται να αντιμετωπίσουν το ζήτημα της οπαδικής βίας.

Και πώς άλλωστε θα μπορούσε κάποιος να αποδεχθεί ότι δώσατε λύση σε ζητήματα, όταν δύο μήνες πριν ένας αστυνομικός υπάλληλος έχασε τη ζωή του από μια ναυτική φωτοβολίδα την ώρα της δουλειάς του κι εσείς αποφασίσατε να κλείσετε τα γήπεδα του ποδοσφαίρου, μετά από έναν αγώνα βόλεϊ και μόνο τα γήπεδα του ποδοσφαίρου, ενώ οι οπαδοί όλων των ομάδων μπορούσαν να έχουν πρόσβαση στα γήπεδα όλων των υπόλοιπων αθλημάτων;

Ποια είναι η λογική την οποία είχατε δύο μήνες πριν, όταν αποφασίσατε να κλείσετε τα γήπεδα, τιμωρώντας επί της ουσίας όλους τους υγιείς φιλάθλους, οι οποίοι πήγαιναν εκεί για κάτι το οποίο συνέβη έξω από τα γήπεδα και για το οποίο δύο χρόνια μετά τη δολοφονία του Άλκη Καμπανού και ενώ είχαν κατέβει οι Κροάτες και είχαν φτάσει έξω από τη Νέα Φιλαδέλφεια, ενώ ζήσαμε ό,τι ζήσαμε στο Ρέντη, δεν είχατε κάνει απολύτως τίποτα;

Αυτή την υποκρισία σήμερα στηλιτεύουμε και φοβόμαστε ότι παρά τη στήριξη την οποία παρέχουμε και στις επιτροπές από τον αρμόδιο εισηγητή μας, τον Τάσο Νικολαΐδη, αλλά και συνολικά ως Κοινοβουλευτική Ομάδα, δεν πιστεύω ότι θα δώσει λύση στα ζητήματα. Διότι ο τρόπος με τον οποίο χειρίζεστε τα ζητήματα αυτά είναι ένας τρόπος εξόχως υποκριτικός. Και δεν έχει καμμία σχέση με αυτά τα οποία κατά περιόδους αναλύσατε, ειδικά την προεκλογική περίοδο και του 2019 και του 2023, για τη σχέση σας με το επιτελικό κράτος.

Έχει πολύ μεγάλο ενδιαφέρον ότι τα γήπεδα ανοίγουν στις 12 Φεβρουαρίου, αλλά τα μέτρα τα οποία δεσμεύεστε να φέρετε με αυτό εδώ το νομοσχέδιο εφαρμόζονται στις αρχές Μάρτη και στις αρχές Απρίλη. Μας ακούν οι Έλληνες πολίτες και αναρωτιούνται για ποιον λόγο ανοίγετε τα γήπεδα 12 Φεβρουαρίου, ενώ θα εφαρμόσετε την πιστοποίηση των φιλάθλων οι οποίοι θα μπαίνουν στα γήπεδα και τις κάμερες τον Μάρτιο και τον Απρίλιο. Τι εξυπηρετεί αυτή σας η απόφαση;

Και φυσικά, τι κρύβεται πίσω από όλες αυτές τις παράλογες επιλογές τις οποίες κάνετε διαρκώς τα τελευταία χρόνια, οι οποίες αφήνουν τη βία να εξελίσσεται, χωρίς να αντιμετωπίζουν στην πραγματικότητα τον αθλητισμό σε αυτό το οποίο είναι;

Διότι, κυρίες και κύριοι συνάδελφοι, όπως είπα και προηγουμένως, η βία για εμάς δεν είναι αποκομμένη από αυτό το οποίο συμβαίνει συνολικά στην ελληνική κοινωνία. Είναι κάτι το οποίο μας απασχολεί ως ένα ζήτημα το οποίο χρήζει μιας συνολικής αντιμετώπισης. Είναι ένα ζήτημα το οποίο πρέπει να το δούμε σε βάθος και στην ουσία του, γιατί ο αθλητισμός για τους Έλληνες, χιλιάδες χρόνια τώρα, ήταν η πηγή της προόδου και στο κομμάτι της επιστήμης και στο κομμάτι της ζωής και στο κομμάτι της κουλτούρας τους. Ήταν αυτό το οποίο οι αρχαίοι Έλληνες έλεγαν ότι μας δίνει τη δύναμη για να έχουμε ένα υγιές μυαλό.

Σήμερα ο υγιής νους, για τον οποίο εμείς θα έπρεπε να δουλεύουμε, λείπει με δικές σας αποφάσεις και επιλογές, με επιλογές οι οποίες αφήνουν τα παιδιά μας στα σχολεία να καλλιεργούν και να βλέπουν συνθήκες βίας να αναπτύσσονται, την ελληνική κοινωνία από το πρωί μέχρι το βράδυ να βλέπει στις τηλεοράσεις τη βία να αναπτύσσεται και όλα αυτά τα αντιμετωπίζετε ως ένα φυσικό φαινόμενο που θεωρείτε ότι με ένα νομοσχέδιο θα αντιμετωπιστεί.

Αντί να δείτε πώς το αθλητικό ιδεώδες θα έρθει να αντιμετωπίσει όλα αυτά τα ζητήματα και θα αποτελέσει μια κουλτούρα στη σημερινή κοινωνία, αφήνετε τα ζητήματα αυτά να τα διαχειρίζονται κάποιοι με όρους μιντιακούς και μόνο και αυτό είναι κάτι το οποίο μας απασχολεί και μας πιέζει.

Διότι βλέπουμε ότι τα παιδιά μας συνηθίζουν την κουλτούρα της βίας. Βλέπουμε ότι τα παιδιά μας συνηθίζουν τις δολοφονίες. Βλέπουμε ότι τα παιδιά μας συνηθίζουν να βλέπουν οπαδούς να τσακώνονται και σε χαμηλότερες κατηγορίες από αυτές που έχουμε συνηθίσει να βλέπουμε ως εθνικές κατηγορίες και αυτό είναι κάτι το οποίο δημιουργεί την κουλτούρα της βίας.

Είναι η κουλτούρα που στερεί την αξιοπρέπεια και την αξιοπιστία, στερεί τη δυνατότητα της κοινωνίας μας να συζητά και να εξελίσσεται. Διότι χάνουμε τα θεμέλια των αξιών μας και ενσωματωνόμαστε σε αυτό το οποίο προηγουμένως ανέφερα ως μια κουλτούρα, η οποία αποστρέφεται τη συζήτηση, αποστρέφεται τον υγιή ανταγωνισμό, αποστρέφεται στο τέλος της ημέρας οτιδήποτε έχει να κάνει με την ευγενή άμιλλα.

Δεν μπορούμε να πάμε σε ένα γήπεδο και να φοράμε ό,τι φανέλα θέλουμε. Δεν μπορούμε να πάμε σε μια γειτονιά και να είμαστε ασφαλείς με τη φανέλα της ομάδας την οποία θέλουμε να φορέσουμε. Δεν μπορούμε να δούμε την αγαπημένη μας ομάδα σε οποιοδήποτε γήπεδο θέλουμε να πάμε της χώρας. Γιατί; Γιατί κινδυνεύουμε από κάποιους οι οποίοι είναι η μειοψηφία του οπαδικού κινήματος, οι οποίοι έχουν ταυτίσει τη δική τους ανομία με τις επιλογές τις οποίες κάνει η εκάστοτε πολιτική ηγεσία να μην τα αντιμετωπίζει, γιατί αφήνετε τη ροή του χρήματος να εξελίσσεται ανεξέλεγκτη. Αυτό είναι η πηγή του ζητήματος.

Απέναντι σε αυτό θέλω να σας πω, κυρίες και κύριοι συνάδελφοι, κύριοι Υπουργοί της Κυβέρνησης, ότι υπάρχει ένας άλλος δρόμος, ένας δρόμος τον οποίο εμείς θέλουμε να τον ακολουθήσουμε, ένας δρόμος στον οποίο το ΠΑΣΟΚ επενδύει και ένας δρόμος στον οποίο, επειδή ζούμε σε μια ολυμπιακή χρονιά, πρέπει να πάρετε και άλλου τύπου αποφάσεις.

Αν θέλετε τους Ολυμπιακούς Αγώνες, κύριοι και κυρίες της Κυβέρνησης, να τους δείτε ως μια ακόμα ευκαιρία φωτογραφήσεων τον Αύγουστο του 2024, εάν περιμένετε μετά τους Ολυμπιακούς Αγώνες του 2024 να βγάλετε λογύδρια περηφάνιας για τους αθλητές οι οποίοι σήμερα αγωνίζονται να βγάλουν εις πέρας την προετοιμασία τους εν όψει των Ολυμπιακών Αγώνων, σε κρύα ή κλειστά γήπεδα, σε γήπεδα τα οποία δεν έχουν ρεύμα, σε κολυμβητήρια τα οποία δεν έχουν ρεύμα, σε γυμναστήρια τα οποία δεν έχουν συνθήκες αθλητισμού οι οποίες μπορούν να βοηθήσουν τους αθλητές μας να πάνε μπροστά, αν μπορούν σήμερα οι αθλητές μας που θέλουν να πιάσουν τους στόχους των Ολυμπιακών Αγώνων να τους πιάσουν όταν είναι αναγκασμένοι να κάνουν δεκάδες χιλιόμετρα κάθε μέρα για να πάνε στον τόπο της προπόνησής τους και αν εσείς θα έχετε το θράσος σε έξι μήνες από τώρα να πάτε να φωτογραφίζεστε μαζί με εκείνους αθλητές, οι οποίοι ναι, αποτελούν παραδείγματα προς μίμηση.

Τα δάκρυα των αθλητών μας στους προηγούμενους Ολυμπιακούς Αγώνες, που αναδείκνυαν την ένδεια στήριξης του κράτους, δεν είναι μόνο για να γίνονται viral στο διαδίκτυο και στα social media, αλλά είναι για να προβληματιζόμαστε και να αντιμετωπίζουμε τα ζητήματα. Τα δάκρυα των αθλητών μας οι οποίοι αγωνιούν για τη δική μας στήριξη είναι δάκρυα τα οποία αποτελούν ένα άλλο πρότυπο και ένα άλλο ιδεώδες για τα παιδιά μας, γιατί οι αθλητές, περισσότερο ή λιγότερο γνωστοί, πρωταθλητές οι οποίοι πέτυχαν να πάρουν μετάλλια τα τελευταία πάρα πολλά χρόνια, είναι παραδείγματα προς μίμηση για τον τρόπο με τον οποίο έχουν πορευτεί στη ζωή τους. Διότι ξεπέρασαν κακουχίες, έφτιαξαν χαρακτήρες και αυτοί οι αθλητές είναι που πρέπει να μπαίνουν στα σχολεία και να αποτελούν τα παραδείγματα των παιδιών μας για μια καλύτερη ζωή, για ένα πρότυπο και κουλτούρα ζωής που είναι άξια να τα ακολουθήσουμε όλοι μας.

Αυτός είναι ο δρόμος τον οποίο πρέπει να ακολουθήσετε και όχι δήθεν επικοινωνιακές διαχειρίσεις στα πράγματα.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χρηστίδη.

Προτού δώσω τον λόγο στον κ. Λοβέρδο, θα προηγηθεί ο κύριος Υπουργός για ένα λεπτό για νομοτεχνικές βελτιώσεις.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Καταθέτω κάποιες νομοτεχνικού περιεχομένου βελτιώσεις.

(Στο σημείο αυτό ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 13γ,13δ,13ε)

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε. Παρακαλώ να διανεμηθούν.

Τον λόγο έχει τώρα ο κ. Λοβέρδος Ιωάννης.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλημέρα σας, κυρίες και κύριοι Βουλευτές και καλό μήνα Φεβρουάριο. Όπως λέει κι ο λαός μας, ο Φλεβάρης κι αν φλεβίσει, καλοκαίρι θα μυρίσει. Γι’ αυτό να σεβόμαστε τη λαϊκή θυμοσοφία και μερικές φορές να είμαστε πολύ προσεκτικοί έναντι κάποιων μετεωρολόγων.

Σήμερα μιλάμε για ένα σοβαρότατο νομοσχέδιο, που αφορά ένα από τα μεγαλύτερα προβλήματα που υπάρχουν σήμερα στην ελληνική κοινωνία. Μιλάμε για την οπαδική βία, αλλά η οπαδική βία δεν είναι ανεξάρτητη από το συνολικό πρόβλημα της βίας, που δυστυχώς ενδημεί στην ελληνική κοινωνία. Και κάποτε πρέπει να είμαστε ειλικρινείς με τον εαυτό μας και να διαπιστώσουμε ότι το πρόβλημα της βίας, σε όλα τα επίπεδα και σε όλες τις εκφάνσεις του, είναι από τα σημαντικότερα που αντιμετωπίζει σήμερα η Ελλάδα μας.

Η οπαδική βία είναι και αυτή μια πλευρά της γενικότερης βίας που υπάρχει στην κοινωνία μας: έμφυλη βία, ενδοοικογενειακή βία, βία των εφήβων και των ανηλίκων, η οποία έχει πάρει τρομακτικές διαστάσεις και η οποία σχετίζεται και με την οπαδική βία, βία που υπάρχει σε οργανωμένο επίπεδο, με οργανωμένες μαφίες και σε μικροεγκληματικότητα. Υπάρχουν πολλές μορφές της βίας. Όλες λίγο πολύ έχουν να κάνουν με το ίδιο κατά βάση πρόβλημα και όλες μαζί εξαρτώνται από την ανοχή που έχουμε επιδείξει διαχρονικά στη χώρα αυτή έναντι αυτών των φαινομένων.

Ξέρετε, εγώ είμαι δημοσιογράφος από 1985, σαράντα χρόνια περίπου. Σαράντα χρόνια καταγράφω τον χουλιγκανισμό στα γήπεδα και λέω ότι ο χουλιγκανισμός αυτός θα οδηγήσει αργά ή γρήγορα σε γενικότερη έκρηξη της βίας. Το έλεγα από το 1985. Δυστυχώς αυτό το βλέπουμε σήμερα. Εδώ και σαράντα χρόνια καταγράφω τις βίαιες καταλήψεις που γίνονται σε σχολεία και σε πανεπιστήμια και λέω ότι πίσω από τα δίκαια πολλές φορές αιτήματα των μαθητών και των φοιτητών κρύβονται μειοψηφίες, οι οποίες θέλουν να αγιοποιήσουν τη βία, τη βία για τη βία.

Ανεχόμαστε όλα αυτά τα φαινόμενα επί δεκαετίες και τώρα τα πληρώνουμε και τα πληρώνουμε ακριβά. Όπως πολύ σωστά είπε προηγουμένως ο Παύλος Χρηστίδης είναι δύο χρόνια από τον θάνατο, από την άγρια δολοφονία του Άλκη Καμπανού, ενός παιδιού που δεν έφταιξε τίποτα σε κανέναν. Κι όμως, σκοτώθηκε επειδή είπε ότι δεν είμαι ΠΑΟΚ, αλλά είμαι Άρης, είμαι Άρης, δεν είμαι ΠΑΟΚ, είμαι Παναθηναϊκός, δεν είμαι Ολυμπιακός. Δηλαδή για ανοησίες.

Αυτό το φαινόμενο εμείς ως Κυβέρνηση της Νέας Δημοκρατίας και του Κυριάκου Μητσοτάκη θα προσπαθήσουμε να το περιορίσουμε, γιατί εμείς πιστεύουμε στις δημοκρατικές και κοινοβουλευτικές διαδικασίες, θέλουμε τον διάλογο, θέλουμε τον διάλογο με κάθε διαμαρτυρόμενο και να προσπαθούμε να βρούμε λύσεις και θέλουμε να είμαστε υπέρ της κοινωνίας και κατά των ακραίων φαινομένων της βίας.

Άλλο πράγμα να έχεις ένα αίτημα και να προσπαθούμε να βρούμε λύση και άλλο πράγμα να θες να το επιβάλεις με τη βία. Για παράδειγμα, επειδή το άκουσα χθες και το άκουσα και από πολλούς Βουλευτές για το θέμα των αγροτικών κινητοποιήσεων, εμάς εχθρός μας δεν είναι οι αγρότες. Εχθρός μας είναι τα προβλήματα των αγροτών. Σε αυτά θέλουμε να δώσουμε λύσεις.

Ο Κυριάκος Μητσοτάκης γι’ αυτό πήγε στους αγρότες που διαμαρτύρονται και γι’ αυτό μίλησε μαζί τους, γι’ αυτό παραδέχτηκε ότι έχουν γίνει και λάθη. Ξέρετε σαράντα χρόνια που είμαι δημοσιογράφος δεν έχω δει άλλον Πρωθυπουργό που να αναγνωρίζει ότι κάνει και λάθη. Χρειάζεται πολιτική γενναιότητα και ο Κυριάκος Μητσοτάκης το έχει αποδείξει ότι έχει την πολιτική γενναιότητα και λέει: «Ελάτε να συζητήσουμε, να συζητήσουμε και να βρούμε λύσεις».

Κάποιες λύσεις δίνονται, κάποιες άλλες δεν μπορούν να δοθούν γιατί υπάρχουν και αντικειμενικοί λόγοι. Η Κοινή Αγροτική Πολιτική για παράδειγμα -δεν είναι το θέμα μας, αλλά ήθελα με την ευκαιρία να το πω- δεν αφορά μόνο την Ελλάδα, αφορά το σύνολο της Ευρώπης και θα δοθεί μόνο σε ευρωπαϊκό επίπεδο.

Σε ό,τι αφορά όμως την Ελλάδα και τα όρια του προϋπολογισμού, εμείς εξαντλούμε όλες τις δημοσιονομικές δυνατότητες που μας δίνονται. Είναι άλλο πράγμα να βοηθάμε τους αγρότες να λύσουν τα προβλήματά τους και άλλο μικρές μειονότητες να προσπαθούν με μπλόκα να αποκλείσουν τους δρόμους. Αυτό δεν μπορεί και δεν πρέπει να γίνει αποδεκτό. Εμείς δεν θέλουμε την ένταση, εμείς θέλουμε τον διάλογο και την επίλυση των προβλημάτων.

Το ίδιο ισχύει και για το δημόσιο σχολείο και για το δημόσιο πανεπιστήμιο. Εμείς θέλουμε τον διάλογο και τη συνεργασία και με τους φοιτητές και με τους μαθητές και με την ακαδημαϊκή κοινότητα. Δεν θέλουμε τις καταλήψεις μικρών μειονοτήτων, που προσπαθούν να εμποδίσουν τα παιδιά μας από το να παρακολουθήσουν κανονικά τα μαθήματά τους και να δώσουν κανονικά τις εξετάσεις τους. Αυτό δεν θέλουμε.

Το ίδιο πράγμα ισχύει και στον χώρο του αθλητισμού. Εμείς αγαπάμε, όπως όλοι οι Έλληνες από αρχαιοτάτων χρόνων, τον αθλητισμό. Θέλουμε να υπάρχει ο αθλητισμός εις όφελος της πατρίδας μας, εις όφελος όλων μας, εις όφελος του ίδιου του πολίτη, ο οποίος διαπαιδαγωγείται καλύτερα όταν αθλείται.

Τι δεν θέλουμε; Δεν θέλουμε με πρόσχημα τον αθλητισμό -διότι πρόσχημα είναι- να επωάζεται η ακραία βία που οδήγησε στη δολοφονία του Άλκη Καμπανού, στη δολοφονία του Γιώργου Λυγγερίδη, των οποίων τη μνήμη τιμάμε και θα πρέπει πάντα να τιμάμε.

Αυτό το νομοσχέδιο, λοιπόν, έρχεται για να διαχωρίσει αυτά τα δύο πράγματα: Άλλο ο αθλητισμός σε όλα τα επίπεδα άλλο η βία. Η βία δεν είναι αθλητισμός. Η βία είναι το σαράκι που κατατρώει την ελληνική κοινωνία. Σε αυτό θα μας βρει αντιμέτωπους. Εκεί δεν θα κάνουμε ούτε βήμα πίσω. Δεν πρόκειται να συνδιαλλαγούμε με τους ανθρώπους που ασκούν τη βία είτε για να προωθήσουν προσωπικά και ιδιοτελή συμφέροντα είτε γιατί παρασυρμένοι από κάποιους επιδίδονται σε πράξεις ακραίας, τυφλής βίας. Αυτά δεν θα τα ανεχθούμε και δεν πρόκειται να τα ανεχθούμε.

Από εκεί και πέρα είναι βέβαια θέμα εφαρμογής αυτών των μέτρων. Εάν κάτι θα δεχόμουν ως κριτική από την Αντιπολίτευση που το έχω ακούσει και υπάρχει μια βάση σε αυτό, είναι ότι έχουν περάσει πολλοί νόμοι. Σε αυτά τα σαράντα χρόνια που σας έλεγα και που είμαι δημοσιογράφος, έχω δει πολλούς νόμους για την καταπολέμηση της οπαδικής βίας. Πολλά από αυτά δεν έχουν εφαρμοστεί. Είναι ώρα να εφαρμοστούν και αυτό που περιμένω από την Κυβέρνηση είναι να εφαρμόσει αυτόν τον νόμο που έρχεται τώρα. Είναι κρίσιμο, όχι μόνο να ψηφιστεί ο νόμος -που θα ψηφιστεί και ελπίζω με τη συμμετοχή περισσότερων- αλλά είναι κρίσιμο και να εφαρμοστεί αυτός ο νόμος.

Ξέρω ότι ο Πρωθυπουργός θέλει την απόλυτη εφαρμογή του νόμου αυτού. Και είμαι βέβαιος ότι η Κυβέρνηση στο μέτρο των δυνατοτήτων της θα τον εφαρμόσει προς όφελος όχι μόνο της Νέας Δημοκρατίας, όπως κάποιοι υποστηρίζουν, αλλά προς όφελος της κοινωνίας μας, προς όφελος των παιδιών μας, προς όφελος του αθλητισμού που εμείς τον βάζουμε πάρα πολύ ψηλά και θέλουμε να είναι πρότυπο για τις νέες γενιές.

Τέλος θα κάνω μια μικρή παρατήρηση, αν μου επιτρέπετε, επειδή το άκουσα χθες στην ομιλία του αξιότιμου Προέδρου του ΠΑΣΟΚ κ. Ανδρουλάκη. Είπε για τον κατώτατο μισθό, την τροπολογία που εντάσσεται στο νομοσχέδιο και αναφέρθηκε στον κατώτατο μισθό ότι δεν κατάλαβε γιατί οι πρωτοβουλίες αυτές της Κυβέρνησης έρχονται μέσα στο πλαίσιο του εκλογικού κύκλου.

Η πρωτοβουλία αυτής της Κυβέρνησης δεν έχει να κάνει με τίποτα με τις ευρωεκλογές. Έχει να κάνει με την αύξηση του κατώτατου μισθού που η Κυβέρνηση της Νέας Δημοκρατίας έχει υποσχεθεί προεκλογικά. Το πάμε τώρα στα 820 ευρώ. Σκοπός μας είναι να το πάμε μέχρι το τέλος τετραετίας στα 950 ευρώ. Διότι πράγματι οφείλουμε να αυξήσουμε τους μισθούς. Μισθούς καλύτερους για όλους τους Έλληνες γιατί πράγματι αναγνωρίζουμε τα προβλήματα που αντιμετωπίζουν και μέσα στο πλαίσιο του δυνατού να κάνουμε ό,τι καλύτερο μπορούμε. Αυτός είναι ο στόχος. Δεν είναι να επηρεάσουμε τους ψηφοφόρους. Δεν το κατάλαβα αυτό, πώς το είπε ο κ. Ανδρουλάκης. Ομολογώ δεν το κατάλαβα, να επηρεάσουμε τους ψηφοφόρους για να ψηφίσουν υπέρ της Νέας Δημοκρατίας στις ευρωεκλογές. Είτε θα ερχόταν τώρα είτε σε δύο μήνες δεν θα άλλαζε κάτι ούτε θα επηρεάζονταν οι ψηφοφόροι. Ας το αφήσουμε αυτό. Έτσι κι αλλιώς μετά τις ευρωεκλογές έχουμε καθαρό χρόνο τριών ετών χωρίς καμμία εκλογική αναμέτρηση. Ούτε για διαχειριστές της πολυκατοικίας μας δεν θα ψηφίσουμε για τρία ολόκληρα χρόνια.

Εκεί, λοιπόν, θα κριθούμε από το έργο μας στην αντιμετώπιση των προβλημάτων του ελληνικού λαού και όχι στο πώς θα κάνουμε δήθεν, όπως μας κατηγορεί η Αντιπολίτευση, επικοινωνιακές τακτικές. Δεν υπάρχουν επικοινωνιακές τακτικές. Υπάρχουν προβλήματα και ποιος μπορεί να τα διαχειριστεί καλύτερα. Και εμείς πιστεύουμε, όπως και στο θέμα της οπαδικής βίας ότι μόνον ο Κυριάκος Μητσοτάκης και η Νέα Δημοκρατία μπορούν να τα διαχειριστούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Λοβέρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και δύο συνοδοί εκπαιδευτικοί από την Ελληνογαλλική Σχολή Αγίας Παρασκευής «Ευγένιος Ντελακρουά».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Για να ολοκληρώσουμε τον κατάλογο των ομιλητών, εκκρεμούν να μιλήσουν τέσσερις ακόμα συνάδελφοι. Ο κ. Κούβελας, ο κ. Πλεύρης, ο κ. Γιάτσιος, ο κ. Μπάρκας και στη συνέχεια θα περάσουμε στον Κοινοβουλευτικό Εκπρόσωπο του ΣΥΡΙΖΑ κ. Ξανθόπουλο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, επειδή η μοίρα καμμιά φορά παίζει παράξενα παιχνίδια, η σημερινή μέρα που διεξάγεται το νομοσχέδιο για την αντιμετώπιση αθλητικής βίας διεξάγεται σε ένα κλίμα ενωτικό -όπως τουλάχιστον αισθάνομαι- και πιστεύω ότι εκφράζω και όλες τις πλευρές της Βουλής στην Αίθουσα μας. Είναι η μέρα, η αποφράδα μέρα 1η Φεβρουαρίου του 2022 όταν έπεφτε νεκρός από δολοφονική ενέργεια ο Άλκης Καμπανός. Γι’ αυτό, λοιπόν, αυτή τη μέρα θεωρώ ότι πρέπει να την καθιερώσουμε την 1η Φεβρουαρίου ως «πανελλήνια ημέρα φιλάθλου».

(Χειροκροτήματα)

Αποδεχόμενοι και την πρόταση του ΣΥΡΙΖΑ.

(Χειροκροτήματα)

Δυστυχώς ο κύκλος αίματος δεν έκλεισε. Είχαμε τη δολοφονία του Μιχάλη Κατσουρή, του Γιώργου Λυγγερίδη. Πρέπει να δείξουμε όλοι ενωτικά ότι είμαστε μια γροθιά απέναντι στη βία -αυτό εκφράζεται σήμερα από το ελληνικό Κοινοβούλιο- και να ελπίσουμε να ισχύσει αυτό που είπαμε και τότε, η φράση «ποτέ ξανά».

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Ξανθόπουλος, Κοινοβουλευτικός Εκπρόσωπος του ΣΥΡΙΖΑ έχει ζητήσει τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Είναι μια σημαντική στιγμή στο Κοινοβούλιο. Εγώ ήδη από τη δεύτερη θητεία μου δεν θυμάμαι να έχει ξαναγίνει δεκτή τροπολογία της Αντιπολίτευσης από την Κυβέρνηση, μπορεί να κάνω λάθος, αλλά πάντως είναι μια σπάνια στιγμή και θεωρώ ότι αυτό δείχνει τουλάχιστον σε επίπεδο προθέσεων -ανεξάρτητα από τις αποκλίσεις και τις διαφοροποιήσεις- ότι πρέπει να παλέψουμε όλοι μαζί στο μέτρο του δυνατού για να αντιμετωπίσουμε αυτό το τέρας της βίας.

Όπως είδατε, κύριε Υπουργέ στο δεύτερο άρθρο λέει ότι θα καθοριστεί με προεδρικό διάταγμα ο χαρακτήρας, το περιεχόμενο κ.λπ.. Θα ήθελα μια αυξημένη ευαισθησία και επαγρύπνηση, ώστε να υλοποιηθεί και το δεύτερο άρθρο, να μη μείνουμε μόνο στην πανηγυρική αποδοχή της τροπολογίας που καταθέσαμε. Πολύ σύντομα να έχουμε και τη συνοδή νομοθεσία, έτσι ώστε να αρχίσει το συντομότερο δυνατόν η μέρα αυτή να μπαίνει στο καλεντάρι της κοινωνίας, των σχολείων, των αθλητικών σωματείων για να δημιουργήσει στο μέτρο του δυνατού μια αντίρροπη συνείδηση στα όσα γίνονται στα γήπεδα, στους δρόμους και στις παρέες.

Αυτή τη στιγμή θεωρώ ως Κοινοβούλιο, ως πολιτικό σύστημα δείχνουμε εμπράκτως την ευγνωμοσύνη μας στο θύμα και στην οικογένεια του θανόντος, διότι μόνον με την επίκληση του ονόματος και της θυσίας δεν καλυτερεύουν οι συνθήκες, δεν προχωράνε οι γενιές. Χρειάζονται και θεσμικά μέτρα. Ένα μικρό δειλό βήμα είναι αυτό. Δείχνει τη διάθεση όλων μας και στην κατεύθυνση αυτή εμείς ως ΣΥΡΙΖΑ - Προοδευτική Συμμαχία, αφ’ ενός μεν αισθανόμαστε περήφανοι για την πρωτοβουλία που πήραμε να κάνουμε την τροπολογία και, βεβαίως, θα παρακολουθήσουμε και την υλοποίηση της τροπολογίας αυτής και θα συμμετάσχουμε με όλες μας τις δυνάμεις στο να θεσμοθετηθεί, για να γίνει συνείδηση στην ελληνική κοινωνία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει ζητήσει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Θα ήθελα κι εγώ να αναγνωρίσω ότι είναι μια πολύ θετική πρωτοβουλία, κύριε Υπουργέ, και είναι και μια θετική κοινοβουλευτική πρακτική, προτάσεις που έρχονται από την κοινωνία και διά μέσου των Κοινοβουλευτικών Ομάδων διοχετεύονται στο Κοινοβούλιο και να γίνονται δεκτές από την Κυβέρνηση.

Θεωρούμε ότι αυτή η κίνηση θα πρέπει να έχει, ασφαλώς όπως έχει, μια ιδιαίτερη συμβολική αξία. Κάθε τέτοια ημέρα που νοηματοδοτεί έναν αγώνα κατά μιας κοινωνικής παθογένειας, όπως είναι η βία, πράγματι πρέπει να εκπέμπει μια πολύ συγκεκριμένη συμβολική ακτινοβολία.

Οφείλει όμως η Κυβέρνηση και η Βουλή, οφείλει η δημόσια ζωή, η πολιτική ζωή, αυτή την ημέρα και αυτή τη συζήτηση να τη χρησιμοποιήσει σήμερα ως εφαλτήριο και ως αφορμή για έναν διάλογο τον οποίο και εσείς αλλά και εμείς κι ο ίδιος ο Πρόεδρός μας χθες, ο Νίκος Ανδρουλάκης, σας κάλεσε και μας κάλεσε να πραγματοποιήσουμε στο επόμενο διάστημα.

Τους επόμενους μήνες πρέπει όλη η πολιτεία, πρώτη η Κυβέρνηση, τα κόμματα της Αντιπολίτευσης και κυρίως η κοινωνία των πολιτών, να μιλήσει με θάρρος και ειλικρίνεια γι’ αυτό το τέρας που είναι η αθλητική βία και να την αντιμετωπίσουμε με ακόμα περισσότερη και βαθύτερη δημοκρατία, με παιδεία καλύτερη, με εκπαίδευση αθλητική για να διδαχθούν τα παιδιά μας μέσα στα σχολεία τις αρχές του «ευ αγωνίζεσθαι», να μη γίνουν εκείνα τα πρόθυμα πιόνια στα σχέδια κάποιων που τα θέλουν μέσα στις εγκληματικές οργανώσεις και να μην ανακυκλώνεται ο κύκλος του αίματος και της βίας στις παρυφές και με αφορμή τον αθλητισμό. Έχουν δίκιο όλοι όσοι λένε ότι δεν υπάρχει αθλητική βία ως διακριτή μορφή εγκληματολογική της βίας. Είναι βία με αφορμή τον αθλητισμό.

Και αν κάνουμε αυτόν τον διάλογο, είμαι βέβαιος ότι και αποτελέσματα θα φέρουμε και -κλείνοντας, κύριε Πρόεδρε- θα αποφύγουμε και εξισωτικές αντιλήψεις που φέρνουν το οργανωμένο έγκλημα και τη βία με αφορμή τον αθλητισμό -που ανοίγει μια συζήτηση σήμερα- στην ίδια ευρύτερη κατηγορία με τους φοιτητές και τους αγρότες, όπως ακούσαμε στην προηγούμενη ομιλία συναδέλφου.

Δεν υπάρχει καμμία συσχέτιση της βίας με αφορμή τον αθλητισμό την οποία σωστά σήμερα αντιμετωπίζουμε, έστω εν μέρει με αυτό το σχέδιο νόμου και συν τω χρόνω, με τον διάλογο, καμμία απολύτως σχέση με τις αγροτικές κινητοποιήσεις και με τις κινητοποιήσεις στα πανεπιστήμια. Δεν υπάρχει καμμία συσχέτιση και οποιαδήποτε απόπειρα εξίσωσης είναι απολύτως απορριπτέα από αυτή τη Βουλή.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Θα ήθελα και εκ μέρους του Προεδρείου να χαιρετίσω και εγώ την πρωτοβουλία του κυρίου Υπουργού για την αποδοχή της προτάσεως από τους Βουλευτές του ΣΥΡΙΖΑ για την καθιέρωση της 1ης Φεβρουαρίου ως «πανελλήνιας ημέρας φιλάθλου». Νομίζω ότι είναι καιρός για πιο αποφασιστικές παρεμβάσεις, ώστε η βία να εκλείψει επιτέλους από τον αθλητισμό παντού.

Το λόγο έχει ο κ. Γιάτσιος Ιωάννης από τη Νέα Δημοκρατία.

**ΙΩΑΝΝΗΣ ΓΙΑΤΣΙΟΣ:** Σας ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, να συγχαρώ και εγώ με τη σειρά μου για αυτή την πρωτοβουλία του Υπουργείου για την αναγνώριση της σημερινής ημέρας ως «ημέρας φιλάθλου».

Για ακόμα μία φορά η Κυβέρνηση της Νέας Δημοκρατίας αποδεικνύει ότι μπαίνει μπροστά και θέλει να λύσει ζητήματα, που προέρχονται από το παρελθόν, ζητήματα που όλοι τα βλέπαμε, παθογένειες που όλη η κοινωνία τις αναγνώριζε, αλλά κανένας δεν τολμούσε -και αυτή η Κυβέρνηση τολμάει να λύσει ένα σημαντικό ζήτημα.

Έχουμε και παιδιά που μας βλέπουν, που σίγουρα υποστηρίζουν μια ομάδα, σίγουρα πηγαίνουν στα γήπεδα και είμαι σίγουρος ότι στεναχωριούνται που δεν μπορούν να πάνε με τους γονείς τους να δουν έναν αθλητικό αγώνα.

Σκοπός αυτής της Κυβέρνησης είναι τα γήπεδα να ανοίξουν, τα αθλητικά γεγονότα να είναι ανοικτά στους φιλάθλους, στις οικογένειες, στα παιδιά, να μπορούμε όλοι να απολαμβάνουμε αυτό το υπέροχο θέαμα. Πρέπει να γίνει το αυτονόητο, ένα πολύ απλό πράγμα, να συνεργαστούν όλοι οι φορείς. Για πρώτη φορά πρέπει να αναλάβουν όλοι τις ευθύνες τους. Εμείς ως πολιτεία, οι εμπλεκόμενοι φορείς, τα σωματεία κυρίως -πρέπει να αναλογιστούν και να προστατέψουν και τα ίδια τα σωματεία το προϊόν τους- και οι θεατές, οι φίλαθλοι, οι οπαδοί, δεν είναι κακό να είσαι ούτε φίλαθλος ούτε οπαδός. Εγώ είμαι και φίλαθλος και οπαδός ομάδας και θεωρώ ότι δεν υπάρχει καμμία διαφορά σε αυτό, γιατί οι συμπεριφορές δίνουν και χαρακτηρίζουν τον τίτλο, όχι το πώς θέλει ο καθένας να ονομάζεται.

Έχουμε ένα νομοσχέδιο το οποίο έφερε στο προσκήνιο κάποια βασικά ζητήματα που θα λυθούν και παίρνει κάποιες πρωτοβουλίες. Έχουμε τη σύσταση της Εθνικής Επιτροπής Συντονισμού, που μαζί με τη Διαρκή Επιτροπή για την Αντιμετώπιση της Βίας θα συνεργάζονται, θα κάνουν προτάσεις, θα ενημερώνουν το Υπουργείο για το πώς προχωράει το συγκεκριμένο νομοσχέδιο για βελτιώσεις, θα φροντίζουν για την ενημέρωση του κόσμου, για τα μέτρα ασφαλείας που θα υπάρχουν σε κάθε αθλητικό γεγονός, θα έχουν προτάσεις και εποπτικό ρόλο για το πώς θα βλέπουν και θα ελέγχουν τον κόσμο μέσα στα αθλητικά γήπεδα, πράγματα που όλοι τα αναγνωρίζαμε αλλά κανένας δεν είχε το θάρρος να τα κάνει.

Οι κάμερες: Δεν είναι πάντα για κακό να υπάρχει κάμερα. Είναι κάτι που όπου και να πάμε χρησιμοποιούμε τις κάμερες, όπου και να μπούμε σε Υπουργείο, σε σχολεία, υπάρχουν κάμερες. Οι κάμερες θα μας βοηθήσουν όχι μόνο για τον έλεγχο και την αποτροπή των επεισοδίων, ακόμα αν υπάρχει και ένα ατύχημα, ένας να λιποθυμήσει, έτσι θα έχουμε έγκαιρη παρέμβαση στον να σώσουμε έναν συνάνθρωπό μας. Κυρίως, όμως, θα προστατέψουμε τα γήπεδα από τη βία, θα ξέρουμε ποιος, τι και γιατί.

Ηλεκτρονικό εισιτήριο: Όπου και να πάμε δείχνουμε την ταυτότητά μας. Στο αεροπλάνο να μπούμε δείχνουμε την ταυτότητά μας, γράφει το όνομα επάνω, δεν ξέρω, κύριε Υπουργέ, αν κάποιος την τελευταία στιγμή αλλάξει κάτι, αν υπάρχει δυνατότητα μιας εφαρμογής, που να μπορεί να δώσει το εισιτήριο σε κάποιον άλλον, αν τελευταία στιγμή κάτι συμβεί και δεν μπορέσει να μπει στο γήπεδο.

**ΑΘΑΝΑΣΙΟΣ ΠΛΕΥΡΗΣ:** Αυτό δεν θέλουμε να συμβεί.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Νόμιμα να το δώσει.

**ΙΩΑΝΝΗΣ ΓΙΑΤΣΙΟΣ:** Νόμιμα, νόμιμα να το δώσει, αυτό δεν ξέρω αν μπορεί να γίνει. Αυτό λέω, να το μεταβιβάσει νόμιμα.

Λέσχες: Είμαι μέλος λέσχης στην πόλη μου και πραγματικά όλοι συμφωνούν και όλοι θέλουν αυτό που πάει να γίνει.

Ποινικό μητρώο: Το έχουμε ήδη. Όλοι μας δώσαμε τα ποινικά μας μητρώα. Έχουμε δικηγόρο, έχουμε λογιστή, δεν είναι κάτι κακό να γίνει αυτό κι ούτε ελέγχουμε κάποιον. Δηλαδή, ανάμεσα στους φιλάθλους, τους οπαδούς της συγκεκριμένης λέσχης, θα μου επιτρέψετε να μιλήσω, υπάρχουν άνθρωποι που είναι δημόσιοι υπάλληλοι, που είναι κοινωνικοί λειτουργοί, που είναι στα Σώματα Ασφαλείας, που είναι αυτοδιοικητικοί, που είναι άνθρωποι που ασχολούνται με την πολιτική, ελεύθεροι επαγγελματίες και όλοι θέλουν να γνωρίζουν ποιον έχουν δίπλα τους και το τι είναι ο καθένας που είναι δίπλα τους.

Πιστέψτε με, η μεγαλύτερη μερίδα των φιλάθλων το θέλει αυτό το πράγμα. Γιατί, κυρίως, πέραν το ότι προστατεύουν την ομάδα τους, προστατεύουν το άθλημα, προστατεύουν τον ίδιο τους τον εαυτό, το να γνωρίζεις με ποιον έχεις να κάνεις και τι είναι αυτός που είναι δίπλα σου.

Είναι ένα σημαντικό νομοσχέδιο. Θέλουμε τα γήπεδα ανοιχτά, θα έχουμε τα γήπεδα ανοιχτά. Συγχαρητήρια στο Υπουργείο γι’ αυτή την πρωτοβουλία. Είμαι σίγουρος ότι θα έχει θετικά αποτελέσματα, είμαι σίγουρος για την επιτυχία της συγκεκριμένης πρωτοβουλίας και προτρέπω και προτείνω σε όλους να στηρίξουμε αυτό το νομοσχέδιο.

Κύριε Υπουργέ, για ακόμη μία φορά, συγχαρητήρια.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γιάτσιο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα οκτώ μαθήτριες και μαθητές και τρεις συνοδοί εκπαιδευτικοί, από την Ελληνογαλλική Σχολή Αγίας Παρασκευής, «Ευγένιος Ντελακρουά» (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Κούβελας Δημήτριος.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι πραγματικά πολύ όμορφη και ξεχωριστή η στιγμή που ζήσαμε προηγουμένως και το κλίμα το οποίο συνεχίζει να υπάρχει στην Αίθουσα της Ολομέλειας, παρουσία, μάλιστα, μαθητών οι οποίοι με βεβαιότητα αθλούνται, με βεβαιότητα υποστηρίζουν κάποια ομάδα, με βεβαιότητα θέλουν να πηγαίνουν στο γήπεδο χωρίς να αισθάνονται φόβο για τη ζωή τους και τη σωματική τους ακεραιότητα.

Με βεβαιότητα δεν θα ήθελαν να έχουν την τύχη του αδικοχαμένου Άλκη Καμπανού. Σας βεβαιώνω ότι, για εμάς τους Θεσσαλονικείς, είναι τόσο νωπή η μνήμη αυτού του συγκλονιστικού, του τραγικού γεγονότος της δολοφονίας του Άλκη Καμπανού, που νομίζω ότι θα δυσκολευτούμε να το ξεπεράσουμε για τα πολλά επόμενα χρόνια.

Δυστυχώς, δεν σας κρύβω ότι δεν αποτέλεσε τον απόλυτο λόγο και αφορμή, ώστε να μην έχουμε επεισόδια οπαδικής βίας στην πόλη της Θεσσαλονίκης, λίγες μέρες μετά την καταδίκη των δραστών σε ισόβια κάθειρξη για τη δολοφονία του Άλκη. Και αυτό συνεχίστηκε, θρηνήσαμε ακόμη δύο θύματα, κάτι το οποίο ως κοινωνία, ως πολιτεία, οφείλουμε να μην ξεχάσουμε αλλά να κάνουμε ό,τι είναι δυνατόν, ό,τι περνάει από το χέρι μας, για να δούμε την επόμενη μέρα όπως θα θέλαμε.

Δεν σας κρύβω την αγωνία μου, ως πατέρας τριών παιδιών, ότι τρέμω στην ιδέα να φορέσει οποιασδήποτε ομάδας ποδοσφαιρική φανέλα ο μεγάλος μου γιος και να κυκλοφορήσει στον δρόμο, μη τυχόν και δεν αρέσει σε κάποιον. Δεν σας κρύβω τη λαχτάρα μου να βρεθώ με άνεση στο γήπεδο όχι μόνο της αγαπημένης μας ομάδας, αλλά και άλλων ομάδων και να παρακολουθήσουμε ποδοσφαιρικούς αγώνες, αγώνες μπάσκετ και άλλων αθλημάτων που συγκεντρώνουν μεγάλο ενδιαφέρον και μεγάλη προσέλευση. Δεν νιώθουμε ασφαλείς.

Πρέπει όλοι να καταλάβουμε ότι η αθλητική βία με πρόσχημα την αγάπη στην ομάδα μας δεν πρόκειται να φέρει επιτυχίες στην ομάδα μας, δεν πρόκειται να φέρει επιτυχίες στον ελληνικό αθλητισμό, ούτε δικαιοσύνη, που είναι για πολλούς άλλο ένα πρόσχημα και ένα ζητούμενο για όλους μας. Μόνο κακό κάνει.

Η πρωτοβουλία του Υπουργού Αθλητισμού έχει στόχο να ξεκαθαρίσει οριστικά το τοπίο. Προϋπόθεση, βέβαια, είναι να σταθούμε όλοι στο ύψος των περιστάσεων. Είναι πολύ θετικό -και απαραίτητο- ότι υπάρχει κοινός τόπος και συναντίληψη ανάμεσα στις διαφορετικές πτέρυγες της Βουλής, όπως αποδείχθηκε πανηγυρικά και από την ανακοίνωση προηγουμένως και ουσιαστικά, την ανακήρυξη της σημερινής ημέρας, της 1ης Φεβρουαρίου, ως «ημέρας του φιλάθλου», στη μνήμη των αδικοχαμένων παιδιών, αλλά και στην ελπίδα να μη θρηνήσουμε άλλα θύματα οπαδικής βίας.

Είναι σημαντικό, λοιπόν, να αντιληφθούμε και να αναγνωρίσουμε ότι η αθλητική βία αποτελεί μια μάστιγα, ένα πολυσύνθετο κοινωνικό φαινόμενο, το οποίο πρέπει να αντιμετωπίσουμε ολιστικά, συναινετικά, αποφασιστικά, με σχέδιο και κυρίως, με τη συμμετοχή όλων μας. Εμείς να νομοθετήσουμε χωρίς «ναι μεν, αλλά».

Αυτό θα κάνουμε σήμερα. Η πολιτεία και η δικαιοσύνη να φροντίζει για την αυστηρή εφαρμογή του νόμου. Οι αθλητικοί παράγοντες, ιδίως του επαγγελματικού αθλητισμού, να πάψουν να ανέχονται εγκληματικά στοιχεία στους κόλπους των φιλάθλων της ομάδας τους. Οι ίδιες οι ομάδες ζημιώνουν και το αθλητικό προϊόν απαξιώνεται οικονομικά και κοινωνικά. Η εκπαιδευτική κοινότητα, το Υπουργείο Παιδείας να καλλιεργήσουν την κουλτούρα του fair play και την αξία του υγιούς αθλητισμού, ο οποίος έχει όχι μόνο νίκες, αλλά και απογοητεύσεις.

Επιμένω στην πρότασή μου να ενταχθεί ήδη στην πρωτοβάθμια εκπαίδευση, στα εργαστήρια δεξιοτήτων, η διδασκαλία για τη σημασία του αθλητικού πνεύματος. Είναι, πρωτίστως, θέμα παιδείας, διότι οι αυστηρές ποινές από μόνες τους δεν επαρκούν.

Εμείς, οι γονείς, να εμπνεύσουμε στα παιδιά μας την αγάπη για τον αθλητισμό χωρίς μισαλλοδοξία και, βέβαια, να μη συμπεριφερόμαστε εμείς οι ίδιοι σαν χούλιγκαν, δίνοντας το λάθος παράδειγμα στα παιδιά μας.

Παρακολουθώ, κύριε Υπουργέ, τη μεθοδική προσέγγιση που κάνετε στα ζητήματα της αρμοδιότητάς σας από την ημέρα που αναλάβατε τα καθήκοντά σας. Δώσατε έμφαση στην ασφάλεια των γηπέδων και των αθλητικών εγκαταστάσεων, για να μη θρηνήσουμε και άλλα θύματα από ατύχημα. Στο πλαίσιο του προϋπολογισμού που διαθέτετε, φροντίζετε με σχέδιο την αναβάθμιση και τον εκσυγχρονισμό των υφιστάμενων αθλητικών εγκαταστάσεων, γιατί αυτές πρωτίστως μπορούμε να χρησιμοποιήσουμε και πρέπει να τις αξιοποιήσουμε πλήρως. Εισάγετε το πληροφοριακό σύστημα e-Kouros, ώστε να χαρτογραφηθεί πλήρως ο ελληνικός αθλητισμός, όλα τα αθλήματα σε όλη την Ελλάδα, όλες οι ανάγκες που υπάρχουν, όλες οι ομάδες, όλοι οι αθλητές, όλα τα αποτελέσματα και στη βάση αυτή, να δούμε πού πρέπει να δώσουμε έμφαση.

Εκφράζω την ικανοποίησή μου, κύριε Υπουργέ, διότι στη Θεσσαλονίκη δίνετε ιδιαίτερη σημασία, επισκεπτόμενος την πόλη συστηματικά. Η αποφασιστικότητα που δείχνετε για τη σωτηρία του Καυτανζογλείου Σταδίου είναι χαρακτηριστική. Το εμβληματικό αυτό στάδιο, ένα από τα μεγαλύτερα στη Νοτιοανατολική Ευρώπη, θα γίνει και πάλι το δεύτερο μεγαλύτερο και λαμπρότερο στάδιο στην Ελλάδα, μετά το ΟΑΚΑ. Η αποδοχή και της δικής μου πρότασης να αναλάβει τον συντονισμό των τεχνικών υπηρεσιών του έργου της αναβάθμισης του σταδίου ένας γενικός διευθυντής, ένας μάνατζερ, είναι όχι απλά στη σωστή κατεύθυνση, αλλά είναι απολύτως αναγκαίο και απαραίτητο και -θα έλεγα- μονόδρομος, για να έρθει γρήγορα σε πέρας το έργο αυτό.

Θα ήθελα, κύριε Υπουργέ, κλείνοντας, να αναφερθώ και στην ανάγκη να αναβαθμιστεί και το τελευταίο γυμναστήριο στη Μίκρα. Ξέρετε ότι το άθλημα της ρυθμικής γυμναστικής, το οποίο έχει φέρει τόσες επιτυχίες στον ελληνικό αθλητισμό, από ολυμπιακά μετάλλια μέχρι παγκόσμια και πανευρωπαϊκά, έχει ανάγκη από το δικό του σπίτι. Το Γυμναστήριο «Ιωάννης Μελισσανίδης» δεν επαρκεί για τις ανάγκες της Εθνικής Ομάδας και όλων των συλλόγων που συνωστίζονται εκεί, στα περισσότερα αθλήματα που θέλουν ταπί. Δεν είναι μόνο η ρυθμική. Είναι και όλα τα άλλα. Είναι πολλά τα νεαρά κορίτσια τα οποία έχουν ανάγκη να δουν τη γειτονική εγκατάσταση, τη διπλανή εγκατάσταση να εκσυγχρονίζεται και να αποδίδεται στο άθλημα.

Σας ευχαριστώ πολύ και σας καλώ να υπερψηφίσουμε το παρόν σχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Κούβελα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, οκτώ μαθήτριες και μαθητές και δύο εκπαιδευτικοί συνοδοί τους από το 1ο ΕΠΑΛ Σιβιτανιδείου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Πλεύρης Αθανάσιος.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, σήμερα ήταν μια σημαντική μέρα και μια μέρα που ξεπερνά τον συμβολισμό ότι μια τροπολογία της Αντιπολίτευσης γίνεται δεκτή από την Κυβέρνηση και πάει και στην ουσία. Διότι το μήνυμα που βγαίνει σήμερα, μετά την ημέρα που συμπίπτει με τη δολοφονία του Άλκη και μια τροπολογία η οποία έρχεται από τους Βουλευτές του ΣΥΡΙΖΑ και στηρίζεται από όλους τους Βουλευτές γίνεται αποδεκτή από τον Υπουργό, προκειμένου να έχουμε «πανελλήνια ημέρα φιλάθλου», είναι ότι στο κομμάτι της βίας, ασχέτως αν υπάρχει διαφορετική κριτική για το πώς αυτό θα αντιμετωπιστεί, υπάρχει κοινή βούληση ότι πρέπει να αντιμετωπιστεί.

Και όταν μιλάμε για βία οπαδική, δεν μπορεί να τη βλέπουμε αποσυνδεδεμένη από τη βία η οποία υπάρχει στην κοινωνία και είναι μια βία που δεν θα πρέπει να μας ανησυχεί τόσο στο σκέλος της ποσοτικής αναβάθμισης αλλά της ποιοτικής αναβάθμισης. Πλέον βλέπουμε μια εγκληματική συμπεριφορά που αναπτύσσεται και σε ανήλικους και σε σχολεία που ξεπερνά συμπεριφορές βίας που μπορεί να υπήρχαν πριν από χρόνια.

Βλέπουμε το οπαδικό κομμάτι: Υπήρχε βία; Πάντοτε υπήρχε βία, αλλά νοοτροπίες ότι συγκεντρωνόμαστε κάπου για να σκοτώσουμε άτομο δεν υπήρχε. Μπορεί να γινόταν μέσα από μια βίαιη πράξη και μια ανθρωποκτονία, αλλά αυτό ήταν αποτέλεσμα μιας βίας που μπορούσε εκείνη τη στιγμή να βρεθεί. Δεν είχαμε τα χαρακτηριστικά της ποιοτικής αναβάθμισης που βλέπουμε στο σύνολο, σε σχολεία να γίνεται συστηματική κακοποίηση πολλές φορές και για εμάς, που είμαστε νομικοί του ποινικού δικαίου, να βλέπουμε συμπεριφορές ανηλίκων που ξεπερνούν εγκληματικές συμπεριφορές ενηλίκων, να βλέπουμε στα γήπεδα ότι, ασχέτως αγώνα, μαζεύονται χούλιγκαν προκειμένου να κάνουν επεισόδια και να είναι έτοιμοι να σκοτώσουν.

Όλο αυτό, λοιπόν, το κομμάτι θα πρέπει να το δούμε σε βάθος και προφανέστατα, το παρόν νομοσχέδιο δεν έρχεται να αντιμετωπίσει συνολικά ένα σκέλος βίας και ποιοτικής αναβάθμισης που υπάρχει, αλλά έρχεται να αντιμετωπίσει αυτό το κομμάτι συνδυαστικά με τους χώρους των γηπέδων και τη βία που αναπτύσσεται στα γήπεδα.

Και πολλές χώρες αντιμετώπισαν το πρόβλημα της βίας των γηπέδων. Χαρακτηριστικό παράδειγμα είναι η Αγγλία, όπου το αντιμετώπισαν -προσέξτε- μέσα στα γήπεδα. Έξω από τα γήπεδα δεν αντιμετωπίστηκε.

Και πολύ σωστά, όπως λέτε, κύριε Μπάρκα, μεταφέρεται μια βία σε άλλα πλαίσια, που μπορεί να είναι η παμπ, μπορεί να είναι οι δρόμοι. Κατάφεραν, όμως, έστω μέσα στα γήπεδα να προστατεύσουν, ώστε να δημιουργήσουν συνθήκες ασφάλειας.

Τα μέτρα, λοιπόν, που εισηγείται ο κύριος Υπουργός είναι όλα στη σωστή κατεύθυνση. Πολλά από αυτά ήταν μέτρα που έπρεπε να είχαν εφαρμοστεί. Μπορεί να είχαν θεσμοθετηθεί σε ένα θεωρητικό πλαίσιο, αλλά δεν είχαν εφαρμοστεί, διότι από τη μία πλευρά θα πρέπει να υπάρχουν και κάμερες, για να μπορούμε να βλέπουμε τι γίνεται μέσα στα γήπεδα, να υπάρχει -το πιο σημαντικό- η ταυτοπροσωπία. Να ξέρουμε ότι αυτός που μπαίνει στη θέση που μπαίνει είναι συγκεκριμένος άνθρωπος, τον οποίο μπορούμε να παρακολουθήσουμε, να υπάρχει έλεγχος στις λέσχες, που είναι πια μία λέσχη, να υπάρχει και ένα πλαίσιο συνολικής παρακολούθησης, μέσω και της Επιτροπής για τη Βία, ώστε να μπορούμε να έχουμε έναν έλεγχο και να ανοίγουν τα γήπεδα με ασφάλεια. Και κάποια στιγμή να μπορέσουμε να φτάσουμε να γίνονται πάλι αγώνες με φιλάθλους και από τις δύο πλευρές.

Και επειδή πολλές φορές τα βλέπουμε όλα μαύρα, να δούμε και κάποια θετικά πράγματα, κύριοι συνάδελφοι, που έγιναν όλο αυτό το διάστημα, σε συμβολικό επίπεδο.

Φαντάζομαι ότι όλοι όσοι είστε φίλαθλοι, λόγου χάρη στο μπάσκετ, θα αισθανθήκατε πάρα πολύ ωραία, όταν σε έναν αγώνα Παναθηναϊκού - Ολυμπιακού -για την Basket League, όχι για την Ευρωλίγκα- τραυματίζεται αθλητής του Ολυμπιακού -ο Μιλουτίνοφ- και το γήπεδο, που είναι από Παναθηναϊκούς, χειροκροτεί τον αθλητή όταν τραυματίζεται και όταν αποχωρεί. Και όταν χάνεται ένας φίλαθλος του Παναθηναϊκού από ένα καρδιακό επεισόδιο, βγάζει ανακοίνωση η Καε Ολυμπιακός που εκφράζει συλλυπητήρια. Αυτό δείχνει, λοιπόν, ότι σε μεγάλο βαθμό, πέρα από τις νομοθεσίες, είναι και οι συμπεριφορές που μπορεί να οδηγήσουν.

Πρέπει να πούμε μια αλήθεια: Η οπαδική βία, σε μεγάλο βαθμό, είναι βία του ποδοσφαίρου, που μεταναστεύει στα άλλα αθλήματα. Αυτή είναι η πραγματικότητα. Και βλέπουμε ότι οι ίδιες ομάδες, Ολυμπιακός και Παναθηναϊκός -παίρνω τις ομάδες με τη μεγαλύτερη, ενδεχομένως, ένταση-, μπορούν σιγά-σιγά, αφού πέρασαν και φάσεις μεγάλων προβλημάτων και στο μπάσκετ, να συζητάμε ότι στους αγώνες μπάσκετ υπάρχει πια ένα κλίμα τελείως διαφορετικό. Μπορεί, βέβαια, μετά να υπάρχουν και δηλώσεις, να υπάρχουν και διαμαρτυρίες, να υπάρχει το οτιδήποτε, αλλά δημιουργείται ένα κλίμα που μπορεί να γίνει ένα πρότυπο, ένα παράδειγμα για το πώς πρέπει να ακολουθήσουμε συνολικά.

Διότι, οι παράγοντες, οι ιδιοκτήτες των ΠΑΕ, οι ιδιοκτήτες εντύπων οπαδικών εφημερίδων, οι ίδιοι οι δημοσιογράφοι του αθλητισμού πρέπει να είναι σύμμαχοι σε όλη αυτή την προσπάθεια. Δεν μπορούμε, δηλαδή, ξαφνικά όταν κάποιοι παράγοντες, ενδεχομένως, «δυναμιτίζουν» μια κατάσταση, να έχουμε απαίτηση από ένα παιδί δεκαέξι - δεκαεπτά χρονών, αν θα παρασυρθεί ή δεν θα παρασυρθεί.

Σε όλο αυτό το κομμάτι πιστεύω, κύριε Υπουργέ, ότι κάνετε μια μεγάλη προσπάθεια να είναι σύμμαχοι, γιατί και οι ίδιες οι ομάδες γνωρίζουν ότι όταν επενδύουν οι παράγοντες εκατομμύρια ευρώ -είτε αυτό αφορά στο ποδόσφαιρο είτε αφορά στο μπάσκετ, που έχουμε δύο από τις καλύτερες ομάδες της Ευρώπης και αυτό έχει σημασία, βλέπετε, γιατί όταν αναβαθμίζεται ένα επίπεδο και πας και διεκδικείς ευρωπαϊκούς τίτλους, δημιουργείται και μια ολόκληρη κουλτούρα στο φίλαθλο κοινό πώς θα συμπεριφερθεί-, όταν, λοιπόν, αυτοί οι άνθρωποι δίνουν εκατομμύρια, προφανέστατα και αυτοί θέλουν να προστατέψουν αυτές τις επενδύσεις που κάνουν, που τις κάνουν ενδεχομένως από φίλαθλο αίσθημα.

Άρα πρέπει να ζητήσουμε και από αυτούς τους ανθρώπους, γιατί είναι υπεύθυνοι σε μεγάλο βαθμό στο να μπορέσουν να λειτουργήσουν όλα αυτά, να έχουμε την αγαστή συνεργασία.

Θεωρώ, λοιπόν, κύριε Υπουργέ, ότι το κλείσιμο το οποίο έγινε ήταν απαραίτητο, όπως είχαν έρθει τα πράγματα. Μπαίνουμε πια σε ένα σαφές χρονοδιάγραμμα και θα πρέπει αυτό το χρονοδιάγραμμα να είναι σαφές. Αυτό ζητά από εμάς η πολιτεία, αυτό ζητάν οι μαθητές που έρχονται εδώ πέρα και σίγουρα ασχολούνται με τον αθλητισμό και θέλουν να πηγαίνουν γήπεδο, να μπορέσουμε να πούμε ότι δεν κλείσαμε απλώς τα γήπεδα και μετά από έναν-ενάμιση χρόνο θα συζητάμε πάλι αυτά τα θέματα, αλλά θα τηρηθεί αυτό το αυστηρό χρονοδιάγραμμα, προκειμένου πραγματικά, τουλάχιστον στο κομμάτι των γηπέδων -τουλάχιστον στο κομμάτι των γηπέδων-, που είναι και η αρμοδιότητα που συζητάμε του σημερινού νομοσχεδίου, να μπορέσουμε να διασφαλίσουμε τις συνθήκες να εκλείψει όσο το δυνατόν γίνεται περισσότερο η οπαδική βία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με αυτές, λοιπόν, τις σκέψεις, κυρίες και κύριοι συνάδελφοι, πιστεύω ότι όπως έγινε αποδεκτή και η τροπολογία και έδωσε ένα σαφές μήνυμα, τουλάχιστον επί της αρχής -και αναφέρομαι στα κόμματα που έχουν διατηρήσει επιφυλάξεις- θα πρέπει να ψηφιστεί το νομοσχέδιο. Και από αυτή εδώ την Αίθουσα να βγούμε και να πούμε όλοι μαζί ότι είναι κοινή πεποίθησή μας το σκέλος της πάταξης της βίας.

Από εκεί και πέρα, βεβαίως, να υπάρχει επιμέρους κριτική στα θέματα αν είμαστε ή δεν είμαστε αποτελεσματικοί. Αλλά στον βασικό κορμό, στη νοοτροπία, στην ψυχή της αντιμετώπιση της βίας, πρέπει να είμαστε όλοι μαζί.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

Ολοκληρώνουμε τον κύκλο των ομιλητών με τον κ. Κωνσταντίνο Μπάρκα από τον ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, θέλω να σας πω ότι το σημερινό σας νομοσχέδιο είναι στην κατεύθυνση να συμμαζέψετε όσα σάς άφησε ο προηγούμενος Υφυπουργός Αθλητισμού, τα οποία είναι πολλά προβλήματα, κυρίως με την οπαδική βία, πράγματα που δεν έγιναν στον αθλητισμό και τα οποία εσείς προσπαθείτε τώρα να τα συμμαζέψετε.

Να ξεκινήσω με το ότι είναι πολύ θετικό το γεγονός ότι δεχτήκατε την τροπολογία του ΣΥΡΙΖΑ για την καθιέρωση της «πανελλήνιας ημέρας φιλάθλου» την 1η Φλεβάρη, σήμερα, που ήταν αυτή η ημέρα όπου ο Άλκης Καμπανός έπεφτε νεκρός στη Θεσσαλονίκη.

Δυστυχώς, όμως, δεν είναι ο μοναδικός φίλαθλος, ο μοναδικός οπαδός, ο μοναδικός νεολαίος ο οποίος χάνει τη ζωή του από οπαδική βία. Είναι πολλά τα φαινόμενα.

Νομίζω, κύριε Υπουργέ, ότι σήμερα που κάνετε αυτή την αρχή, εμείς θετικά βλέπουμε τη δική σας πρωτοβουλία. Παρ’ όλα αυτά, θεωρώ ότι δεν κάνετε όσα πρέπει για να μπορέσουμε πραγματικά να λύσουμε ένα ζήτημα το οποίο μας αφορά, αφορά τη νεολαία μας, αφορά τη χώρα μας.

Σωστά ο κ. Πλεύρης είπε ότι στο εξωτερικό -και κυρίως στη Βρετανία, η οποία ήταν και η πηγή, αν θέλετε, του χουλιγκανισμού- το ζήτημα της βίας λύθηκε εντός του γηπέδου. Εκτός γηπέδων, υπάρχουν πολλές αναφορές -ταινίες, βίντεο- ότι οι οπαδοί αντίπαλων ομάδων ακόμα συγκρούονται.

Παρ’ όλα αυτά, εκεί η Κυβέρνηση έβαλε μπροστά στις ευθύνες τους τους ιδιοκτήτες των ομάδων, λέγοντάς τους ότι «εσείς έχετε την ευθύνη να διοικείτε τον χώρο όπου γίνονται τα αθλητικά δρώμενα, τα παιχνίδια των ομάδων σας».

Δεν είναι αυτό που είπε ο κ. Πλεύρης. Διαφωνώ με αυτό που είπε ο κ. Πλεύρης, ότι είναι ποδοσφαιρική βία η οποία μεταφέρεται σε άλλα γήπεδα, γιατί, παραδείγματος χάριν, το παράδειγμά του για το μπάσκετ έχει να κάνει με την απόφαση των ιδιοκτητών των ομάδων -όχι του κράτους, όχι της αστυνομίας, των ιδιοκτητών των ομάδων- να βάλουν τέλος σε ένα προϊόν που οι ίδιοι δίνουν χρήματα. Και τι είπανε; Είπανε ότι θα τα βάλουμε με τους οπαδούς, θα τα βάλουμε με αυτούς οι οποίοι μας χαλάνε το προϊόν μας. Αυτό έγινε, κύριε Πλεύρη. Έτσι δεν είναι;

Άρα έχει να κάνει με τις ευθύνες των διοικήσεων, με τις ευθύνες αυτών οι οποίοι χρησιμοποιούν ως «στρατούς» τους οπαδούς των ομάδων. Υπάρχουν ευθύνες του κράτους; Προφανώς και υπάρχουν ευθύνες του κράτους.

Θα θυμάστε ότι οι Κροάτες χούλιγκαν ξεκίνησαν από πάνω από την Κροατία, κατέβηκαν τα μισά Βαλκάνια, μπήκαν από τα Γιάννενα. Το βίντεο το οποίο κυκλοφόρησε είναι τραβηγμένο μεταξύ Ιωαννίνων και Φιλιππιάδας Πρέβεζας, στην Ιονία Οδό. Η Αστυνομία γνώριζε με στοιχεία -ονοματεπώνυμο, αριθμό πινακίδων και μάρκα αυτοκινήτων- πόσοι κατεβαίνουνε και φτάσανε στην Αθήνα και επιτέθηκαν σε ανθρώπους οι οποίοι απλά έπιναν τον καφέ τους εκτός γηπέδου. Δεν υπήρχε αγώνας εκείνη την ημέρα.

Άρα η ευθύνη της Κυβέρνησης, κύριε Υπουργέ, έχει να κάνει με το γεγονός ότι ο προηγούμενος Υπουργός, ο κ. Αυγενάκης, γιατί εσείς είστε τέσσερις μήνες -και θα επανέλθω σε αυτό- «άφησε καμένη γη». Δεν έκανε τίποτα.

Και, βεβαίως, ως αρμόδιος Τομεάρχης Προστασίας του Πολίτη, οι δύο προηγούμενοι Υπουργοί Προστασίας του Πολίτη άφησαν ανεξέλεγκτη, αν θέλετε, χωρίς να κάνουν τίποτα, χωρίς να ελέγξουν οπαδούς και χούλιγκαν, οι οποίοι κατέβαιναν προς την Αθήνα. Έχουν κι αυτοί, δηλαδή, ευθύνη και γι’ αυτό και έφυγαν από τη θέση τους.

Και να ξέρετε, κύριε Πλεύρη -σας το λέω, το γνωρίζετε-, ότι είναι τόσο αποτυχών Υπουργός ο κ. Αυγενάκης, όπου θα δείτε τα αποτελέσματα της αγροτικής του πολιτικής του χρόνου. Φέτος είναι χαλαρά αυτά που βλέπετε. Του χρόνου θα δείτε τι έκανε ο κ. Αυγενάκης, γιατί τέσσερα χρόνια -το γνωρίζετε πάρα πολύ καλά, δεν χρειάζεται να μου το πείτε από το Βήμα της Βουλής- το γνωρίζουν όλοι ότι είχε τεράστιες αποτυχίες.

Άρα θεωρώ ότι αυτά που κάνετε στον αθλητισμό είναι επιδερμικά. Εμείς καταθέσαμε προτάσεις, τις ανέφερε και ο κύριος Υπουργός. Οι Υπουργοί της διακυβέρνησης του ΣΥΡΙΖΑ προσπάθησαν να βάλουν μία σειρά δεδομένων στην οπαδική βία, στον έλεγχο, εάν θέλετε, όσων μπαίνουν στο γήπεδο. Θα θυμάστε τότε ότι ξεσηκώθηκαν οι διοικήσεις των ομάδων, κυρίως του ποδοσφαίρου, λέγοντας ότι δεν μπορούμε να το κάνουμε αυτό. Οι σύνδεσμοι των οπαδών ήταν απέναντί μας, έβριζαν τον τότε Πρωθυπουργό, τον Αλέξη Τσίπρα, τον τότε Υπουργό, τον Κοντονή, τον απειλούσαν, έκαναν, έραναν, τον Βασιλειάδη στη συνέχεια.

Καταφέραμε να λύσουμε το θέμα; Όχι. Είναι κάτι το οποίο είναι πάρα πολύ βαθύ στην ελληνική κοινωνία, αλλά και αυτό που συμβαίνει τώρα δεν νομίζω ότι θα οδηγήσει στο να μη βλέπουμε τέτοιου είδους φαινόμενα.

Επιτρέψτε μου τώρα μια αναφορά στις κινητοποιήσεις των αγροτών και των φοιτητών, γιατί πολλά ακούγονται. Ακούστε. Οι αγρότες έχουν δίκιο, με ποια έννοια; Δεν είναι μόνο οι Έλληνες αγρότες οι οποίοι κινητοποιούνται αυτή την περίοδο. Σε όλη την Ευρώπη οι αγρότες βρίσκονται στις πόλεις, στις πρωτεύουσες, εκεί όπου οι πολιτικές που νομοθετούνται είναι εναντίον τους.

Προχθές εγώ στις Βρυξέλλες, τη Δευτέρα, που πήγα με την Επιτροπή -κύριε Φωτήλα, που είστε Πρόεδρος- Έρευνας και Τεχνολογίας, υπήρχαν αγρότες στο κέντρο των Βρυξελλών. Έχουν προβλήματα με την ΚΑΠ, όπως αυτή σχεδιάστηκε. Έχουμε 240 εκατομμύρια από τη βασική ενίσχυση εκτός για την Ελλάδα. Αυτό δεν είναι πρόβλημα; Είναι πρόβλημα.

Και είναι άλλα τα προβλήματα, παραδείγματος χάριν, των αγροτών της Λάρισας, όπου εκεί οι άνθρωποι δεν έχουν χωράφια. Δεν είναι ότι αυτά που καλλιεργούν δεν έχουν τιμή, δεν έχουν χωράφια να καλλιεργήσουν. Άρα πρέπει να δείτε και το θέμα της Θεσσαλίας ως πνεύμονα παραγωγής. Τι θα κάνετε μ’ αυτό;

Βγήκε ο κ. Μητσοτάκης και λέει 10.000 για την αρωγή. Να τους δώσετε πρώτα τα λεφτά που τους είχαν τάξει από τον «Ντάνιελ», που δεν τα έχουν πάρει ακόμα οι άνθρωποι, και μετά αυξάνετε και το ποσό. Εσείς αυξήσατε ένα ποσό το οποίο δεν έχετε δώσει. Αυτό είναι κοροϊδία. Είναι τραγικό.

Και να πω κάτι για τα πανεπιστήμια. Κοιτάξτε να δείτε. Στα πανεπιστήμια εκεί που υπάρχουν καταλήψεις γίνονται με απόφαση των γενικών συνελεύσεων. Όσοι έχουν περάσει από τα ελληνικά πανεπιστήμια -και οι περισσότεροι από εμάς έχουμε περάσει από τα ελληνικά πανεπιστήμια- δικαίωμα στη γενική συνέλευση να παρευρεθούν έχουν όλοι. Μάλιστα, εσείς οι νεοδημοκράτες βγάζετε κάθε φορά κατά τον Μάιο μία ανακοίνωση και λέτε ότι η ΔΑΠ-ΝΔΦΚ είναι πρώτη στα ελληνικά πανεπιστήμια. Πείτε, λοιπόν, σ’ αυτούς που ψηφίζουν ΔΑΠ-ΝΔΦΚ να συμμετάσχουν στις γενικές συνελεύσεις, για να μην παίρνουν τις αποφάσεις που δεν σας συμφέρουν.

Το επιχείρημα, όμως, ότι είναι αντιδημοκρατικό αυτό είναι κατά την άποψή μου πρόβλημα για τη δική σας δημοκρατία, διότι είναι το επιχείρημα αυτών οι οποίοι βάλλουν εναντίον της δημοκρατίας, που λένε ότι η Νέα Δημοκρατία έχει τη διακυβέρνηση της χώρας με το 20% του συνόλου των εγγεγραμμένων στους καταλόγους. Γιατί; Γιατί περίπου είναι το 40% του 50% αυτών που είχαν δικαίωμα να ψηφίσουν. Δηλαδή, έτσι μιλάμε; Έτσι θα συζητάμε;

Αντί να πείτε ότι μειώνετε ποσοστιαία από το ΑΕΠ τα χρήματα που αφορούν τα ελληνικά πανεπιστήμια, βγαίνει ο κ. Πιερρακάκης και λέει: Θα δώσουμε τάδε λεφτά, εκατομμύρια. Πόσο είναι στο ΑΕΠ; Είναι 0,9%. Μας κοροϊδεύετε, όταν ο μέσος όρος στην Ευρώπη είναι 5%; Αυτά θα λέτε. Έτσι πρέπει να γίνεται η συζήτηση, όχι να λέτε δίνουμε δισεκατομμύρια. Δεν υπάρχουν καθηγητές. Δεν υπάρχουν κτήρια. Κλείσατε σχολές. Κλείσατε τη Νομική. Επειδή είστε και οι δύο νομικοί και ο κ. Φωτήλας είναι από την Πάτρα, κλείσατε τη Νομική Σχολή της Πάτρας, λέγοντας…

**ΙΑΣΟΝΑΣ ΦΩΤΗΛΑΣ:** Την κλείσαμε; Άνοιξε ποτέ;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι, την κλείσατε. Είχε ανοίξει το ’18, την κλείσατε το ’19.

Ακούστε με. Ποιο ήταν το επιχείρημα τότε; Ήταν ότι δεν μπορούμε να έχουμε πολλές Νομικές. Όλοι δικηγόροι θα γίνουν; Τι θα τους κάνουμε τους δικηγόρους; Μάλιστα. Και τι να κάνουμε; Να βγάλουμε τεχνίτες. Μάλιστα. Και τώρα τι κάνετε; Δίνετε το δικαίωμα σε ιδιωτικά ΙΕΚ να φτιάξουν Νομικές Σχολές. Και τι θα τους κάνετε όλους αυτούς τους νομικούς; Θα πεινάσουν οι άνθρωποι;

Δεν είναι αυτό το πρόβλημά σας, όμως. Το πρόβλημά σας είναι ότι θέλετε να δώσετε τη δυνατότητα σε ιδιώτες να πάρουν χρήματα από αυτούς που τα έχουν, δηλαδή ένας πατέρας που έχει δυνατότητα να δώσει 50.000 ευρώ, για να πάρει ένα πτυχίο ο γιος του από μια ιδιωτική σχολή. Αυτό θέλετε να κάνετε, να δώσετε χρήματα σε ιδιώτες πάλι. Πάλι για τους ιδιώτες δουλεύετε. Αυτή είναι η μόνη σας αναφορά. Γι’ αυτό σάς λέω ότι οι κινητοποιήσεις θεωρώ όχι ότι θα σας δυσκολέψουν, αλλά δεν έχετε ουσιαστικές απαντήσεις σε αυτούς που διεκδικούν τα δικαιώματά τους.

Ολοκληρώνω, κύριε Πρόεδρε, και ευχαριστώ πολύ για τον χρόνο.

Το νομοσχέδιο, κύριε Υπουργέ, δεν θα λύσει τα προβλήματα που αντιμετωπίζει ο ελληνικός αθλητισμός, είναι πάρα πολλά αυτά. Εγώ θα σας έλεγα ως πρόταση να εγκύψετε στον ερασιτεχνικό αθλητισμό, να δείτε σοβαρά τα προβλήματα που αντιμετωπίζουν οι Έλληνες αθλητές, οι οποίοι μας κάνουν υπερήφανους, χωρίς να έχουν τις απαραίτητες δυνατότητες, τα απαραίτητα εργαλεία για να δουλέψουν, παρ’ όλα αυτά μάς κάνουν υπερήφανους. Θεωρώ ότι πρέπει να εγκύψετε πιο πολύ στον ερασιτεχνικό αθλητισμό και να πείτε στους ιδιοκτήτες των ΠΑΕ, που είναι εταιρείες, να βοηθήσουν και αυτοί στη λύση της οπαδικής βίας και να μη βλέπουμε θανάτους φιλάθλων κάθε λίγο και λιγάκι έξω από τα γήπεδα όλης της χώρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μπάρκα.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Φωτήλα, έχετε τον λόγο. Σας παρακαλώ, όμως, να μην ανοίξουμε άλλα θέματα.

**ΙΑΣΟΝΑΣ ΦΩΤΗΛΑΣ:** Ήθελα τον λόγο επί προσωπικού, απλά επειδή υπονοήθηκε ότι ως Αχαιός Βουλευτής θα όφειλα -και όντως θα όφειλα- να μη συναινέσω έτσι απλά στο κλείσιμο μιας σχολής που υπάρχει στην πόλη μου. Να πω, όμως, ότι για να ανοίξει μία Σχολή Νομική ή οποιαδήποτε άλλη δεν ανοίγει με μία δήλωση λίγες ημέρες πριν τις εκλογές και τίποτα άλλο. Χρειάζονται και απαιτούνται πολύ περισσότερα πράγματα για να ανοίξει μια σχολή. Αυτό, όμως, πρέπει κάποτε να τελειώσει, αυτός ο πάτος του λαϊκισμού. Κλείσατε τη Νομική στην Πάτρα, λες και άνοιξε ποτέ η Νομική στην Πάτρα. Φέρτε μας ένα ΦΕΚ που να λέει ότι άνοιξε ποτέ Νομική στην Πάτρα.

Να πούμε, λοιπόν, ότι ο κ. Πολάκης μπορεί να είναι υπερσυντονιστής, αλλά μην ακολουθείτε την πολάκειο πολιτική σε όλα. Δεν σας βγήκε καλά μέχρι σήμερα.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς να πω ότι είναι προφανές ότι για να ανοίξει μία σχολή προηγείται μία νομική, νομοθετική διαδικασία. Εγώ είμαι απόφοιτος της Νομικής Θράκης, η οποία ξεκίνησε το ’74. Εγώ μπήκα το ’75. Υπήρξε πράξη, λοιπόν, νομοθετική για να ξεκινήσει η σχολή, η οποία ξεκίνησε το ’74.

Εμείς, είπαμε ως ΣΥΡΙΖΑ, να ξεκινήσει μία τέταρτη Νομική Σχολή στην Πάτρα. Προφανώς έγιναν οι εκλογές το ’19, ο ελληνικός λαός εξέλεξε άλλη κυβέρνηση, αλλά αν δεν είχε προκύψει η έναρξη της νομοθετικής διαδικασίας δεν θα υπήρχε λόγος, κύριε Φωτήλα, να πείτε ότι καταργείται αυτή η νομοθετική πρωτοβουλία με άλλη πρωτοβουλία.

Επομένως, για να βάλουμε τα πράγματα στην πραγματική τους διάσταση, η δεδηλωμένη βούληση της πολιτείας να δημιουργήσει μία τέταρτη Νομική Σχολή στην Πάτρα ανακόπηκε από τη δική σας Κυβέρνηση, η οποία είχε μια άλλη πολιτική επιλογή. Να πάρετε την ευθύνη σας, δικαίωμά σας είναι, αλλά μη λέτε ότι δεν υπήρχε Νομική Σχολή. Υπήρχε η αφετηρία της νομοθετικής πρωτοβουλίας και αυτή φροντίσατε να διακόψετε.

Τώρα σε ό,τι αφορά την ημερήσια διάταξη. Συζητάμε για το πρόβλημα της βίας με αφορμή τη βία στα γήπεδα. Και μου προκάλεσε αλγεινή εντύπωση, πρέπει να πω, η πρόθεση ομιλητών από την πλευρά της Πλειοψηφίας να συνδέσουν τη βία εξ αφορμής των αθλητικών γεγονότων με τις κινητοποιήσεις των πολιτών, είτε αυτές αφορούν τους αγρότες, που διεκδικούν καλύτερες συνθήκες -μειωμένο πετρέλαιο, την καλύτερη λειτουργία του ΟΠΕΚΕΠΕ, τον ΕΛΓΑ να ανταποκρίνεται ακαριαία και άμεσα στις ανάγκες αποζημιώσεις-, είτε αυτές αφορούν τις κινητοποιήσεις των φοιτητών, οι οποίοι δεν δέχονται τη δημιουργία ιδιωτικών πανεπιστημίων απέναντι στα δημόσια πανεπιστήμια.

Και ειλικρινά δεν αντιλαμβάνομαι την λογική των Βουλευτών της κυβερνητικής πλειοψηφίας, οι οποίοι βλέπουν ένα νήμα να συνδέει αυτές τις δύο αυτές κατηγορίες, κοινός παρονομαστής των οποίων κατά την άποψή τους είναι η βία. Άλλο είναι οι κινητοποιήσεις αυτές που λαμβάνουν χώρα μέσα από διαδικασίες μαζικές ή λιγότερο μαζικές φορέων, προσώπων, πολιτών, οι οποίοι διεκδικούν στο πλαίσιο της δημοκρατίας καλυτέρευση των συνθηκών της ζωής τους, της δουλειάς τους και άλλο πράγμα είναι αυτό που καλούμαστε με το νομοσχέδιο να αντιμετωπίσουμε ως «τυφλή» οπαδική βία.

Άρα αυτή η προσπάθεια σύζευξης των λαϊκών κινητοποιήσεων με τα φαινόμενα βίας που παρακολουθούμε εξ αφορμής αθλητικών γεγονότων είναι εντελώς απαράδεκτη και θα ήθελα, κύριε Υπουργέ, να κάνετε μία ρητή διατύπωση ή να το περιλάβετε στο κλείσιμό σας, για να μη δημιουργούνται εσφαλμένες αντιλήψεις στους πολίτες που μας παρακολουθούν.

Αυτό καθαυτό το νομοσχέδιο εμένα πραγματικά μου δημιουργεί αισθήματα, λόγω της προσωπικής μου ενασχόλησης με το ποδόσφαιρο. Μπορώ να πω ότι βλέπω σε πολλές πλευρές του νομοσχεδίου τον εαυτό μου. Είναι γνωστό ότι εγώ είμαι φίλαθλος της Δόξας Δράμας παιδιόθεν. Είμαι από τους πολίτες που έχω καθίσει σε τσιμεντένιες κερκίδες, από τους φιλάθλους που έχω δει παιχνίδια στο χώμα, ακολούθησα την ομάδα μου πολλές φορές εκτός έδρας κι έχω δει πάρα πολλά παιχνίδια εντός έδρας. Έχω βιώσει, λοιπόν, τη μαγεία της κερκίδας. Έχω βιώσει την ένταση του παιχνιδιού. Έχω βιώσει την ομορφιά του ποδοσφαίρου και γι’ αυτό θέλω να μιλήσω. Καταλαβαίνω ότι όλα αυτά που συζητάμε είναι με αφορμή το αθλητικό γεγονός και όχι για την ουσία του αθλητικού γεγονότος.

Κυρίες και κύριοι Βουλευτές, η βία είναι ένα κοινωνικό φαινόμενο και να κατηγορούμε τα αθλητικά γεγονότα ότι παράγουν, προάγουν και κυοφορούν τη βία είναι σαν να κατηγορούμε το θερμόμετρο για τον πυρετό. Άρα, λοιπόν, αν δεν εγκύψουμε στην κοινωνική διάσταση που γεννά τα φαινόμενα βίας, είναι αδύνατο ουσιαστικά να περιστείλουμε και να περιορίσουμε αυτά τα φαινόμενα της βίας που βλέπουμε εξ αφορμής των αθλητικών γεγονότων.

Αυτό καθόλου δεν σημαίνει ότι ως πολιτεία δεν πρέπει να πάρουμε μέτρα. Είναι σαφές ότι τα μέτρα είναι απαραίτητα, ότι τα μέτρα πρέπει να είναι στοχευμένα, ότι πρέπει να έχουν διάρκεια, ότι πρέπει να είναι τα αποτελέσματά τους μετρήσιμα και να αναπροσαρμόζονται ανά περιόδους στις καινούργιες συνθήκες. Η αθλητική βία ήταν άλλη βία προ δεκαετίας, άλλη είναι σήμερα και ενδεχομένως άλλη θα είναι μεταγενέστερα.

Αυτό είναι ένα πεδίο κριτικής που ασκούμε στην Κυβέρνηση, διότι είναι το τρίτο νομοσχέδιο που ασχολείται με την καταπολέμηση της βίας της αθλητικής, που σημαίνει ότι τα προηγούμενα δύο ήταν ή ατελέσφορα ή πρόχειρα. Με την έννοια αυτή, λοιπόν, δεν ξέρουμε τι έχει αλλάξει στον προβληματισμό της Κυβέρνησης για να φέρει ένα πιο τεκμηριωμένο και καλύτερα επεξεργασμένο νομοσχέδιο.

Ανοίγω μια παρένθεση, για να διαλύσω μία λάθος αντίληψη που πλανάται στην Αίθουσα αυτή, σχετικά με την επιτυχία των μέτρων της επιβολής ενός θεσμικού πλαισίου αυστηρού, το οποίο συνδέεται με την εκλιπούσα Πρωθυπουργό της Βρετανίας Μάργκαρετ Θάτσερ. Οι τιμωρίες των αγγλικών αθλητικών ομάδων έγιναν από την UEFA, απλώς έγιναν επί πρωθυπουργίας Θάτσερ. Δεν είχε καμμία εμπλοκή η Μάργκαρετ Θάτσερ στο γεγονός αυτό. Η ιστορία της «εξυγίανσης» -σε εισαγωγικά- των αγγλικών πρωταθλημάτων ήταν μία επιλογή που έγινε από τους ιδιοκτήτες των μεγάλων ανωνύμων εταιρειών, οι οποίοι έβλεπαν το προϊόν τους ουσιαστικά να απαξιώνεται.

Θυμίζω ότι η Αγγλία εκείνης της εποχής ήταν μια απόλυτα διχασμένη κοινωνία. Είχε προηγηθεί η περίφημη απεργία των ανθρακωρύχων επί μήνες, η οποία δίχασε τη χώρα και, βέβαια, κατέληξε στη συντριβή του εργατικού κινήματος της μεγαλειώδους εκείνης προσπάθειας και της ρεβάνς των νεοφιλελεύθερων ιδεών της Θάτσερ και όλου αυτού του μπλοκ εξουσίας που εκφράζει. Είχαμε, λοιπόν, μια κοινωνία διχασμένη, η οποία έβρισκε εκτόνωση σε επεισόδια και αντιπαραθέσεις, με αφορμή και στο πλαίσιο των αθλητικών εκδηλώσεων.

Συνέβησαν αυτά που συνέβησαν με τους θανάτους στο Χίλσμπορο και σε άλλες αθλητικές εκδηλώσεις και παρενέβη η UEFA και έβαλε φραγμό στην έξοδο των ποδοσφαιρικών ομάδων της Αγγλίας στην Ευρώπη, όχι στην εθνική ομάδα. Αυτό για την αποκατάσταση της αλήθειας.

Επανέρχομαι στην ανάγκη της νομοθέτησης. Έχω διαφωνήσει και διαφωνώ εκ νέου με την άποψη που ακούστηκε, ότι, αν δεν αποκόψουμε τον ομφάλιο λώρο μεταξύ επιχειρηματικών ομίλων και ποδοσφαίρου, δεν θα καταφέρουμε να τιθασεύσουμε τα φαινόμενα βίας. Και θέλω να πω ότι σε όλα τα μεγάλα κλαμπ της Ευρώπης, είτε είναι η Ρεάλ είτε είναι η Σεντ Ετιέν είτε είναι η Μάντσεστερ Γιουνάιτεντ, υπάρχουν μεγάλα, πολύ σοβαρά επιχειρηματικά συμφέροντα.

Όμως, σε αυτούς τους αγώνες, σε αυτά τα πρωταθλήματα και όχι μόνο στους διεθνείς αγώνες -στα εσωτερικά, είτε είναι η Πρέμιερ Λιγκ είτε είναι τα υπόλοιπα- δεν παρατηρούνται επεισόδια, όπως αυτά που παρατηρούνται εδώ επ’ αφορμή των αθλητικών αγώνων και στους αθλητικούς χώρους. Αυτό τι σημαίνει; Σημαίνει ότι υπάρχει ένα θεσμικό πλαίσιο που είναι αποτρεπτικό, γιατί ακριβώς η πολιτεία παρεμβαίνει, τηρεί τους όρους, παρακολουθεί την εφαρμογή των νόμων και αυτό το πράγμα λειτουργεί, ώστε να περιορίζει ουσιωδώς τα φαινόμενα βίας κατά τη διάρκεια των αθλητικών αγώνων.

Αυτό δείχνει και τη δική μας ευθύνη, όλων μας. Διότι είναι εύκολο να λέμε ότι όσο δεν αποκόπτεται ο ομφάλιος λώρος μεταξύ των επιχειρηματικών συμφερόντων και των ομάδων δεν καταπολεμάται η βία, ενώ υπάρχει ξεκάθαρο παράδειγμα ότι με θεσμικό πλαίσιο κατάλληλο, πολιτική βούληση και κυρίως επιμονή σε έναν στόχο μπορεί να καταπολεμηθεί.

Τι κάνετε, λοιπόν, εσείς; Φέρνετε ένα νομοσχέδιο το οποίο έχει κάποια θετικά πράγματα. Έχουμε πει ότι είναι σημαντικό πράγμα η ταυτοποίηση των φιλάθλων με τη διαδικασία που προβλέπεται. Ταυτοχρόνως, σας έχω πει και προηγουμένως ότι υπάρχει μία αφερέγγυα κυβερνητική τακτική, η οποία φέρνει και επαναφέρει λύσεις οι οποίες έχουν δοκιμαστεί στο παρελθόν και έχουν αποτύχει. Δεν υπάρχει μία απολογιστική και απολογητική -αν θέλετε- διάθεση τι δεν κάνατε καλά το προηγούμενο διάστημα, έτσι ώστε αναγκάζεστε να φέρνετε και να ξαναφέρνετε νομοσχέδια. Το τραγικό είναι ότι τα φέρνετε με αφορμή θανάτους φιλάθλων, οι οποίοι δεν έχουν καμμία σχέση -οι θάνατοι, εννοώ- με αυτό καθαυτό το αθλητικό γεγονός. Αυτό, λοιπόν, είναι που μας κάνει επιφυλακτικούς στο κατά πόσο μπορεί μία Κυβέρνηση, η οποία επί πέντε χρόνια φέρνει και ξαναφέρνει νομοθετήματα, να φέρει ένα νομοθέτημα το οποίο θα είναι αποτελεσματικό.

Μειώνετε την παρέμβαση της Διαρκούς Επιτροπής για την καταπολέμηση της αθλητικής βίας. Δηλαδή παίρνετε τέτοια μέτρα, που πραγματικά είναι μια στο καρφί και μια στο πέταλο. Αναφέρθηκαν αρκετοί Βουλευτές στο ότι έχουμε το αυστηρότερο θεσμικό πλαίσιο, τη νομοθεσία Αυγενάκη. Είναι μια νομοθεσία η οποία ουσιαστικά πατάσσει αυτού του είδους τα αδικήματα. Να πείτε στον κ. Φλωρίδη, ο οποίος θα φέρει μία τροποποίηση των ποινικών κωδίκων επί το αυστηρότερον -είναι η έκτη ή η έβδομη, αν θυμάμαι καλά-, ότι αυτή η αυστηρότερη νομοθεσία του κ. Αυγενάκη δεν κατόρθωσε να τιθασεύσει το έγκλημα και αναγκάζεστε να επανέρχεστε εκ νέου.

Θα ήθελα να θέσω και μια άλλη παράμετρο, κύριε Υπουργέ. Διότι, εμείς καλά συζητάμε εδώ και παίρνουμε πρωτοβουλίες ως Νομοθετικό Σώμα, αλλά δείτε τις παραμέτρους οι οποίες υπεισέρχονται σε αυτό καθαυτό το αθλητικό γεγονός. Ένας καθοριστικός παράγοντας είναι η διαιτησία. Πριν από τρεις μέρες, την Κυριακή -θα μιλήσω προσωπικά- η Δόξα Δράμας αντιμετώπισε μία καθόλα σφαγιαστική διαιτησία και δημιούργησε πολύ σοβαρό πρόβλημα σε όλη τη φίλαθλη κοινωνία της πόλης, με τον ίδιο διαιτητή ο οποίος προ μηνός περίπου είχε συμπεριφερθεί με ανάλογο τρόπο. Θα μπορούσε να είναι μία άλλη ομάδα. Το λέω, όμως, γιατί έχω προσωπική γνώση και εμπειρία για την ομάδα μου. Η κατάσταση στην πόλη στο φίλαθλο κοινό, είναι έκρυθμη.

Αυτού του είδους οι τακτικές και οι συμπεριφορές, οι πράξεις και οι παραλείψεις παραγόντων του παιχνιδιού πυροδοτούν, τροφοδοτούν την ένταση, γιατί κανείς δεν θα μπορεί την επόμενη φορά που θα συμβεί κάτι να ελέγξει τον οποιονδήποτε φίλαθλο, ο οποίος αισθάνεται πραγματικά ότι δεν τον ακούει κανένας.

Και έχετε και εσείς την πρώτη ευθύνη βεβαίως να ελέγξετε το τι ακριβώς συνέβη σε αυτή την ιστορία.

Τέλος, είπατε και ξαναείπατε -σας έχουμε ασκήσει κριτική- για το «Καυταντζόγλειο» Στάδιο, που για εμάς τους βορειοελλαδίτες, βεβαίως, είναι ένα σημείο αναφοράς, και λέτε ότι θέλετε να γίνει το ΟΑΚΑ της βόρειας Ελλάδας. Μη μου το λέτε αυτό, διότι το ΟΑΚΑ είχε το περίφημο κάζο με το στέγαστρο Καλατράβα, το οποίο αφήσατε χωρίς συντήρηση, το οποίο είναι επικίνδυνο, το στάδιο αυτό είναι εκτός λειτουργίας. Επομένως, αν θέλετε να κλείσετε και το «Καυταντζόγλειο» με τον τρόπο που ουσιαστικά τέθηκε εκτός υπηρεσίας το ΟΑΚΑ, κακή υπηρεσία θα προσφέρετε στον αθλητισμό.

Θέλω να τελειώσω αισιόδοξα.

Κύριε Υπουργέ, μας δώσατε ένα ελπιδοφόρο μήνυμα αποδεχόμενοι την τροπολογία του ΣΥΡΙΖΑ για την καθιέρωση της 1ης Φεβρουαρίου ως «ημέρας φιλάθλου» και αποδεχτήκατε μια τροπολογία της Αντιπολίτευσης, κάτι που δεν το συνηθίζουμε στο Κοινοβούλιο. Είναι σημαντικό. Το δήλωσα και το δηλώνω και στο πλαίσιο της ομιλίας μου. Είναι το πρώτο βήμα. Περιμένουμε τις νομοθετικές πρωτοβουλίες, τις υπουργικές αποφάσεις για να μπούμε σε μια τροχιά υλοποίησης. Θα κριθούμε στην εφαρμογή αυτής της πρωτοβουλίας και όχι στην απλή ληξιαρχική πράξη γέννησης, που είναι η αποδοχή. Στην κατεύθυνση αυτή εμείς ως ΣΥΡΙΖΑ - Προοδευτική Συμμαχία θα δώσουμε όλες μας τις δυνάμεις.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Ξανθόπουλε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ευχαριστώ πολύ και ζητώ συγγνώμη από τον επόμενο ομιλητή.

Καταθέτω κάποιες νομοτεχνικού περιεχομένου βελτιώσεις.

(Στο σημείο αυτό ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 61)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να διανεμηθούν οι νομοτεχνικές βελτιώσεις.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Η κίνησή μας να αποδεχθούμε την τροπολογία του ΣΥΡΙΖΑ και να καθιερώσουμε την 1η Φεβρουαρίου ως «ημέρας φιλάθλου», δεν είναι συμβολική απλά, αλλά είναι και ουσιαστική. Θέλουμε να δείξουμε ως Κυβέρνηση ότι στο κομμάτι της αντιμετώπισης της αθλητικής βίας -αυτό που έλεγα από την πρώτη μέρα στην επιτροπή μέχρι και που θα κλείσω στην ομιλία μου σήμερα- είμαστε όλοι μια γροθιά. Η συμβολή όλων των κομμάτων, της Πλεύσης Ελευθερίας, με τον εισηγητή της, με την τοποθέτησή της, του ΠΑΣΟΚ - ΚΙΝΑΛ, που υιοθετήσαμε και απόψεις και προτάσεις, η αποδοχή της πρότασης τροπολογίας από τον ΣΥΡΙΖΑ, δείχνει ακριβώς αυτό το πράγμα, ότι το εννοούμε, θα πάμε μία γροθιά απέναντι στη βία. Μόνο έτσι θα καταφέρουμε στο τέλος να βγούμε νικητές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα ξεκινήσουμε τώρα τις δευτερολογίες των ειδικών αγορητών και εισηγητών. Στη συνέχεια θα λάβει τον λόγο η Πρόεδρος της Πλεύσης Ελευθερίας, η κ. Ζωή Κωνσταντοπούλου, και θα κλείσει τη συζήτηση του νομοσχεδίου ο κύριος Υπουργός.

Τον λόγο έχει ο κ. Ιωάννης Κόντης από τους Σπαρτιάτες. Ξεκινάμε με αντίστροφη σειρά.

Κύριε Κόντη, παρακαλώ.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ψηφίζουμε σήμερα τον νόμο αυτό. Επαναλαμβάνω ότι σε γενικές αρχές όλοι θέλουμε, έστω με τις αμφιβολίες που έχουμε εμείς, έστω με τους τρόπους που πιστεύουμε ότι θα έπρεπε να έχει διατυπωθεί ή με τη συναίνεση των άλλων κομμάτων, να έχει το αποτέλεσμα που θέλουμε όλοι όσοι ασχολούμαστε με τον αθλητισμό και που θα ασχολούμαστε όσο ζούμε.

Εγώ, κύριε Υπουργέ, θα ήθελα να πω ότι όσα είπα και ακόμα πιστεύω και είμαι σίγουρος ότι θα γίνουν στο μέλλον, αν επιβληθεί κάποια κύρωση από τη ΔΕΑΒ δεν τα είπα για να υπερασπιστώ κάποια ΠΑΕ ή τα δικαιώματα κάποιας ΠΑΕ στο να μην πληρώσει πρόστιμα κ.λπ.. Το είπα γιατί ξέρω τι συμβαίνει και ξέρω πολύ καλά το πώς αντιλαμβάνεται αυτό το θέμα η FIFA η οποία είναι αυστηρότατη, γιατί δεν θέλει να φύγει η επικυριαρχία της από το ποδόσφαιρο και το διασφαλίζει με αυτούς τους τρόπους. Συνεπώς δεν είμαι δικηγόρος των ΠΑΕ εδώ. Λέω κάτι το οποίο πιστεύω. Δεν με έβαλε ούτε καμμία ομάδα ή η ΕΠΟ ή η Λίγκα. Είδα την αντίδραση που εξέφρασε ο κ. Μπαλτάκος. Στη δήλωσή του είπε -αν θυμάστε- ότι αν εφαρμοστεί μία ποινή από αυτά θα γίνουμε Ινδία, θα παρέμβει η FIFA. Το είδατε και εσείς. Έκανε επίσημα τη δήλωση.

Εμείς θα ήμασταν, λοιπόν, διατεθειμένοι να το ψηφίσουμε ακόμα και έτσι εάν αλλάξετε το θέμα που αφορά τους συνδέσμους. Και θα εξηγήσω το πώς θέλουμε να το αλλάξετε. Δεν χρειάζεται να δημιουργηθεί ένας φορέας συνδέσμων. Μπορεί με αυτό τον τρόπο που θα δηλωθεί ο ένας φορέας συνδέσμων, να δηλωθούν οι δύο υπάρχοντες ή οι τρεις, με τις ίδιες προϋποθέσεις. Σκεφτείτε αυτό που σας λέω. Σκεφτείτε ότι είναι χιλιάδες οπαδοί που έχουν μια ιστορία σε ένα σύνδεσμο, τον θεωρούν σπίτι τους. Με τις ίδιες, λοιπόν, συνθήκες προτείνουμε να δηλωθούν αυτοί και χωρίς να είναι υποχρεωμένοι να είναι στα γραφεία της ΠΑΕ ή η ΠΑΕ να κάνει τις εκδρομές τους. Είναι πολύ απλό. Οι σύνδεσμοι πρέπει να είναι ανεξάρτητοι και να μην είναι γαλακτισμένοι με τις ΠΑΕ. Άλλο η συνεργασία κι άλλο ο γαλακτισμός.

Έτσι λοιπόν, θεωρούμε, ότι με τη χειρουργική παρέμβαση που θα κάνετε στους συνδέσμους παρακολουθώντας και γνωρίζοντας τι συμβαίνει από τα μάτριξ του γηπέδου, από τις κάμερες ή από τις πληροφορίες που έχετε γύρω από αυτούς, θα μπορείτε να αφαιρείτε τα όποια στοιχεία εγκληματικά παροτρύνουν ομοϊδεάτες συνδεσμίτες, σχεδιάζουν επιθέσεις σε άλλους συνδέσμους.

Και θα σας πω το εξής: Αν βάλετε σε ένα χώρο μέσα τούς ήδη υπάρχοντες συνδέσμους, έχουν ακόμα και πολιτικές διαφορές, δεν μπορούν να συνυπάρξουν. Υπάρχουν κερκίδες σε γήπεδα που κάθονται απέναντι λόγω ακριβώς αυτού. Καλώς ή κακώς στην κοινωνία μας υπάρχει. Υπάρχουν στη βόρεια Ελλάδα οπαδοί που έχουν οκτώ συνδέσμους με τελείως διαφορετικές αντιλήψεις ο καθένας.

Αυτό, λοιπόν, θα πρέπει να το προστατεύσουμε. Να δούμε ότι όλοι πρέπει να μπουν κάτω από ένα πλαίσιο αγνού φιλάθλου πνεύματος. Αυτή είναι η ιστορία όλη, να πηγαίνουν στο γήπεδο και να λένε ότι πάνε για να σεβαστούν ακόμα και τον εκτός έδρας αντίπαλο που έρχεται, εάν κερδίσει την ομάδα τους.

Και σίγουρα θα πρέπει να δώσουμε μεγάλη σημασία σε αυτό που προανέφερα που για εμάς είναι σημαντικός παράγοντας αμφισβήτησης των αποτελεσμάτων των αγώνων, που είναι το «ΣΤΟΙΧΗΜΑ», που είναι αυτή τη στιγμή τροφοδότης των ΠΑΕ. Πρέπει να γίνει μια μεγάλη συνεργασία, να καταλάβουν και οι ΠΑΕ ότι εάν υπάρξει έστω και υποψία για συμμετοχή τους, η οποία υποψία δεν είναι απόδειξη, τη δεύτερη φορά που θα υπάρξει, που πλέον αρχίζει και γίνεται διαφορετική η κατάσταση, μπορεί να αντιμετωπίσουν την αφαίρεση ρητρών που θα μπουν από τα χρήματα που δίνει το κράτος στο «ΣΤΟΙΧΗΜΑ» και σίγουρα είναι λιγότερα στη Β΄ Εθνική -νομίζω ότι είναι 100 χιλιάδες στην κάθε ομάδα- και περισσότερα στην Α΄ Εθνική όπου, όπως σας είπα και χθες, είναι σχεδόν το 50% του μπάτζετ για τις περισσότερες ομάδες. Οι μεσαίες ομάδες έχουν μπάτζετ 3 με 4 εκατομμύρια και θα τους λείψει πολύ αυτό το ποσό. Είναι τηλεοπτικά. Δυστυχώς δεν έχουμε μάθει να παράγουμε άλλους τρόπος εισροής χρημάτων στις ομάδες μας. Αυτό θα γίνει μόνο όταν έχουμε ένα αξιόπιστο προϊόν. Τότε θα έρθουν χορηγοί να δώσουν χρήματα.

Θυμάμαι ότι στην εποχή μου στον Άρη δεν υπήρχε κανείς χορηγός ιδιώτης και όταν είδαν την ομάδα να παίζει ωραίο καθαρό ποδόσφαιρο, ανταγωνιστικό και να μην εμπλέκεται σε αμφισβητούμενα παιχνίδια, ήρθαν είκοσι με τριάντα ιδιώτες και έβαλαν από 50 χιλιάδες ο καθένας. Και φτάσαμε να παίρνουμε 2 εκατομμύρια ευρώ τον χρόνο από ιδιώτες. Είναι πολύ σημαντικό και έτσι πρέπει να γίνει το ποδόσφαιρο, γιατί δεν πρέπει να περιμένουμε από το κράτος μόνο να τρέφεται. Δεν πρέπει να υπάρχει εξάρτηση κράτους και ποδοσφαίρου. Όλα αυτά που λέω αφορούν και το μπάσκετ και αφορούν και τα άλλα αθλήματα.

Τώρα στο θέμα της ταυτοποίησης των εισιτηρίων και εκεί υπάρχει ένα θέμα, κύριε Υπουργέ. Είπατε ότι θα λυθεί το θέμα με τα διαρκείας. Εγώ, για παράδειγμα, έχω ένα διαρκείας σε ένα γήπεδο και κάποιες στιγμές το δίνω σε κάποιον άλλο να πάει, με το όνομά του, κανονικά. Δεν πρέπει να υπάρχει πρόβλημα. Μάλιστα υπεύθυνος είμαι εγώ που έχω το διαρκείας και το δίνω σε αυτόν τον κύριο που θα το χρησιμοποιήσει και θα καθίσει στη θέση μου. Και αυτός είναι υπεύθυνος και εγώ συνυπεύθυνος. Θα πρέπει να κοιτάξουμε τους ανθρώπους οι οποίοι δεν διαθέτουν κινητά τηλέφωνα είτε από πεποίθηση είτε λόγω έλλειψης γνώσεων. Υπάρχουν επίσης μεγάλοι άνθρωποι σε ηλικία. Εγώ βλέπω στο γήπεδο και εβδομήντα χρόνων ανθρώπους και ογδόντα και ενενήντα.

Έχω δει άνθρωπο με οξυγόνο, να κουβαλάει μπουκάλα και να πηγαίνει στο γήπεδο και μάλιστα, τον βράβευσε η ΠΑΕ Άρης.

Θα πρέπει, λοιπόν, να τα δούμε όλα αυτά στο μέτρο το πιο ανθρώπινο και οπαδικό, γιατί ο οπαδισμός δεν είναι μόνο βία. Ο οπαδισμός και η φίλαθλη ιδιότητα είναι κάτι το οποίο έρχεται από την αρχαία Ελλάδα, αγαπάμε αυτό που κάνουμε είτε είναι ένα άθλημα μικρότερο είτε ένα μεγαλύτερο. Αγαπάμε το σύμβολο κάτω από το οποίο είμαστε και εργαζόμαστε και οι ομάδες μας αντιπροσωπεύουν ένα μεγάλο μέρος της ζωής μας στην καθημερινότητά μας.

Δεν θέλω να επεκταθώ περισσότερο στο θέμα του «Καυταντζογλείου», το οποίο συζητήσαμε και δεν χρειάζεται να πούμε το ίδιο. Πιστεύω ότι θα τα λάβετε υπ’ όψιν σοβαρά αυτά που λέμε και περιμένουμε να δούμε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Κόντη.

Τον λόγο έχει ο ειδικός αγορητής από την Νέα Αριστερά, ο κ. Χουσεΐν Ζεϊμπέκ.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, γνωρίζοντας πως το ζήτημα της βίας στον αθλητισμό αποτελεί μια ανοικτή πληγή για την ελληνική κοινωνία, επιδιώξαμε ως Νέα Αριστερά καθ’ όλη τη διάρκεια της συζήτησης να καταθέσουμε συγκεκριμένες προτάσεις για να βρεθούν λύσεις, λύσεις βιώσιμες, λύσεις πρακτικές, ώστε να μπει επιτέλους ένας φραγμός, ένα τέλος στα φαινόμενα βίας που καταστρέφουν τον ελληνικό αθλητισμό. Όμως βλέπουμε, κύριε Υπουργέ, ότι καμμία πρότασή μας δεν μπήκε στο νομοσχέδιο.

Προσπαθήσαμε να πείσουμε την πλειοψηφία ότι το να επενδύσουμε ως πολιτεία πρώτα και κύρια στην πρόληψη και την ευαισθητοποίηση απέναντι σε ένα φαινόμενο σύνθετο και πολυπαραγοντικό, όπως η αθλητική βία, αποτελεί μονόδρομο.

Σας προτείναμε ένα συγκεκριμένο πλέγμα δράσεων και πολιτικών πρωτοβουλιών, τη δημιουργία μεικτής διακομματικής επιτροπής που θα αναλάβει δράση για την εξάλειψη της βίας μέσα και έξω από τα γήπεδα και τη θέσπιση του «συνηγόρου του φιλάθλου», τις υποχρεωτικές προσλήψεις αθλητικών ψυχολόγων, αλλά και κοινωνικών λειτουργών από τις αθλητικές ανώνυμες εταιρείες και τις ομοσπονδίες, τη δημιουργία παρατηρητηρίου κατά της βίας, αλλά και βιωματικές δράσεις ευαισθητοποίησης, πρόληψης και επιμόρφωσης σε όλες τις βαθμίδες της εκπαίδευσης και τέλος, κλιμακωτές ποινές που θα καταλήγουν σε απαγόρευση εισόδου και βαριές τιμωρίες όπου και όταν χρειάζεται.

Δυστυχώς βλέπουμε πως η Κυβέρνησή σας επιμένει εμμονικά και στον αθλητισμό να επενδύει στο γνωστό τρίπτυχο της καταστολής, του αυταρχισμού, της εγκαθίδρυσης αστυνομικού κράτους και μέσα στα γήπεδα. Την ώρα που σε όλη την Ευρώπη η ευθύνη για τη φύλαξη των γηπέδων βαραίνει τις ανώνυμες εταιρείες, οι οποίες προσλαμβάνουν σεκιούριτι γι’ αυτή τη δουλειά -και νομίζω ότι είναι επιτυχημένο μοντέλο αυτό-, εσείς έρχεστε με το παρόν νομοσχέδιο και εκχωρείτε την ευθύνη, αλλά και την εξουσία σχεδόν για τα πάντα μέσα στα γήπεδα στην αστυνομία. Αναρωτιόμαστε ποια ακριβώς συμφέροντα εξυπηρετείτε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Το νομικό θεσμικό πλαίσιο που έχετε ήδη ψηφίσει τα προηγούμενα χρόνια είναι από τα πιο αυστηρά και αυταρχικά στην Ευρώπη. Το παραδεχθήκατε και ο ίδιος και καμαρώνετε γι’ αυτό, για το ιδιώνυμο που επαναφέρατε. Παρ’ όλα αυτά, βλέπουμε τα περιστατικά βίας στα γήπεδα αλλά και έξω από αυτά να κλιμακώνονται. Ενδιαφέρεστε να βγάλετε τα απαραίτητα πολιτικά συμπεράσματα, να συγκρουστείτε, να αντιμετωπίσετε τα πραγματικά αίτια που γεννούν τη βία; Φοβόμαστε πως όχι.

Προφανώς και καταψηφίζουμε την πράξη νομοθετικού περιεχομένου, με την οποία αυταρχικά, μετά τα τελευταία δραματικά επεισόδια στου Ρέντη και την απώλεια του Γιώργου Λυγγερίδη, προχωρήσατε στο οριζόντιο κλείσιμο των κερκίδων όλων των γηπέδων στη Super League 1 και 2, στην ουσία τιμωρώντας με αυτόν τον τρόπο όχι τους ενόχους, όπως θα έπρεπε, αλλά όλους τους φιλάθλους.

Κυρίες και κύριοι συνάδελφοι, στη χώρα μας η καρδιά του αθλητικού κινήματος, ο ερασιτεχνικός αθλητισμός καθημερινά δοκιμάζεται. Χιλιάδες αθλητές σε όλη τη χώρα στο ποδόσφαιρο, στον στίβο, σε άλλα αθλήματα που καταθέτουν την καρδιά τους για το άθλημα που αγαπούν, νιώθουν την Κυβέρνηση απούσα και μακριά, τη βλέπουν να τρέχει ασθμαίνοντας για να εξυπηρετήσει συγκεκριμένα συμφέροντα μεγάλων ΠΑΕ ή άλλων παραγόντων και να έχει αφήσει στο έλεος τον σχολικό αθλητισμό, τα ερασιτεχνικά σωματεία, τις αθλητικές υποδομές, τα στάδια.

Και στην πόλη μου την Ξάνθη οι αθλητικές υποδομές είναι πολύ προβληματικές και οι συνθήκες κάτω από τις οποίες δραστηριοποιούνται τα ερασιτεχνικά σωματεία δεν αρμόζουν σε μια ευρωπαϊκή χώρα.

Μια πρόταση για το ερασιτεχνικό ποδόσφαιρο να κάνω. Αυτές οι ομάδες έχουν ελάχιστα έσοδα, μόνο έξοδα έχουν, αλλά έχουν και την επιβάρυνση να πληρώνουν και τους διαιτητές. Τουλάχιστον εδώ, κύριε Υπουργέ, μπορείτε να βρείτε μια λύση, ώστε να πληρώνονται από κάπου αλλού, από τα έσοδα των μεγάλων ΠΑΕ ή από το στοίχημα, για να μπορέσουν αυτές οι ομάδες να λειτουργούν. Διότι, όντως, και στην πόλη μου, ειδικά στα χωριά, ο μόνος τρόπος που αθλούνται τα παιδιά είναι οι ποδοσφαιρικές ερασιτεχνικές ομάδες και έχουν μείνει ελάχιστες. Γι’ αυτό πρέπει να στηριχτούν αυτές οι ομάδες.

Ακόμα και τους επαγγελματίες ποδοσφαιριστές, που τους χρωστάνε τα δεδουλευμένα τους γνωστές συγκεκριμένες ΠΑΕ, τους έχετε καταδικάσει στην ανέχεια και την εξαθλίωση. Θα κάνετε επιτέλους κάτι;

Το τόνισα και εισηγητικά, το ξαναλέμε και τώρα. Για εμάς στη Νέα Αριστερά ο αθλητισμός σημαίνει γιορτή. Οι εικόνες της βίας και της απαξίωσης θα πρέπει να αποτελέσουν οριστικό παρελθόν. Και αυτή είναι η δέσμευσή μας απέναντι στην ελληνική κοινωνία, πως αυτόν τον αγώνα θα τον δώσουμε μέχρι τέλους.

Κυρίες και κύριοι συνάδελφοι, σαν σήμερα ακριβώς δύο χρόνια πριν δολοφονήθηκε στη Θεσσαλονίκη ο Άλκης Καμπανός, ένα δεκαεννιάχρονο παιδί. Δόθηκαν τότε κάποιες υποσχέσεις. Ελάχιστα κρίθηκαν, ακόμη λιγότερα άλλαξαν. Έκτοτε, δυστυχώς, φτάσαμε να θρηνήσουμε και άλλες ανθρώπινες ζωές.

Έχει έρθει η στιγμή να πούμε ένα οριστικό «ως εδώ», ακυρώνοντας έναν «ανένδοτο» απέναντι σε όσους και όσα οπλίζουν τα χέρια των δολοφόνων και στα γήπεδα και παντού και φυσικά, τιμωρώντας παραδειγματικά τους ίδιους τους δολοφόνους.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί τους από το 6ο Γενικό Λύκειο Χαλανδρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, ένα ακόμη νομοσχέδιο για ένα φλέγον ζήτημα πονεμένο σε ό,τι αφορά την οπαδική βία. Βλέπουμε, όμως, και έχουμε επιφυλάξεις ως Ελληνική Λύση που το τεκμηριώσαμε, με βάση τα άρθρα τα οποία μελετήσαμε, και ελπίζουμε, γιατί θεωρούμε ότι για μια ακόμη φορά η προσπάθεια θα είναι σισύφειος, υπό την έννοια ότι πρέπει να γίνουν απλά πράγματα, αλλά κατά ένα φιλοσοφημένο ρητό, το απλό τελικά είναι δύσκολο, το σύνθετο είναι εύκολο, για να μπορέσουμε επιτέλους να βρούμε μια αιτιώδη συνάφεια ανάμεσα στο αίτιο και στο αιτιατό.

Το αίτιο το γνωρίζουμε, το αιτιατό το ξέρουμε, από εκεί και πέρα όμως όλα αυτά τα χρόνια από μια πανσπερμία νόμων, αναφορικά με την πάταξη της οπαδικής βίας, δεν έχουν καρποφορήσει. Να θυμίσω ότι το 1986 ο ν.1946 ήταν ο πρώτος νόμος και ακολούθησαν και άλλοι νόμοι και το 1999 και το 2002, που τελικά, όμως, δεν είχαν ένα απτό αποτέλεσμα. Γιατί άραγε;

Γιατί ενδεχομένως να μην υπήρχαν οι επαΐοντες για να μιλήσουν για την πάταξη της οπαδικής βίας. Γιατί πραγματικά δεν δώσαμε μεγάλη βαρύτητα. Γι’ αυτό, λοιπόν, και με αυτό το νομοσχέδιο που φέρνει αυτή τη στιγμή η Κυβέρνηση, η οποία έχει ένα συγκεντρωτισμό εξουσιών σε ό,τι αφορά τις αποφάσεις των Υπουργών, κρατούμε επιφυλάξεις με βάση το παρελθόν, υπό την έννοια ότι η αυστηροποίηση των ποινών δεν είναι πανάκεια βέβαια για την πάταξη της οπαδικής βίας, αλλά επιτέλους θα πρέπει να τηρούνται οι νόμοι.

Σε ό,τι αφορά τις κάμερες, αλλά και την ψηφιοποίηση των αθλητικών εγκαταστάσεων, οι οποίες είναι εγκαταλελειμμένες και πολλές φορές η ασφάλεια των θεατών εκεί πραγματικά είναι ένα φλέγον ζήτημα που δεν μεριμνήσαμε, είναι ένα κομμάτι το οποίο θα συμφωνήσουμε.

Σε ό,τι αφορά τις λέσχες των φιλάθλων, για να προάγουμε το φίλαθλο πνεύμα και όχι τον οπαδικό φανατισμό θα μας βρείτε σύμφωνους, αλλά θέλει προσοχή να μη στερήσουμε αυτή την αγάπη για την ομάδα, το σύμβολο της ομάδας, με ένα φίλαθλο αθλητικό ιδεώδες και πνεύμα από κάποιες άλλες περιοχές. Για παράδειγμα, αν υπάρχουν άνθρωποι, οι οποίοι υποστηρίζουν μια συγκεκριμένη ομάδα του κέντρου, είτε της πρωτεύουσας είτε της συμπρωτεύουσας, να προσέξουμε να μην τους στερήσουμε και στην επαρχία να έχουν μια λέσχη, προκειμένου βεβαίως να υποστηρίζουν την ομάδα τους. Θέλει μια προσοχή.

Σε ό,τι αφορά βέβαια την έκδοση των ονομαστικών εισιτηρίων δεν πρέπει να στερήσουμε το δικαίωμα σε κάποιους ανθρώπους μεγάλης ηλικίας, οι οποίοι δεν έχουν την εξοικείωση με τη νέα τεχνολογία, οι οποίοι όμως έχουν αγάπη στο γήπεδο.

Σε ό,τι αφορά το άρθρο 14 τώρα για την ανάρτηση των πανό θέλει προσοχή, διότι a priori και συλλήβδην δεν μπορείς να απορρίψεις οποιοδήποτε πανό, γιατί το ποδόσφαιρο, η πετοσφαίριση, η καλαθοσφαίριση, όλα τα αθλήματα είναι μια κοινωνική έκφανση και ο κόσμος πρέπει να πάει να εκφράσει πολλές φορές το παράπονό του, τον πόνο του, τον καημό του και να περάσει και κάποια κοινωνικά μηνύματα. Δεν σημαίνει βέβαια ότι a priori θα περνούν μηνύματα, τα οποία δεν συνάδουν με το κοινωνικό προφίλ και το κοινωνικό γίγνεσθαι. Αλλά δεν μπορούμε, όμως, και να αποτρέψουμε κάποια μηνύματα, τα οποία θα εκφράζουν τα λαϊκά κοινωνικά στρώματα. Είναι πολύ σημαντικό.

Η εμπορευματοποίηση αυτή τη στιγμή του αθλητισμού μάς έχει οδηγήσει σε έναν ατέρμονο, θα λέγαμε, κυκεώνα υπό την έννοια -ο καθείς το καταλαβαίνει, κύριε Υπουργέ, και το κατανοούμε- ότι πρέπει να υπάρξουν τα απαιτούμενα χρήματα στο μάρκετινγκ του αθλητισμού. Όμως θα χρησιμοποιήσουμε τη φράση ότι παραέγινε το κακό, δηλαδή πραγματικά σήμερα η εμπορευματοποίηση οδηγεί σε ένα στοίχημα για το πόσες φορές, είπαμε, ο παίκτης θα ξύσει το πρόσωπό του ή πότε θα δέσει τα παπούτσια του, με αποτέλεσμα να υπάρχει ένας εθισμός στο λεγόμενο «στοίχημα».

Αυτό θα μου πείτε παίζει ρόλο στην ψυχοσύνθεση των νέων για την οπαδική βία; Δυστυχώς οι επιστημονικές μελέτες λένε ότι παίζει ρόλο, δηλαδή μπορεί να χάσει κάποιος χρήματα από μια ομάδα, παίζοντας γιατί ο παίκτης της συγκεκριμένης ομάδας δεν έδεσε τα παπούτσια του τρεις φορές, που είχε στοιχηματίσει, και να δημιουργηθεί μέσα του οργή για τη συγκεκριμένη ομάδα και τον παίκτη που την εκπροσωπεί, με αποτέλεσμα αυτό να εκφράζεται στη μη σωστή και ορθή διαχείριση των συναισθημάτων.

Σήμερα ο χουλιγκανισμός δεν είναι επιστημονικός όρος κατ’ αρχάς, όπως λένε οι επαΐοντες. Από κει και πέρα όμως, για να κτυπήσεις την οπαδική βία μπαίνεις από τις βαθμίδες της εκπαίδευσης. Δηλαδή -επειδή σας το είπα, κύριε Υπουργέ, είστε άνθρωπος και της αυτοδιοίκησης- όταν ξεκίνησαν ομάδες δράσης για την πάταξη των ναρκωτικών στους Οργανισμούς Τοπικής Αυτοδιοίκησης υπήρχαν κάποια απτά αποτελέσματα. Τώρα δεν ξέρω γιατί έχει σταματήσει το συγκεκριμένο πρόγραμμα.

Άρα, λοιπόν, για την πάταξη της βίας από τους «γνωστούς - αγνώστους» οι Οργανισμοί Τοπικής Αυτοδιοίκησης μπορούν να παίξουν έναν ενεργό ουσιαστικό ρόλο, γιατί γνωρίζουν πρόσωπα και καταστάσεις. Άρα, λοιπόν, θα μπορούμε να δημιουργήσουμε μια ομάδα δράσης ανάμεσα σε γονείς και ανθρώπους των ΟΤΑ με τους ειδικούς επιστήμονες, για να εντοπίζουν οι γονείς από μικρή ηλικία την παραβατική συμπεριφορά οπαδικού φανατισμού και βίας στα παιδιά τους μέσα στις οικογένειες.

Από εκεί και πέρα, για τις λέσχες φιλάθλων το ζητούμενο είναι να ανέβει αυτό που οι Λατίνοι ονομάζουν «livello», δηλαδή το επίπεδο. Άρα, λοιπόν, κάποιος στη λέσχη που ηγείται και είναι ο υπεύθυνος, καλό θα είναι να διοργανώνει κάποια σεμινάρια επιμόρφωσης για τη λεγόμενη «οπαδική βία».

Αυτό το οποίο παρατηρείται με τους ανθρώπους, με βάση τις επιστημονικές μελέτες, γιατί προσφεύγουν στη βία, είναι ένα πολυσύνθετο, πολυπαραγοντικό αποτέλεσμα ανθρώπων οι οποίοι είναι στο περιθώριο, ανθρώπων οι οποίοι έζησαν και έχουν ψυχικά τραύματα από την παιδική τους ηλικία. Θέλουν να δείξουν την αρρενωπότητά τους. Θέλουν να πάνε με τη μάζα για να εκφράσουν, όχι συναισθήματα, αλλά κάποια εκδίκηση, γιατί έτσι πιστεύουν ότι θα ανέλθουν ως προσωπικότητες. Οπότε μιλάμε για ένα φλέγον ζήτημα, στο οποίο δεν είναι μόνο θέμα να πάρεις κάποιες αυστηρές ποινές.

Άρα, λοιπόν, πρέπει να έχουμε υπ’ όψιν ότι πρέπει να μπούμε βαθιά στο πρόβλημα της οπαδικής βίας στους νέους και γιατί οδηγούνται εκεί, νέοι οι οποίοι αισθάνονται περιθωριοποιημένοι για να διαχειριστούν σωστά τα συναισθήματά τους.

Βέβαια πρέπει να είμαστε προσεκτικοί. Σήμερα υπάρχουν οικογένειες με θύματα, που είναι ζωντανοί-νεκροί, που έχασαν ό,τι πολυτιμότερο είχαν. Από την άλλη, βέβαια, υπάρχουν και οι οικογένειες των θυτών, που επίσης και αυτοί είναι ζωντανοί-νεκροί και που στον βωμό, a priori, μιας σκληρής κοινωνίας των μέσων μαζικής ενημέρωσης σπιλώνει και κάποια άλλα μέλη οικογενειών αλλά και την οικογένεια του θύτη, οι οποίοι δεν φταίνε σε τίποτα. Άρα, λοιπόν, πρέπει να είμαστε πολύ προσεκτικοί απέναντι και σε κάποιες μελέτες που έχουν γίνει.

Βέβαια, ξέρετε, αν ανατρέξουμε στην ιστορία της βίας στην Ελλάδα, θα δούμε ότι μέχρι το 1980 δεν υπήρχαν επεισόδια. Ξεκίνησαν από το 1983, με την πρώτη δολοφονία του Άρη Δημητριάδη στη Θεσσαλονίκη και τη ναυτική φωτοβολίδα που στέρησε τη ζωή στον εικοσιεννιάχρονο καθηγητή της ΣΕΛΕΤΕ Χαράλαμπο Μπλιώνα στο Αλκαζάρ της Λάρισας και είναι ομοιότυπη με αυτή τη ναυτική φωτοβολίδα που έπεσε πριν από λίγες ημέρες και είχε ως αποτέλεσμα να χαθεί η ζωή του αστυνομικού.

Βλέπουμε, δηλαδή, ένα πανομοιότυπο γεγονός βίας απέναντι σε ένα διάστημα περίπου μισού αιώνα. Εδώ, λοιπόν, πρέπει να είμαστε προσεκτικοί, κι εδώ φαίνεται καθαρά ότι δεν έχει γίνει σχεδόν τίποτα σε θέματα αντιμετώπισης της οπαδικής βίας. Πρέπει να ξεκινήσει και μια καμπάνια -αυτό που σας έχουμε προτείνει εμείς, κύριε Υπουργέ, ως Ελληνική Λύση- μέσα από ομάδες δράσης που είπαμε, μέσα από τις ίδιες τις λέσχες ή τις μπουτίκ των ομάδων που πουλούν τα διάφορα σουβενίρ να υπάρχουν μηνύματα κατά της βίας και να υπάρχουν μαρμάρινες πλάκες σε όλα τα γήπεδα της Ελλάδας με τα ονόματα από τα θύματα. Είναι καλό να θυμόμαστε τα ονόματα που χάσανε με ειδεχθέστατο τρόπο τη ζωή τους, για να λέει ο πατέρας στα παιδιά αυτά είναι εγκλήματα και να είναι παραδείγματα προς αποφυγή.

Θα πρέπει να σταματήσουμε να μας ενδιαφέρει μόνο το μάρκετινγκ. Το παίρνω ως παράδειγμα για την εκλογική μου περιφέρεια και το γήπεδο του Πανσερραϊκού, το οποίο πέρυσι που η ομάδα της εκλογικής μου περιφέρειας αγωνιζόταν σε μικρότερη κατηγορία, δεν μας προβλημάτιζε η στατικότητα του γηπέδου, δεν μας προβλημάτιζε το στέγαστρο -λες και πέρυσι δεν έμπαιναν ανθρώπινες ψυχές μέσα να κινδυνέψουν- και μόλις ήρθε στη μεγάλη κατηγορία της Σουπερλίγκα του μάρκετινγκ για να μπει το VAR όλοι μεριμνήσαμε για να μπουν οι διάφορες ηλεκτρονικές διαφημιστικές πινακίδες. Και τώρα θυμηθήκαμε -έτσι γίνεται, δυστυχώς, στη χώρα μας- ότι η στατικότητα του γηπέδου, το οποίο είναι εγκαταλελειμμένο χρόνια, δεν ήταν η αρμόζουσα για την ασφάλεια των θεατών.

Οπαδική βία: Είναι αμάρτημα. Κατ’ άλλους αμαρτία σημαίνει απόσταση. Πρέπει ,λοιπόν, να κρατήσουμε τη λεγόμενη απόσταση από το φαινόμενο που οδηγεί σε αυτά τα ακραία, φανατικά φαινόμενα. Δεν λύνεται μονομιάς. Θέλει συλλογική προσπάθεια, όχι μόνο μέσα από πολιτικούς κύκλους αλλά εννοείται και από επιστημονικούς κύκλους, από ανθρώπους οι οποίοι θα καταθέσουν προτάσεις θα τις λάβουν σοβαρά υπ’ όψιν.

Να ξεκινήσει από τώρα, κύριε Υπουργέ -και νομίζω δεν έχετε αντίρρηση- να ξαναέρθει το θέμα αυτό προς συζήτηση, για να δούμε τα απτά αποτελέσματα απέναντι σε ένα κοινωνικό φαινόμενο το οποίο ταλανίζει και κατακρεουργεί την κοινωνία μας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από το Κομμουνιστικό Κόμμα της Ελλάδας κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Είναι φανερό ότι η Κυβέρνηση επιχείρησε όλες αυτές τις μέρες, και σήμερα, να παρουσιάσει μέτρα κατά της βίας στα γήπεδα και μάλιστα πάρα πολύ αυστηρά, όπως λέει, μόνο και μόνο για να διασκεδάσει τις εντυπώσεις και να κρύψει ότι, πραγματικά, δεν θέλει να βάλει το μαχαίρι στο κόκκαλο για τον εμπορευματοποιημένο αθλητισμό που αποτελεί και την αιτία της βίας στα γήπεδα και όχι μόνο.

Κατά συνέπεια, όταν δεν θες να χτυπήσεις την αιτία του προβλήματος, τα όποια μέτρα, η όποια αυστηροποίηση των ποινών, στην πράξη, έρχονται για να λειτουργήσουν προστατευτικά για τους μεγαλομετόχους και τις ΠΑΕ, για να αυξάνουν την κερδοφορία τους.

Βέβαια έχουμε και τα μέτρα-κοροϊδία της υπουργικής τροπολογίας για την αύξηση του κατώτατου μισθού από τον Απρίλη, αυξήσεις τύπου «γερο-λαδά», όταν έχει, πραγματικά, εξαϋλωθεί το πραγματικό εισόδημα των εργαζομένων από την ακρίβεια, τους φόρους και τα χαράτσια αλλά και τους ψευτοδιακανονισμούς στο αγροτικό ρεύμα για καταναλώσεις που αφορούν πριν τον Σεπτέμβριο του 2023, που πρόκειται για μέτρα-κοροϊδία. Και αβαντάρει η Κυβέρνηση με αυτόν τον τρόπο τους παρόχους ηλεκτρικού ρεύματος.

Τώρα να καταργηθεί ο αντεργατικός νόμος Βρούτση - Αχτσιόγλου, να γυρίσει η Εθνική Γενική Συλλογική Σύμβαση Εργασίας στα συνδικάτα με κατώτατο μισθό στα 900 ευρώ. Επαναφορά του δέκατου τρίτου και δέκατου τέταρτου μισθού και αντίστοιχα των συντάξεων.

Τώρα να γίνει αναπλήρωση του χαμένου εισοδήματος των αγροτών, να αποζημιωθούν στο 100% για τις ζημιές τους, να υπάρξει μείωση του κόστους παραγωγής, με κατώτατες εγγυημένες τιμές. Να μπει πλαφόν στο αγροτικό ρεύμα 7 λεπτά την κιλοβατώρα, όπως προτείνουν.

Κύριοι της Κυβέρνησης, η μπογιά σας αρχίζει και ξεφτίζει. Ο λαός και η νεολαία είναι στους δρόμους. Όσο κι αν η Κυβέρνηση προσπαθεί να ελιχθεί, τάχα μου ότι πατάσσει τη βία στα γήπεδα, οι όποιοι ελιγμοί απέναντι στις κινητοποιήσεις φοιτητών και μαθητών των αγροτών δεν πιάνουν τόπο.

Η αποφασιστικότητα και η μαζικότητα των μπλόκων των μαθητών, των φοιτητών, όλων των εκπαιδευτικών κινητοποιήσεων, η αλληλεγγύη από ευρύτερες εργατικές λαϊκές δυνάμεις, η προετοιμασία της πανεργατικής πανελλαδικής απεργίας από εκατοντάδες σωματεία σε όλη τη χώρα, ακυρώνουν τους εκβιασμούς και τον αυταρχισμό που επιστρατεύει το κράτος και τα όποια δεκανίκια τους, όπως η ΓΣΕΕ.

Αυτοί, λοιπόν, οι ελπιδοφόροι αγώνες έχουν μπροστάρηδες το Κομμουνιστικό Κόμμα Ελλάδας και την Κομμουνιστική Νεολαία Ελλάδας, σηματοδοτώντας την ανάγκη να δυναμώσει το ρεύμα αμφισβήτησης της αντιλαϊκής πολιτικής των κομμάτων και των κυβερνήσεων που την υπηρετούν.

Τα μέτρα που προβλέπει το σχέδιο νόμου του Υφυπουργείου Αθλητισμού με την παραπέρα αυστηροποίηση ποινών για τις κυρώσεις σε ΠΑΕ, σε λέσχες φιλάθλων, δεν είναι τίποτα άλλο παρά μια άλλη αυστηροποίηση όπως και οι προηγούμενες. Έχουμε δοκιμασμένες συνταγές και μάλιστα από όλες τις προηγούμενες κυβερνήσεις και του ΣΥΡΙΖΑ και του ΠΑΣΟΚ, και ας βγαίνουν τώρα στα κάγκελα που δεν έλυσαν το πρόβλημα στο παρελθόν και που σε ορισμένες περιπτώσεις ανοίγουν και επικίνδυνα μονοπάτια για τον περιορισμό των λαϊκών ελευθεριών.

Η δε τοποθέτηση του εκπροσώπου του φασιστικού μορφώματος δεν ήταν τίποτε άλλο παρά το ευαγγέλιο των μεγαλομετόχων του ποδοσφαίρου που στην πράξη έρχονται να αναπαραγάγουν τη βία στα γήπεδα. Κοκορεύεστε ότι η βία καταφέρατε να βγει έξω από τα γήπεδα. Μάλλον δεν το καταφέρατε εσείς, το κάνατε για λογαριασμό των μεγαλομετόχων για να μη χαλάσει η βιτρίνα τους, η βιτρίνα του εμπορευματοποιημένου αθλητισμού, για να διασφαλίσουν τα κέρδη τους. Μεταφέρατε τη βία έξω από τα γήπεδα, όπως έγινε και στις άλλες ευρωπαϊκές χώρες.

Αυτό κάνατε στην πραγματικότητα. Δεν θέλετε, ούτε μπορείτε να ξεριζώσετε τη μήτρα αυτής της σαπίλας του εμπορευματοποιημένου ποδοσφαίρου. Ποιος δεν έχει ακούσει τη φράση «αν θέλουν τους μαζεύουν αμέσως», κάθε φορά που έρχονται στη δημοσιότητα παρόμοια περιστατικά. Κανένα, λοιπόν, νομοσχέδιο που ήρθε στη Βουλή μέχρι σήμερα, δεν ασχολήθηκε με την ανάπτυξη του αθλητισμού στο σχολείο, στη γειτονιά, με τον ερασιτεχνικό αθλητισμό.

Τα σωματεία να ξέρετε βάζουν λουκέτο σε συνθήκες πρωτοφανούς οικονομικής ασφυξίας. Το Μητρώο Αθλητικών Σωματείων από ανάγκη για να συμβάλλει στον έλεγχο και τη διαφάνεια, όπως το ΚΚΕ έλεγε και λέει, εργαλειοποιήθηκε από την Κυβέρνηση και μετατράπηκε σε ταφόπλακα για τα ερασιτεχνικά σωματεία. Πάνω από διακόσια πενήντα σωματεία διαγράφηκαν το 2023, ενώ είναι χιλιάδες εκείνα που δεν άντεξαν, δεν μπόρεσαν να εγγραφούν με τις απίστευτες προϋποθέσεις ένταξής τους από το 2021 - 2022.

Τα σωματεία ταλαιπωρούνται, αιμορραγούν οικονομικά, προστρέχουν σε βοήθεια, σε νομικά γραφεία, σε λογιστές. Εκείνα που καταφέρνουν, τελικά, να λειτουργούν είναι κατά κύριον λόγο τα μεγάλα σωματεία που έχουν λογιστήρια, έχουν τη δυνατότητα να αποπληρώνουν έξοδα μητρώου κάθε χρόνο, που έχουν λογιστές και γραμματείς. Αυτά τώρα έχουν τα POS, όχι τα μικρά σωματεία. Τα POS που κοστίζουν, πραγματικά, και κρατάνε και προμήθεια. Και έρχεται ένα επιπλέον έξοδο για τα ερασιτεχνικά σωματεία που θα τους δώσει, πραγματικά, το σπρώξιμο για να μπουν ακόμα πιο βαθιά στον τάφο και να βάλουν λουκέτο. Ο στόχος, τελικά, είναι η μετατροπή του σωματείου σε επιχείρηση, Να κάνετε, δηλαδή, τον ερασιτεχνικό αθλητισμό σαν τα μούτρα του επαγγελματικού αθλητισμού.

Και στην υπουργική τροπολογία, κύριε Υπουργέ, το άρθρο 3 αφορά μετεγγραφές αθλητών σε περίπτωση ανάκλησης, ειδικής αθλητικής αναγνώρισης ή διαγραφής του σωματείου από το Ηλεκτρονικό Μητρώο Ερασιτεχνικών Αθλητικών Σωματείων. Γιατί; Ρωτάμε γιατί.

Έχετε υπ’ όψιν ότι δύο σύλλογοι για πρώτη φορά, -ο Ιππικός Όμιλος Αυλώνα και το Αθλητικό Κέντρο Ιππασίας Θεσσαλονίκης- κέρδισαν δικαστικά έστω και προσωρινά, μετά την προσφυγή τους στα δικαστήρια για τον αποκλεισμό τους από διοργανώσεις, επειδή δεν έχουν ενταχθεί στο Μητρώο Αθλητικών Σωματείων; Το γνωρίζετε αυτό; Τι σηματοδοτεί, λοιπόν, αυτή η δικαστική απόφαση; Ότι ένα σωματείο μπορεί να μην πληροί τις προϋποθέσεις, αυτές τις αυστηρές προϋποθέσεις που έχετε βάλει για το μητρώο αλλά μπορεί να συμμετέχει σε αγώνες. Άρα δεν χάνει τους αθλητές. Γιατί, λοιπόν, φέρνετε την τροπολογία ενώ υπάρχουν, είναι σε εξέλιξη, δεν έχει τελεσιδικήσει, θα πάει τον Μάιο αλλά υπάρχει δικαστική απόφαση.

Το πρόβλημα, λοιπόν, είναι πολύ συγκεκριμένο και αφορά και την τελευταία παράγραφο φυσικά της τροπολογίας του άρθρου 3. Επαναφέρει τη συζήτηση ότι η κατοχύρωση ενός σωματείου γίνεται από την ειδική αθλητική αναγνώριση με βάση τον ν.2725/99. Αυτό που λέγαμε δηλαδή εμείς, ως ΚΚΕ, πριν από δύο χρόνια ότι η αθλητική αναγνώριση είναι αυτή που νομιμοποιεί το σωματείο κι όχι το μητρώο. Το μητρώο είναι απλώς ένα εργαλείο που φυσικά τώρα το χρησιμοποιείτε για να κλείσετε τα σωματεία.

Και κλείνω με αυτό, κύριε Πρόεδρε. Επιβεβαιωνόμαστε, ότι αυτό που λέγαμε ότι οι πραγματικοί λόγοι που η Κυβέρνηση ήθελε το μητρώο, είναι διότι θέλει να κόψει την κρατική χρηματοδότηση με πρόσχημα τη μη αθλητική αναγνώριση και δεύτερον, χωρίς εμπόδια να δώσει τη δυνατότητα πρόσβασης των εταιρειών-χορηγών στο μητρώο για να επενδύσουν επιχειρηματικά και στον ερασιτεχνικό αθλητισμό, επιλέγοντας σωματεία της αρεσκείας τους για τα χορηγικά τους προγράμματα, αφαίμαξη παικτών και φυτώρια από μικρότερες ομάδες εκμεταλλευόμενοι την ανέχεια από την ισχνή κρατική χρηματοδότηση των αθλητικών σωματείων.

Εάν ψηφιστεί όμως η διάταξη, αν εφαρμοστεί, θα πρέπει να δίνει περιθώριο όχι ένα μήνα σε σχέση με τις μετεγγραφές αλλά τουλάχιστον τέσσερις μήνες για να μπορεί ένα σωματείο να ενταχθεί ξανά στο μητρώο και να μη χάσει τους αθλητές. Ο ένας μήνας μπορεί να οδηγήσει στο να διώξει τελείως τους αθλητές.

Τέλος, θα συμφωνήσουμε με την τροπολογία για την καθιέρωση της 1ης Φεβρουαρίου ως «ημέρας φιλάθλων».

Ευχαριστώ πάρα πολύ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει για μια μικρή παρέμβαση ο Υπουργός.

Παρακαλώ, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αν και είναι εκτός θέματος το ζήτημα το συγκεκριμένο και προσπαθώ να κρατήσω με ενότητα το θέμα του νομοσχεδίου μας από όλες τις πλευρές της Βουλής. Είναι προκλητικό εκ μέρους του Κομμουνιστικού Κόμματος γιατί είναι το μόνο κόμμα που τόσο αρνητικά τοποθετείται στο νομοσχέδιο απέναντι σε όλα τα άλλα κόμματα και έχει τσακωθεί με την αλήθεια. Και έχει τσακωθεί με την αλήθεια, κύριε Συντυχάκη, γιατί καλό είναι όταν τοποθετούμαστε να είμαστε και λίγο ενήμεροι, να ξέρουμε τι γίνεται κι όχι να λέμε ψέματα ή να λέμε ανεύθυνα πράγματα από το Βήμα της Βουλής. Είπατε ότι συρρικνώνεται ο αθλητισμός.

Κατ’ αρχάς θα σας πω ότι στοιχεία για τον αθλητισμό, εκτός από αυτό που θα πω…

**ΕΜΜΑΝΟΥΗΛ ΣΥΝΤΥΧΑΚΗΣ:** Ο ερασιτεχνικός. Μην παραλείπετε αυτά που λέω.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ο ερασιτεχνικός ναι.

Ακούστε, λοιπόν, τα στοιχεία. Όμως, πριν πάω στα στοιχεία θέλω να ενημερώσω τη Βουλή, γιατί αυτό αποτελεί ακρογωνιαίο λίθο της ύπαρξης του αθλητισμού στη χώρα μας, όπως και ο «Kouros» που θα παρουσιαστεί 21 Φεβρουαρίου και θα μάθουμε για πρώτη φορά τον αθλητισμό στη χώρα μας.

Έγινε μια πολύ μεγάλη δουλειά νοικοκυρέματος, διαφάνειας για τον αθλητισμό της χώρας και καταφέραμε και φτιάξαμε το ονομαζόμενο μητρώο. Άνθρωποι ανεύθυνοι, άνθρωποι οι οποίοι χρησιμοποιούσαν τον αθλητισμό, άνθρωποι οι οποίοι δεν λειτουργούσαν μέσα σε πλαίσιο κανένα νομικό, πετάχτηκαν εκτός.

Και ακούστε τώρα τα αποτελέσματα, απ’ όταν έγινε η πρώτη καταγραφή από το 2020 στο 2023. Απαντώ τώρα στον κ. Συντυχάκη που είπε ότι συρρικνώνονται τα σωματεία, ο ερασιτεχνικός αθλητισμός. Το 2020, είχαμε τέσσερις χιλιάδες τριάντα δύο σωματεία. Το 2021, τέσσερις χιλιάδες οχτακόσια εβδομήντα δύο σωματεία. Το 2022, πέντε χιλιάδες επτακόσια σαράντα δύο και το 2023, έξι χιλιάδες πεντακόσια τριάντα τρία. Αυτό είναι που μειώνεται ο αθλητισμός κ. Συντυχάκη; Αυτά τα στοιχεία είπατε στη Βουλή;

Σε κάθε περίπτωση αυτή είναι η πραγματικότητα, κυρίες και κύριοι συνάδελφοι, χωρίς να λέει όμως αυτό το στοιχείο ότι αν διευρύνεται ο αριθμός των σωματείων από μόνος του, δείχνει και δυναμική ανάπτυξη του αθλητισμού. Γι’ αυτόν ακριβώς τον λόγο, το σύστημα του αθλητισμού στη χώρα μας και η αξιολόγηση του σε επίπεδο χαρακτηριστικών δόθηκε να αξιολογηθεί και να μελετηθεί για πρώτη φορά στην ιστορία του αθλητισμού της χώρας μας από το έγκριτο Πανεπιστήμιο Πελοποννήσου και υπογράψαμε μνημόνιο συνεργασίας να αξιολογήσει όλα τα χαρακτηριστικά και τη δομή του αθλητισμού στη χώρα μας, στη βάση του κυττάρου του που λέγεται σωματείο, του κατακερματισμού του, της πολυθεαματικότητας ή μονοθεματικότητας που υπάρχει σήμερα, συγκριτικά με τα ελληνικά χαρακτηριστικά και την ελληνική δομή της ανθρωπογεωγραφίας, ένα. Και συγκριτικά πάντα με τις καλύτερες πρακτικές που υπάρχουν σε Γερμανία –χώρες προηγμένες στον αθλητισμό- Ολλανδία, Ισπανία, Πορτογαλία, Γαλλία, Ηνωμένο Βασίλειο.

Θα δούμε τι συμβαίνει εκεί σε επίπεδο δομής και χαρακτηριστικών του αθλητισμού, αυτό γίνεται για πρώτη φορά στην Ελλάδα και αυτά θα ενσωματωθούν, τα αποτελέσματα του έγκριτου Πανεπιστημίου Πελοποννήσου που ασχολείται με τον αθλητισμό, τα αποτελέσματα αυτής της μελέτης θα τα φέρουμε εδώ μαζί με το μεγάλο νομοσχέδιο το οποίο θα είναι προϊόν διαβούλευσης και με τα κόμματα και με το σύστημα του αθλητισμού μέσα στο 2024 κάποια στιγμή συνδυαστικά και με την κωδικοποίηση του νόμου.

Καλό θα είναι, λοιπόν, εδώ όταν βγαίνουμε και μιλάμε στη Βουλή να μη λέμε ψέματα και να μην παραπλανούμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο ειδικός αγορητής από το ΠΑΣΟΚ - Κίνημα Αλλαγής κ. Αναστάσιος Νικολαΐδης.

Παρακαλώ, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συνεδρίαση για τη βία στον αθλητισμό διεξάγεται σε μια βαριά φορτισμένη ημέρα, καθώς σαν σήμερα δολοφονήθηκε ο Άλκης Καμπανός. Το μήνυμα που πρέπει να μας ενώνει όλους είναι «ποτέ ξανά άλλος Άλκης». Να μην υπάρξουν άλλα θύματα με αφορμή τον αθλητισμό στη χώρα μας. Να μη θρηνήσουν άλλοι γονείς την απώλεια του παιδιού τους με αυτόν τον τρόπο.

Κυρίες και κύριοι συνάδελφοι, ολοκληρώνεται η συζήτηση του παρόντος νομοσχεδίου για τη βία στον χώρο του αθλητισμού και πλέον αναμένουμε αυτή τη φορά η Κυβέρνηση να φροντίσει να εφαρμόσει πλήρως τις ρυθμίσεις που ψηφίζονται. Να μην έχουμε επανάληψη φαινομένων του παρελθόντος, όταν θεσμοθετημένα μέτρα δεν εφαρμόστηκαν ποτέ και απλά ανακυκλώνονταν ως ανακοινώσεις επικοινωνιακού χαρακτήρα μετά από κάθε θλιβερό γεγονός, μετά από δολοφονίες νέων ανθρώπων που συντάραξαν την ελληνική κοινωνία.

Το παρόν νομοσχέδιο είναι ένα μικρό βήμα στην αντιμετώπιση της βίας στον αθλητισμό εντός των γηπέδων. Χρειάζεται, όμως, ακόμη να κάνουμε πολλά βήματα. Θέλω να σταθώ σε ένα σημείο το οποίο έθιξα και στην αρχική μου τοποθέτηση. Ένα όμορφο γήπεδο μπορεί να συμβάλλει στο να μειωθούν τα φαινόμενα βίας, χωρίς να σημαίνει φυσικά ότι μόνο με αυτόν τον τρόπο μπορεί να λυθεί το πρόβλημα. Αν τα καθίσματα όλα είναι στη θέση τους, αν οι χώροι υγιεινής είναι προσεγμένοι, αν ο περιβάλλον χώρος είναι όμορφος, είναι δυσκολότερο να λειτουργήσει η λογική του όχλου. Τα γήπεδα πρέπει να γίνουν φιλικά προς τις οικογένειες, τις γυναίκες και τα μικρά παιδιά.

Κύριε Υπουργέ, φτιάξτε τα γήπεδα όλης της Ελλάδας, να έχουν όλοι οι αθλητικοί χώροι στη χώρα μας τις αναγκαίες υποδομές, να είναι προσβάσιμοι για ΑΜΕΑ, να μπορούν να πάρουν αδειοδότηση με αντικειμενικά κριτήρια, να είναι πραγματικά στολίδια πλήρως ενταγμένα και λειτουργικά στην καθημερινότητα της κάθε πόλης. Βοηθήστε την αυτοδιοίκηση εφόσον πρόκειται για δημοτικούς αθλητικούς χώρους.

Κύριε Υπουργέ, στη Δράμα, την εκλογική μου περιφέρεια, στο μεγαλύτερο δημοτικό στάδιο της πόλης οι κερκίδες κατασκευάστηκαν το 1937, εύλογα ένα κομμάτι τους κρίθηκε ακατάλληλο και δεν φιλοξενεί εδώ και χρόνια θεατές. Το στάδιο άνηκε για χρόνια στο ελληνικό δημόσιο και πέρασε στον τοπικό δήμο χωρίς, όμως, τους αναγκαίους πόρους.

Κυρίες και κύριοι συνάδελφοι, θέλω να αναφερθώ στο ιδεατό το οποίο θα πρέπει να αποτελεί τον στόχο σήμερα σε αυτή την Αίθουσα και να μη θεωρείται κάτι ως άπιαστο και ρομαντικό. Ελπίζω πολύ σύντομα να μπορέσουμε να δούμε αγώνες ποδοσφαίρου, μπάσκετ και λοιπών αθλημάτων με οπαδούς και των δύο ομάδων μέσα στα γήπεδα, εννοώ σε ντέρμπι, σε αγώνες που θα είναι αντιμέτωπες δύο από τις ομάδες που συνηθίζονται να αποκαλούνται μεγάλες. Δεν ξέρω πόσο γρήγορα μπορεί να γίνει αυτό εφικτό, οφείλουμε, όμως, όλοι μαζί να το προσπαθήσουμε και να συμβάλλουμε από την πλευρά μας στην υλοποίησή του. Για να συμβεί αυτό χρειάζεται η εδραίωση μιας νέας αθλητικής κουλτούρας για τους οπαδούς και τους φιλάθλους, με έμφαση στις νέες γενιές.

Ως ΠΑΣΟΚ - Κίνημα Αλλαγής, θεωρούμε ότι συμβάλλουμε προς αυτή την κατεύθυνση με τις προτάσεις μας. Απαιτούνται να υλοποιηθούν άμεσα δράσεις εκτός γηπέδων και εκτός πλαισίου διεξαγωγής αγώνων. Γι’ αυτό καλούμε το Υπουργείο να δώσει έμφαση σε δράσεις ενημέρωσης και ευαισθητοποίησης και στις σχολικές βαθμίδες της χώρας μας αλλά και στις λέσχες φιλάθλων.

Κύριε Υπουργέ, μετά την ψήφιση του νομοσχεδίου εμείς θα συνεχίσουμε να ασκούμε το θεσμικό του ρόλο στο μείζον ζήτημα της βίας στον αθλητισμό. Ως υπεύθυνη και αξιόπιστη δύναμη καταθέσαμε συγκεκριμένες προτάσεις, αναγνωρίσαμε τα θετικά του νομοσχεδίου, αλλά και ασκήσαμε δίκαιη κριτική όπου κρίναμε πως αυτό ήταν απαραίτητο. Από εδώ και στο εξής στην εφαρμογή των συγκεκριμένων μέτρων θα είμαστε παρόντες να αναδεικνύουμε κάθε τι θετικό αλλά και να εκφράζουμε την αντίθεσή μας στα αρνητικά.

Κυρίες και κύριοι συνάδελφοι, δεν φοβόμαστε να υπερψηφίσουμε ένα νομοσχέδιο που αφορά ένα σημαντικό πρόβλημα της ελληνικής κοινωνίας που σχετίζεται με τη νέα γενιά, που αφορά την ασφάλεια των συμπολιτών μας, που είχε ως αποτέλεσμα να χαθούν εντελώς άδικα ζωές νέων συνανθρώπων μας. Για εμάς το ΠΑΣΟΚ είναι πράξη ευθύνης να συμβάλλουμε ακόμα και από τη θέση της Αντιπολίτευσης στην προσπάθεια της επίλυσης δύσκολων και σοβαρών ζητημάτων.

Κύριε Υπουργέ, κυρίες και κύριοι συνάδελφοι, επιτρέψτε μου και δύο λόγια για την υπουργική τροπολογία. Για ακόμη μια φορά φέρνετε προς ψήφιση μία τροπολογία χωρίς καμμία σύνδεση με το νομοσχέδιο και με άσχετα μεταξύ τους άρθρα. Με τον τρόπο αυτό δεν μας δίνετε τη δυνατότητα να ψηφίσουμε κάθε άρθρο ξεχωριστά αλλά είμαστε υποχρεωμένοι να ψηφίσουμε την τροπολογία στο σύνολό της.

Η μέθοδος αυτή είναι ορισμός της κακής νομοθέτησης και εσείς την έχετε κάνει κανόνα. Αν ψηφίζαμε κάθε άρθρο ξεχωριστά, η θέση μας θα ήταν η εξής: Στο άρθρο 1 θα ψηφίζαμε παρών, διότι πιστεύουμε ότι ο κατώτατος μισθός πρέπει να επιστρέψει στους κοινωνικούς εταίρους και γιατί είμαστε με τις συλλογικές διαπραγματεύσεις. Έχουμε καταθέσει επανειλημμένα τροπολογίες για το ζήτημα αυτό τις οποίες έχετε αγνοήσει. Στο άρθρο 2 θα ψηφίζαμε ναι, παρά το γεγονός ότι φέρνετε τη συγκεκριμένη ρύθμιση με μεγάλη καθυστέρηση και αυτή δεν λύνει τα προβλήματα των αγροτών. Στο άρθρο 3 είμαστε θετικοί, γιατί είμαστε υπέρ των δικαιωμάτων των αθλητών. Στο άρθρο 4, δεν έχουμε αντίρρηση να δοθεί η προβλεπόμενη παράταση προθεσμίας στον Οργανισμό Πνευματικής Ιδιοκτησίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι εννέα μαθήτριες και μαθητές και δύο συνοδοί εκπαιδευτικοί τους, από το 6ο Γενικό Λύκειο Χαλανδρίου, το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο εισηγητής από τον ΣΥΡΙΖΑ, ο κ. Αλέξανδρος Μεϊκόπουλος.

Παρακαλώ, κύριε συνάδελφε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα επιλέξω να μην παραθέσω ξανά τα σημεία κριτικής σε σχέση με το νομοσχέδιο. Νομίζω ότι αναλύθηκαν επαρκώς και στις επιτροπές αλλά και στην Ολομέλεια της Βουλής. Θα επιλέξω, όμως, να παραθέσω, κύριε Υπουργέ, τρία σημεία τα οποία, κατά τη γνώμη μου, συνθέτουν και τη μεγάλη εικόνα του ζητήματος που συζητάμε αυτές τις μέρες.

Κύριε Υπουργέ, πραγματικά, σας δώσαμε «ασιστ» και σκοράρατε, και δεν μπορούμε παρά να εκφράσουμε τη μεγάλη μας ικανοποίηση για την αποδοχή της τροπολογίας του ΣΥΡΙΖΑ - Προοδευτική Συμμαχία για την καθιέρωση της 1ης του Φλεβάρη ως «πανελλήνιας ημέρας φιλάθλου».

Να τονίσω ότι με αυτή σας την ενέργεια αποδεικνύετε ένα πράγμα, ότι ο αθλητισμός, όντως, είναι εθνική υπόθεση και στέλνει αυτή τη στιγμή η Εθνική Αντιπροσωπεία ένα μήνυμα σε όλη την Ελλάδα, σε όλους τους υγιώς σκεπτόμενους φιλάθλους, ότι θα πρέπει να απομονώσουμε, να εξαλείψουμε τέτοια περιστατικά και τέτοια φαινόμενα στο μέλλον. Συγχαρητήρια για αυτή σας την ενέργεια και νομίζω ότι ξεκινάμε πάρα πολύ θετικά.

Το δεύτερο σημείο, νομίζω ότι είναι κοινή αποδοχή πλέον από όλα τα κόμματα της Βουλής, ότι ο αθλητισμός από μόνος του δεν παράγει βία, και νομίζω ότι είναι σημαντικό ότι έχουμε καταλήξει όλοι μας ότι επί της ουσίας είναι οργανωμένο το έγκλημα το οποίο δρα με πρόσχημα τον αθλητισμό και, δυστυχώς, έχει παρεισφρήσει στις τάξεις των οργανωμένων φιλάθλων. Αυτή είναι η πραγματικότητα και ως τέτοιο πρέπει να αντιμετωπιστεί το έγκλημα που συντελείται μέσα στους οργανωμένους χώρους των οπαδών.

Το τρίτο σημείο νομίζω ότι είναι και το πιο σημαντικό. Ο πιο μεγάλος, καίριος, κρίσιμος δείκτης για την επιτυχία της συγκεκριμένης νομοθετικής πρωτοβουλίας -επειδή σας είπαμε ότι επί της ουσίας αποτελεί επανάληψη προηγούμενων συνταγών- είναι το πεδίο της εφαρμογής. Δηλαδή, αν παραγάγει μετρήσιμα αποτελέσματα θα το δούμε στις αγωνιστικές εντός και εκτός των γηπέδων.

Εκεί, λοιπόν, κύριε Υπουργέ, θα κριθεί η επιτυχία της συγκεκριμένης νομοθετικής πρωτοβουλίας.

Επισημαίνουμε, όμως, ξανά το άρθρο 23, όπου επιμένουμε ότι θα πρέπει να υπάρξει μια νομοθετική βελτίωση, μια τροποποίηση, το ακατάσχετο να μην ισχύει για απαιτήσεις αθλητών κατά σωματείων για δεδουλευμένα, αποζημίωση, τροφεία κ.λπ..

Διότι, κύριε Υπουργέ, πιστεύουμε ότι είναι άδικο να έχει να παίρνει ο αθλητής, και το σωματείο να παίρνει ολόκληρη την επιδότηση. Ελπίζουμε ότι θα διορθωθεί το συγκεκριμένο σημείο προκειμένου να μπορέσουμε να διασφαλίσουμε και δεδουλευμένα αθλητών.

Δεν θα καταχραστώ περισσότερο χρόνο. Νομίζω ότι στείλαμε ένα μήνυμα ως Εθνική Αντιπροσωπεία.

Όλα, όμως, τα κόμματα της Αντιπολίτευσης να ξέρετε, κύριε Υπουργέ, ότι θα είναι στο πεδίο, προκειμένου να ελέγξουν την πλήρη εφαρμογή όσων προβλέπονται από τη συγκεκριμένη νομοθεσία.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Και τελειώνει ο κύκλος των ειδικών αγορητών και εισηγητών με την τοποθέτηση του εισηγητή της Νέας Δημοκρατίας κ. Ιάσονα Φωτήλα.

Παρακαλώ, κύριε συνάδελφε, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κύριε Υπουργέ, κύριε Γενικέ, κυρίες και κύριοι συνάδελφοι, τα περί του νομοσχεδίου και δη τα τεχνικά μέρη αυτού νομίζω ότι συζητήθηκαν επαρκώς και δεν χρειάζεται να πούμε πολύ περισσότερα πράγματα. Θα κρατήσω ψηλά τα θετικά σχόλια, τις ευχαριστίες, το ενωτικό κλίμα.

Όμως, θα πρέπει αυτό το κλίμα και αυτή η συναίνεση να αποδειχτεί ότι δεν είναι φαινομενική και ίσως κάπου-κάπου και υποκριτική αλλά είναι ουσιαστική και ειλικρινής. Και το λέω αυτό, γιατί σε αυτή την τετραήμερη διαδικασία στη Βουλή είδαμε και ζήσαμε αρκετά παράδοξα και θα τα πάρω ένα-ένα.

Να ξεκινήσω, λοιπόν, με το τι είδαμε και τι ζήσαμε από όλες τις κομματικές πτέρυγες της Βουλής σε αυτό το τετραήμερο της συζήτησης. Κατ’ αρχάς να πούμε ότι είναι θετικό το ότι σχεδόν όλες οι παρατάξεις δεν καταψήφισαν, τουλάχιστον, ή δεν θα καταψηφίσουν -περιμένουμε να δούμε- επί της αρχής το νομοσχέδιο. Από την αρχή το ΚΚΕ δήλωσε ότι δεν θα ψηφίσει επί της αρχής το νομοσχέδιο. Βέβαια, αυτό δεν μας εκπλήσσει. Το ΚΚΕ, προς τιμήν του, πιστεύει σε μια διαφορετική πολιτική φιλοσοφία, μια άλλη τάξη πραγμάτων την οποία ακολουθεί και υπηρετεί με συνέπεια και αυτό το τιμά.

Όμως, αυτό που με εξέπληξε από την πλευρά του ΚΚΕ είναι ότι μέχρι σήμερα δεν μας είχε συνηθίσει στην πολιτική των fake news, δεν μας είχε συνηθίσει σε αυτό το είδος πολιτικής της διασποράς ψευδών ειδήσεων. Και το λέω αυτό, διότι ειπώθηκε από τον Κοινοβουλευτικό Εκπρόσωπο χθες, όπως και από τον σημερινό ομιλητή, ότι το νομοσχέδιο αυτό και γενικά, η πολιτική αυτής της Κυβέρνησης εξυπηρετεί μόνο τα συμφέροντα κάποιων ανωνύμων εταιρειών -των ΠΑΕ, δηλαδή- και στην ουσία, θάβει, εξολοθρεύει, καταστρέφει τον ερασιτεχνικό αθλητισμό.

Και μάλιστα, ο Κοινοβουλευτικός Εκπρόσωπος χθες είπε συγκεκριμένα ότι αυτό αποδεικνύεται από το γεγονός ότι ο Υπουργός σχεδιάζει μείωση στα σχολεία των ωρών της Φυσικής Αγωγής, της Γυμναστικής δηλαδή. Αυτό όχι απλώς δεν είναι ακριβές, αλλά συμβαίνει ακριβώς το αντίθετο. Εάν δείτε όλα τα δημοσιεύματα σε όλα τα sites, θα δείτε ότι πριν από λίγες μέρες, ανακοινώθηκε το σχέδιο από τον ίδιο τον κ. Πιερρακάκη σε σχέση με τους πέντε πυλώνες για την παιδεία, μέσα στο οποίο σχέδιο δύο σημεία είναι τα εξής. Το ένα είναι η δυνατότητα αύξησης κατά μία ώρα την εβδομάδα του μαθήματος της Φυσικής Αγωγής στα σχολεία και επιπλέον, η σύσταση και λειτουργία -που θα γίνει πραγματικότητα- των αθλητικών σχολείων, κάτι που υπήρχε για δεκαετίες στη χώρα μας και από το 2011 δεν υπάρχει.

Άρα πώς μπορεί κάποιος να λέει ότι πολεμάμε τον ερασιτεχνικό αθλητισμό και κόβουμε τις ώρες της Γυμναστικής από τα σχολεία, όταν συμβαίνει ακριβώς το αντίθετο; Διαβάστε τα sites.

Στις 17 Δεκεμβρίου του 2023 δε, πριν από λίγες ημέρες, η ΠΕΠΦΑ, δηλαδή η Ομοσπονδία των Καθηγητών Φυσικής Αγωγής, έβγαλε δελτίο Τύπου, όπου ευχαριστεί για τις εξαγγελίες του Υπουργού και περιμένει πώς και πώς την ολοκλήρωσή τους.

Αυτό είναι fake news και δεν σας ταιριάζει, γιατί δεν το έχετε κάνει μέχρι σήμερα. Τουλάχιστον, εγώ το έχω παρατηρήσει.

Το δεύτερο σημείο που θέλω να παρατηρήσω σε σχέση με το ΚΚΕ είναι ότι έγινε αντιληπτό και πασιφανές, νομίζω, από όλες τις τοποθετήσεις ότι το ΚΚΕ είναι κατά του επαγγελματικού αθλητισμού.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατάργηση!

**ΙΑΣΟΝΑΣ ΦΩΤΗΛΑΣ:** Όμως, πρέπει να το πείτε ευθαρσώς, ότι, αν εμείς έρθουμε αύριο και κληθούμε να κυβερνήσουμε, θα καταργήσουμε εν γένει τον επαγγελματικό αθλητισμό, με ό,τι αυτό συνεπάγεται.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατάργηση!

**ΙΑΣΟΝΑΣ ΦΩΤΗΛΑΣ:** Να το ξέρει ο Έλληνας ψηφοφόρος που θα σας ψηφίσει αύριο.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν μας άκουσες τόση ώρα!

**ΙΑΣΟΝΑΣ ΦΩΤΗΛΑΣ:** Δεν το είπατε ευθαρσώς. Το περιγράψατε -η αλήθεια είναι- αλλά αποφύγατε για κάποιον δικό σας λόγο να το πείτε καθαρά και ξάστερα.

Βέβαια, θα ήθελα να μάθω και σε ποια χώρα σήμερα στον κόσμο συμβαίνει αυτό, πλην της Βόρειας Κορέας, έτσι; Μη μου πείτε τη Βόρεια Κορέα. Κάποια άλλη χώρα, οποιαδήποτε άλλη χώρα του κόσμου, για να καταλάβω και εγώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα είμαστε πρωτοτυπία!

**ΙΑΣΟΝΑΣ ΦΩΤΗΛΑΣ:** Αφήνουμε το ΚΚΕ και πάμε στον ΣΥΡΙΖΑ. Τις δύο ημέρες της συζήτησης στις επιτροπές, αλλά και χθες, στην Ολομέλεια, ο εισηγητής του νομοσχεδίου, ο κ. Μεϊκόπουλος, εμφανίστηκε θετικός για το νομοσχέδιο. Έκανε παρατηρήσεις, ζήτησε προσθήκες, επιφυλάχθηκε σε ό,τι αφορά το θέμα της υπερψήφισης του νομοσχεδίου στην Ολομέλεια επί της αρχής.

Χθες, στην Ολομέλεια, ο κ. Μεϊκόπουλος ευχαρίστησε τον Υπουργό, διότι δέχτηκε κάποιες παρεμβάσεις και προσθήκες που ζητήθηκαν. Σήμερα, πάλι δεύτερη φορά, το είπε. Χθες, το είπε ήδη στην Ολομέλεια, στην τοποθέτησή του για άλλη παρέμβαση που έγινε δεκτή και ενσωματώθηκε στο νομοσχέδιο. Σήμερα, έγινε η τροπολογία.

Και ξαφνικά, από εκεί που υπήρχε μια επιφύλαξη, ζητούσε κάποια πράγματα, έγιναν δεκτά τα πράγματα, από την επιφύλαξη πήγαμε στην άρνηση.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Λάθος!

**ΙΑΣΟΝΑΣ ΦΩΤΗΛΑΣ:** Και αναρωτιέμαι: Πώς εξηγείται αυτό; Ποιο αόρατο χέρι συντονιστή, υπερσυντονιστή τράβηξε το αυτί στον κ. Μεϊκόπουλο και του είπε ότι «δεν πρέπει να είσαι τόσο συναινετικός, γιατί δεν έχει ουσία, δεν είναι η ουσία που μας ενδιαφέρει, πρέπει να είσαι ενάντιος και κατηγορηματικός, γιατί αυτό πρέπει να κάνεις».

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Λάθος!

**ΙΑΣΟΝΑΣ ΦΩΤΗΛΑΣ:** Δεν ξέρω. Πριν από λίγο ήταν και από πίσω ο υπερσυντονιστής. Ίσως ήταν έτοιμος να σας το τραβήξει ξανά το αυτί, αν ξεφεύγατε πάλι από τη γραμμή που σας είχε δώσει.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Λάθος!

**ΙΑΣΟΝΑΣ ΦΩΤΗΛΑΣ:** Λυπάμαι! Είναι κρίμα!

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Παραπληροφόρηση!

**ΙΑΣΟΝΑΣ ΦΩΤΗΛΑΣ:** Πάμε στο ΠΑΣΟΚ. Ο κ. Νικολαΐδης, ο εκλεκτός και αγαπητός, πραγματικά, συνάδελφος, εισηγητής του ΠΑΣΟΚ, ήταν και αυτός θετικός στα σχόλια στην επιτροπή. Και αυτός έκανε παραβάσεις και αυτός ζήτησε προσθήκες. Και αυτουνού οι προσθήκες έγιναν δεκτές εν μέρει. Και αυτός ευχαρίστησε τον Υπουργό για όλα αυτά.

Και όντως, το ΠΑΣΟΚ υπερψηφίζει, αλλά χθες, ήρθε ο κ. Ανδρουλάκης, ο Πρόεδρος του κόμματος, ανέβηκε σε αυτό το Βήμα και μίλησε για είκοσι περίπου λεπτά χωρίς να βρει μια καλή κουβέντα να πει για το νομοσχέδιο, αδειάζοντας επί της ουσίας τον ίδιο τον εισηγητή του.

Και αναρωτιέμαι, δεν ξέρω ποιος ήταν εκτός γραμμής, ο Πρόεδρος ή ο εισηγητής; Είναι ένα θέμα και αυτό.

Πάμε στην Πλεύση Ελευθερίας. Επειδή θέλω να είμαι δίκαιος, ο κ. Μπιμπίλας έχει δίκιο. Η ανάρτηση του κ. Γιατρομανωλάκη ήταν -ευγενικά μιλώντας- άστοχη και ατυχέστατη. Δεν ενδιαφέρει κανέναν ποιος είναι ο σεξουαλικός προσανατολισμός των Βουλευτών του ελληνικού Κοινοβουλίου, ίσως πλην του κ. Γιατρομανωλάκη, για λόγους που δεν αντιλαμβάνομαι.

Όμως, είμαι πεπεισμένος ότι ο σκοπός του κ. Γιατρομανωλάκη δεν ήταν να προσβάλει ή να εκθέσει προσωπικά τον κ. Μπιμπίλα. Δεν αντιλαμβάνομαι ποιος ήταν σκοπός του κ. Γιατρομανωλάκη, αλλά είμαι σίγουρος ότι από αυτό που ήθελε, από αυτό που γύρευε το αντίθετο ακριβώς κατάφερε.

Και επιπλέον, θα ήθελα να ρωτήσω τον κ. Γιατρομανωλάκη το εξής: Πώς γνωρίζει και είναι σίγουρος για τον δικό μου σεξουαλικό προσανατολισμό;

(Χειροκροτήματα από την πτέρυγα της Πλεύσης Ελευθερίας)

Δεν λέω για τους υπόλοιπους διακόσιους ενενήντα οκτώ, αλλά για τον δικό μου. Του τον εκμυστηρεύθηκα εγώ κάποια στιγμή και τον ξέρει ή κάποιοι από τους υπόλοιπους διακόσιους ενενήντα οκτώ; Δεν νομίζω, ήταν ατυχέστατο και άστοχο εντελώς.

Ολοκληρώνοντας, επειδή άκουσα, από συναδέλφους από όλες τις πτέρυγες, διάφορα «το νομοσχέδιο θα αποτύχει, όπως απέτυχε το προηγούμενο, γιατί το ψηφίσαμε, αλλά μετά έγινε τούτο ή έγινε το άλλο ή έγινε το παράλλο». Άκουσα μέχρι το ότι το νομοσχέδιο δεν λύνει τα προβλήματα των «στημένων παιχνιδιών». Δεν ασχολείται με αυτό, αυτό το νομοσχέδιο. Δεν είναι θέμα αυτού του νομοσχεδίου. Μην τρελαθούμε, εντελώς!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, κανείς ποτέ δεν ισχυρίστηκε ότι το παρόν νομοσχέδιο έρχεται να τα λύσει όλα. Αυτά τα «με ένα νόμο και με ένα άρθρο λύνονται όλα», μακριά από εμάς. Άλλωστε τα δικαιώματα τα έχει κατοχυρώσει άλλος. Δεν διεκδικούμε τέτοια. Κανένα νομοσχέδιο από μόνο του δεν είναι ικανό να δώσει οριστικό τέλος στα φαινόμενα βίας, οπαδικής ή μη.

Χρειάζονται πολλά. Και ξεκινάμε πράγματι από την παιδεία, όπως σωστά ειπώθηκε από πολλούς συναδέλφους και ακόμα πιο σωστά έχουν τεθεί από την κ. Λινού, με την αστική ευγένεια που τη διακρίνει και οφείλουμε να το πούμε.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΙΑΣΟΝΑΣ ΦΩΤΗΛΑΣ:** Ένα λεπτό ακόμα θα χρειαστώ, ένα - δύο. Έχω και τον χρόνο μου από την πρωτολογία που δεν μίλησα και τον έχω κρατήσει.

**ΠΡΟΕΔΡΕΥΩΝ (Γεώργιος Γεωργαντάς):** Δεν τον άφησαν τον χρόνο από την πρωτολογία. Έχετε ένα λεπτό. Παρακαλώ.

**ΙΑΣΟΝΑΣ ΦΩΤΗΛΑΣ:** Σας παρακαλώ.

Όπως κανένας, λοιπόν, δεν είπε ότι δεν υπάρχουν διαχρονικά πράξεις, παραλείψεις, καθυστερήσεις που οδήγησαν σε αυτή τη διόγκωση του προβλήματος σήμερα.

Αυτό που λέμε είναι πως το νομοσχέδιο αυτό, αξιοποιώντας τις μέχρι τώρα εμπειρίες, αλλά και τις δυνατότητες της τεχνολογίας, κάνει σοβαρά βήματα μπροστά περισσότερα από ποτέ, αφ’ ενός θεσπίζοντας νέες διατάξεις, αφ’ ετέρου καλύπτοντας κενά των προηγούμενων νομοθεσιών.

Άκουσα, όμως και τοποθετήσεις -και ολοκληρώνω με αυτό και κλείνω- όπως αυτή της συναδέλφου, που ενώ καταδίκασε τα φαινόμενα της οπαδικής βίας και συμφώνησε ότι πρέπει να αλλάξουμε τα πράγματα, την ίδια ώρα μάς ζήτησε να μην τιμωρήσουμε τους συνδέσμους, γιατί κατά το πλείστον οι περισσότεροι επιτελούν κοινωνικό έργο. Μας ζήτησε να μην τιμωρήσουμε τις ΠΑΕ, διότι δεν φταίνε αυτές για τις αγριότητες κάποιων οπαδών.

Τι μας ζήτησε, δηλαδή, κυρίες και κύριοι συνάδελφοι; Μας ζήτησε να τα αλλάξουμε όλα, χωρίς να αλλάξουμε τίποτα. Αυτό μας έφτασε, κυρίες και κύριοι συνάδελφοι, σε αυτό το σημείο. Αυτή είναι ίσως η μεγαλύτερη γενεσιουργός αιτία όλων των κακών, ότι μια σειρά από κυβερνήσεις -όλες πλην φωτεινών εξαιρέσεων- θέλησαν να τα αλλάξουν όλα χωρίς να αλλάξουν τίποτα.

Αυτή, λοιπόν, η Κυβέρνηση έρχεται να τα αλλάξει πράγματι όλα. Και αν για να γίνει αυτό πρέπει να συγκρουστεί ο Πρωθυπουργός και η Κυβέρνηση με συμφέροντα και κατεστημένα, κανένα πρόβλημα. Είμαστε έτοιμοι να το κάνουμε. Και αν πρέπει να αναλάβουμε το πολιτικό κόστος, κανένα πρόβλημα. Είμαστε έτοιμοι να το κάνουμε, πιστοί στις προεκλογικές μας δεσμεύσεις απέναντι στον ελληνικό λαό. Χτίζουμε την Ελλάδα του 21ου αιώνα, την Ελλάδα που αξίζει στους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΕΜΜΑΝΟΥΗΛ ΣΥΝΤΥΧΑΚΗΣ:** Παρακαλώ, κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Παρ’ όλο που δεν είστε Κοινοβουλευτικός Εκπρόσωπος, θα σας δώσω τη δυνατότητα, επειδή ακουστήκατε δύο φορές. Θα σας δώσω τη δυνατότητα για δύο λεπτά, μόνο, παρακαλώ.

Μετά, ο Υπουργός στην ομιλία του μπορεί να απαντήσει.

Λοιπόν, έχετε τον λόγο για δύο λεπτά, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Επί του προσωπικού, βέβαια, είναι διότι με αποκάλεσε «ψεύτη» ή ότι «δεν ξέρω, δεν έρχομαι ενημερωμένος» στην Ολομέλεια της Βουλής κ.λπ.. Άρα είναι επί του προσωπικού.

Κύριε Υπουργέ, δεν μίλησα…

**ΙΑΣΟΝΑΣ ΦΩΤΗΛΑΣ:** Δεν σας είπα «ψεύτη». Είπα ότι «ήταν ψευδές αυτό που είπατε».

**ΕΜΜΑΝΟΥΗΛ ΣΥΝΤΥΧΑΚΗΣ:** Εντάξει, ωραία. Η ουσία είναι ότι ερχόμαστε αδιάβαστοι, ότι δεν ξέρουμε τα στοιχεία κ.λπ, κ.λπ..

**ΙΑΣΟΝΑΣ ΦΩΤΗΛΑΣ:** Αυτό ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά την άποψή σας, κύριε Φωτήλα, κατά την άποψή σας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Φωτήλα, παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Καλά θα κάνει ο Υπουργός, όπως και εσείς, να μας πείτε, πόσα είναι τα σωματεία, που έχουν διαγραφεί από το 2021 μέχρι σήμερα; Έχετε αυτό το στοιχείο να μας το δώσετε; Έχετε; Είστε αδιάβαστοι, λοιπόν.

**ΙΑΣΟΝΑΣ ΦΩΤΗΛΑΣ:** Άλλα έθιξα εγώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Αν δεν έχετε, είστε αδιάβαστοι.

Γιατί, προσέξτε να δείτε. Εμείς δεν βάλαμε το ζήτημα πόσα είναι τα σωματεία, που έχουν ενταχθεί στο Αθλητικό Μητρώο, αλλά όλα αυτά τα χρόνια, είναι πάρα πολλά, είναι εκατοντάδες τα σωματεία που έχουν διαγραφεί, γιατί; Γιατί, δεν κατάφεραν με τις αυστηρές προϋποθέσεις και τη γραφειοκρατία, γιατί δεν είχαν χρήματα να απευθυνθούν σε δικηγορικά γραφεία, σε λογιστές, για να προλάβουν τις διαδικασίες να ενταχθούν στο Αθλητικό Μητρώο.

Άρα, λοιπόν, θα κοιτάμε τη «μεγάλη εικόνα» και όχι απλά τα νούμερα, πόσα είναι τα σωματεία μέσα στο Αθλητικό Μητρώο, αλλά πόσα δεν κατάφεραν να μπουν, είναι υπαρκτά, είχαν αθλητική αναγνώριση, συμμετέχουν στα πρωταθλήματα, κανονικά. Αυτή είναι η ουσία. Όλα τα υπόλοιπα, λοιπόν, αφήστε τα κατά μέρους. «Στο σπίτι του κρεμασμένου», λέει, «δεν μιλάνε για σκοινί».

Ευχαριστώ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, έχετε τον λόγο για τρία λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Να απαντήσω στον κ. Συντυχάκη στο ερώτημα που έθεσε, διότι ούτε αυτό το ξέρει. Και σ’ αυτό δεν γνωρίζετε πάλι, κύριε Συντυχάκη. Θα πρέπει να είστε πολύ προσεκτικός. Και το λέω καλοπροαίρετα, διότι θα μπορούσατε να κάνετε μία κοινοβουλευτική ερώτηση, να μάθετε τα στοιχεία.

Θα τα ξέρετε, πλέον, από δω και πέρα -όχι εσείς, όλη η Ελλάδα, όλα τα κόμματα- από 21 Φεβρουαρίου, διαμέσου του «Kouros», που καταψηφίζετε, θα έχετε τα στοιχεία μπροστά, στα γραφεία του ΚΚΕ και θα τα διαβάζετε.

Σας λέω, λοιπόν, τα τελευταία -το επαναλαμβάνω και για τη Βουλή- ότι αυτό θα είναι πλέον έντυπο, θα είναι έκθεση, από 21 Φεβρουαρίου. Και δεν θα χρειαστεί να ξαναρωτάτε και να λέτε ανακρίβειες, αν δεν γνωρίζετε.

Από το 2022 έως το 2023 έχουμε την εξής αλλαγή: Πέντε χιλιάδες επτακόσια σαράντα δύο σωματεία το 2022 και έξι χιλιάδες πεντακόσια τριάντα τρία το 2023, δηλαδή, περίπου οκτακόσια σωματεία παραπάνω.

Η διαγραφή, που λέτε, είναι εκτός Συστήματος Μητρώου -που τώρα μετονομάζεται σε Kouros- μόνο εκατόν σαράντα ένα. Και δεν σημαίνει οριστική διαγραφή. Σημαίνει την επιπολαιότητα κάποιων να μην ευθυγραμμιστούν με τους κανόνες που έχουν χρονοδιαγράμματα συνέπειας. Άρα τα εκατόν σαράντα ένα, τι σχέση έχουν μπροστά στα εννιακόσια;

Δεύτερον. Ένα άλλο στοιχείο, που δεν το είπα πριν, γιατί ήθελα να ξεπεράσω την κουβέντα, αλλά εσείς την επαναφέρετε. Ακούστε, και για τη Βουλή είναι χρήσιμο αυτό. Το καλοκαίρι του 2019 οι ομοσπονδίες που είχε -οι επίσημες, οι μεγάλες ομοσπονδίες- ήταν σαράντα οκτώ. Σήμερα οι ομοσπονδίες είναι εξήντα τρεις. Και όταν λέμε εξήντα τρεις, αυτή η διαφορά είναι τεράστια, γιατί από κάτω «κρέμονται» δεκάδες αθλητικά σωματεία. Άρα στην πραγματικότητα, εδώ έχουμε μια ανάπτυξη του αθλητισμού. Και παρ’ όλα αυτά, δεν το επικαλούμαι, κύριε Συντυχάκη -και το λέω και προς τη Βουλή και προς τους συναδέλφους εισηγητές που ασχολούνται με τα θέματα του αθλητισμού- ως επίτευγμα. Ναι μεν δείχνει μια ανάπτυξη, θα αξιολογήσουμε, όμως, αν αυτή η ανάπτυξη είναι ορθολογική, αν δεν είναι αποσπασματική και αν είναι σύγχρονη και αναγκαία.

Πρέπει να επαναξιολογήσουμε την ανάπτυξη διαμέσου των αριθμών, για να δούμε διαμέσου πλέον του Πανεπιστημίου Πελοποννήσου, αν πρέπει να κάνουμε μια άλλη πολιτική, που να συνενώσουμε δομές στο κύτταρο των σωματείων, με καλοπροαίρετο τρόπο, ενισχύοντας οικονομικά τις συνενώσεις και όχι με βίαιο τρόπο.

Αυτά είχα να πω. Τα υπόλοιπα στην τοποθέτησή μου.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Μεϊκόπουλος για ένα λεπτό, για να ολοκληρώσουμε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, ξέρετε ότι έχουμε προσέλθει στη συζήτηση αυτή με τις καλύτερες των προθέσεων και με τις καλύτερες διαθέσεις. Ήρθαμε με προτάσεις, ήρθαμε με επισημάνσεις, ασκήσαμε κριτική σε συγκεκριμένα πεδία και νομίζω ότι γνωστοποιήθηκε με τον απόλυτα διαφανή τρόπο, η πρόθεσή μας σε σχέση με τη νομοθετική πρωτοβουλία.

Δυστυχώς, ο συνάδελφος εισηγητής επέλεξε κατά τη β΄ ανάγνωση να εξαπολύσει μια -κατά τη γνώμη μου- αήθη επίθεση, γεμάτη στρεβλώσεις σε σχέση με την πολιτική στάση του ΣΥΡΙΖΑ αλλά και του ΠΑΣΟΚ.

Έχω να πω ένα πράγμα, κύριε Υπουργέ, ότι και προσωπικά και ως Κοινοβουλευτική Ομάδα, κανείς δεν μας «τραβάει το αυτί», ούτε τα έχουμε κλειστά τα αυτιά μας στις ανάγκες της κοινωνίας. Δεν βγαίνουμε εμείς να κατηγορήσουμε, ως κομματικά υποκινούμενους, όποιους διαφωνούν μαζί μας. Εσείς τα κάνετε αυτά.

Ένα δεύτερο χαρακτηριστικό, που θέλω να επισημάνω, είναι ότι εμείς, κύριε Υπουργέ, δεν «παζαρεύουμε» με αποχές την αξιοπρέπειά μας, αλλά και την εντολή που μας έδωσε ελληνικός λαός.

Αυτά, ας τα αναζητήσετε στη Νέα Δημοκρατία, όχι στον ΣΥΡΙΖΑ.

**ΙΑΣΟΝΑΣ ΦΩΤΗΛΑΣ:** Είπε το κόμμα που θα ψηφίσει «παρών»!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

Τον λόγο έχει η Πρόεδρος της Κοινοβουλευτικής Ομάδας «Πλεύση Ελευθερίας» κ. Κωνσταντοπούλου και θα ολοκληρώσουμε τη συνεδρίαση με την τοποθέτηση του Υπουργού.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μου επιτρέψετε σ’ αυτή τη δεύτερη μέρα συζήτησης στην Ολομέλεια της Βουλής του νομοσχεδίου για τον Αθλητισμό, του Υπουργείου Παιδείας και Αθλητισμού να συγχαρώ από το Βήμα της Βουλής μία λαμπρή αθλήτρια, χρυσή Ολυμπιονίκη μας, πρωταθλήτρια που πριν από λίγες μέρες κατέκτησε δύο μετάλλια στο παγκόσμιο κύπελλο σκοποβολής. Μιλώ για την Άννα Κορακάκη, μία νέα γυναίκα υπόδειγμα αθλήτριας, μια αθλήτρια που τιμά τη χώρα μας και τα χρώματα μας, ένα κορίτσι που γνώρισα στη Δράμα το 2016, πριν τις πιο λαμπρές της διακρίσεις, μία γυναίκα που για να φτάσει στην κορυφή χρειάστηκε να υπερβεί πολλά προσκόμματα, πολλά εμπόδια, πολλές ελλείψεις στην αθλητική πολιτική και στις υποδομές για τον αθλητισμό.

Είναι, λοιπόν, σημαντικό να θυμόμαστε ότι ο αθλητισμός αποτελεί πεδίο δόξας, αποτελεί πεδίο ανάτασης, αποτελεί πεδίο κοινωνικής ώσμωσης και ένταξης. Η πολιτική για τον αθλητισμό είναι υψηλή προτεραιότητα και υψηλή αποστολή της πολιτείας. Και η Πλεύση Ελευθερίας με αυτό το φρόνημα και με αυτή τη ματιά πάντοτε θα μιλάει για τον αθλητισμό, για τους αθλητές, για τους αθλούμενους, για τους εκπαιδευτές, εκπαιδευτικούς, προπονητές, για τους φιλάθλους μας, για τα παιδιά, για το κοινωνικό σύνολο.

Σε όλους και όλες ανήκει ο αθλητισμός. Και στόχος μας είναι ο αθλητισμός να αντιμετωπιστεί πραγματικά ως κοινωνικό αγαθό, στο οποίο πρέπει να έχουν πρόσβαση όλα τα παιδιά, όλοι οι πολίτες, όλοι οι άνθρωποι, να αντιμετωπιστεί ως κοινωνικό δικαίωμα που πρέπει να μπορούν να το ασκήσουν όλοι οι άνθρωποι και να αντιμετωπιστεί ακόμη - ακόμη ως υψηλή υποχρέωση της πολιτείας που δεν μπορεί να αφήνει ούτε τα στάδια να ρημάζουν και να καταρρέουν ούτε τους αθλητές και τους πολίτες να κινδυνεύουν, όταν τα στάδια ακόμα και τα μεγαλύτερα, το ΟΑΚΑ, το Καυταντζόγλειο, το Παγκρήτιο, το γήπεδο των Σερρών και άλλα βρίσκονται εγκαταλελειμμένα.

Η Πλεύση Ελευθερίας βάζει τον αθλητισμό ψηλά και έχουμε την τιμή να είναι υπεύθυνος για τα θέματα αθλητισμού -και πολιτισμού βέβαια- ένας σπουδαίος αθλητής, πρωταθλητής ευρωπαϊκού και διεθνούς βεληνεκούς, ο Σπήλιος Ζαχαρόπουλος, που ταυτόχρονα είναι και εκπαιδευτικός και προπονητής και που πάντοτε υπογραμμίζει και με χαρά θα σας συνδράμει στα θέματα του κοινωνικού αθλητισμού, της πρόσβασης δηλαδή όλων των παιδιών, όλων των μαθητών, όλων των ανθρώπων, όλων των κοινωνικών κατηγοριών και ομάδων στον αθλητισμό.

Κύριε Υπουργέ, σήμερα αποδεχθήκατε μία τροπολογία Βουλευτών -οκτώ νομίζω Βουλευτές του ΣΥΡΙΖΑ κατέθεσαν μία τροπολογία- για να ανακηρυχθεί η 1η Φεβρουαρίου, επέτειος της δολοφονίας του δεκαεννιάχρονου Άλκη Καμπανού, Εθνική Ημέρα Φιλάθλου. Σας συγχαίρουμε που αποδεχθήκατε αυτή την πρόταση, την οποία ολόθερμα υποστηρίζουμε. Και σας συγχαίρουμε και για το κλίμα που αναδίδει αυτή η πρόθεση υπογράμμισης ότι θύματα της βίας που αναπτύσσεται γύρω από τον αθλητισμό και εντελώς έξω από το αθλητικό πνεύμα είναι νέοι άνθρωποι, είναι αθώοι άνθρωποι, είναι φίλαθλοι πολλές φορές, είναι όλοι εκείνοι και όλοι εμείς που έχουμε το δικαίωμα να παρακολουθούμε αθλητικές εκδηλώσεις, να πηγαίνουμε στο γήπεδο για αθλητικές συναντήσεις ή για άλλες εκδηλώσεις. Μίλησε ο εισηγητής μας και για την χρήση των αθλητικών χώρων για πολιτιστικές εκδηλώσεις, για άλλες συναντήσεις ως πεδίον συνεύρεσης, συνάντησης, δημιουργίας, ψυχαγωγίας και κοινωνικής ένταξης.

Έχουμε, λοιπόν, και έχουν όλοι οι πολίτες το δικαίωμα να συμμετέχουν στις αθλητικές διοργανώσεις και δραστηριότητες χωρίς φόβο. Γιατί η καταπολέμηση της βίας -και αυτή ήταν και η κύρια αιχμή της εισήγησης του κ. Καραναστάση και στην επιτροπή σας και εδώ στην Ολομέλεια- σημαίνει κάτι πολύ πιο θετικό και ουσιαστικό, σημαίνει την εμπέδωση της ασφάλειας, την αφαίρεση του φόβου, την έμπνευση αισθήματος ελευθερίας και συμμετοχής, που μόνο με αυτά μπορούμε να μιλάμε για δημοκρατία.

Εμείς, κύριε Υπουργέ, ανησυχήσαμε και κινητοποιηθήκαμε από την πρώτη στιγμή μετά την είσοδο της Πλεύσης Ελευθερίας στη Βουλή, όταν στις 7 Αυγούστου του 2024 δολοφονήθηκε ο Μιχάλης Κατσουρής, είκοσι εννέα ετών στη Νέα Φιλαδέλφεια.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Το 2023.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 2023, έχετε δίκιο. Προέτρεξα στο νέο έτος και ελπίζω να είναι χωρίς θύματα και να εγγυηθούμε όλοι ότι θα είναι χωρίς θύματα.

Βγάλαμε ανακοίνωση, λέγοντας ότι πρέπει να ληφθούν μέτρα για να σταματήσουν αγώνες. Παρεμβήκαμε στο θέμα. Κάναμε και έκανα προσωπικά επίκαιρη ερώτηση στον προκάτοχό σας για τα μέτρα που θα λάβει η Κυβέρνηση. Συζητήθηκε αρχές Σεπτεμβρίου. Και μίλησα και θύμισα ότι πριν τον Μιχάλη Κατσουρή δολοφονήθηκε το 2007 ο εικοσιδυάχρονος Φιλόπουλος και δύο χρόνια νωρίτερα, δύο χρόνια πριν από σήμερα ο Άλκης Καμπανός, δεκαεννιάχρονος φοιτητής, γιατί δόθηκε η λάθος απάντηση στην ερώτηση: «Τι ομάδα είσαι;». Κάποιος από την παρέα του μάλλον και όχι ο ίδιος απάντησε ότι ήταν η λάθος ομάδα.

Γι’ αυτό και έχει ιδιαίτερη αξία για μένα αυτό που έκανε εδώ στην Αίθουσα αυτή ο Διαμαντής Καραναστάσης, λέγοντας: Είμαι φίλαθλος της ΑΕΚ. Έχω όλους τους φίλους μου Ολυμπιακούς. Συμβιώνω με μία Παναθηναϊκό και έχω ακόμη - ακόμη πολύ κοντινούς μου ΠΑΟΚτζήδες.

Αυτό, όμως, πρέπει να κατακτηθεί σαν κουλτούρα, η συνύπαρξη των φιλάθλων ως αθλητικό και φίλαθλο πνεύμα. Μακάρι η 2α Φεβρουαρίου να γίνει η μέρα του φιλάθλου πνεύματος και όχι μόνον η ημέρα του φιλάθλου, να υπάρχει η ευγενής άμιλλα, αυτό που κινητοποιεί και βελτιώνει και εξαίρει την ανθρώπινη υπόσταση και οδηγεί τους ανθρώπους όλο και πιο ψηλά.

Έχουμε, κύριε Υπουργέ, άποψη για τα θέματα του αθλητισμού. Την έχουμε εκφράσει και θα την εκφράσουμε και ισχυρότερα ακόμη σε όλο το επόμενο διάστημα και προσβλέπουμε σε διαρκή συνεννόηση στα θέματα αυτά που προϋποθέτουν συνεννόηση.

Ξέρετε ότι προσωπικά και από τη θέση της Προέδρου της Βουλής αρνήθηκα να ψηφίσω την τροπολογία Κοντονή για τον διορισμό των αθλητικών δικαστών από την ΕΠΟ, γιατί πρέπει η αθλητική δικαιοσύνη να είναι ανεξάρτητη.

Ξέρετε ότι έχουμε πάρει θέση -και την επαναλαμβάνω και από αυτό το Βήμα- κατά της εμπλοκής της Αστυνομίας ως κυρίως υπεύθυνης για τα γήπεδα, για τους αθλητικούς χώρους. Είναι κάτι που και οι αστυνομικοί ορθά επισημαίνουν.

Ξέρετε, βεβαίως, ότι η Πλεύση Ελευθερίας εμμένει και επιμένει στην εκπαίδευση γύρω από τον αθλητισμό, στις εκπαιδευτικές διαδικασίες που θα χτίσουν τη φίλαθλη συνείδηση, το φίλαθλο πνεύμα, το αθλητικό πνεύμα στην κοινωνία και θα την προστατεύσουν από τη βία.

Αυτή ήταν και η στόχευση της τοποθέτησής μας στην Επιτροπή Μορφωτικών Υποθέσεων, γιατί δεν ήρθε το νομοσχέδιο στην επιτροπή για τα θέματα Δημόσιας Τάξης, αλλά στην Επιτροπή Μορφωτικών Υποθέσεων, εκεί υπάγεται το Υπουργείο σας και εκεί εστίασε ο κ. Καραναστάσης.

Είπατε στην επιτροπή ότι υιοθετείτε τις προτάσεις μας, αλλά θέλω να το επαναλάβετε και στην Ολομέλεια. Διότι για μας είναι πάρα πολύ σημαντικό. Είναι ο λόγος που δίνουμε αυτή τη θετική ψήφο κατ’ αρχάς στο νομοσχέδιο και σε κάποια άρθρα του. Σε άλλα κρατάμε επιφυλάξεις και δηλώνουμε «παρών» και σε κάποια άλλα «όχι».

Η θετική, όμως, κατ’ αρχάς τοποθέτησή μας, έχει κυρίως να κάνει με τις δεσμεύσεις που αναλάβατε και με τη δέσμευσή σας ειδικά για τις προτάσεις που καταθέσαμε στην επιτροπή με την εισήγηση του κ. Καραναστάση, για την μακροπρόθεσμη στρατηγική, που δεν στηρίζεται στην καταστολή και την τιμωρία, αλλά κυρίως στην εκπαίδευση, στη συνεργασία, στην καινοτομία, στην πρόληψη, στην προσφορά υψηλού επιπέδου αθλητικών εγκαταστάσεων και παροχών, με φροντίδα για τον θεατή, με σεβασμό στην παρουσία του, με αθλητικές υποδομές, με εκπαιδευτικά προγράμματα, με λήψη δραστικών εκπαιδευτικών μέτρων, με εφαρμογή εκπαιδευτικών προγραμμάτων που να είναι προσβάσιμα, με εμπέδωση διεθνών συνεργασιών και αξιοποίηση διεθνών προτύπων, όπως το πρότυπο των σχεδίων δράσης οπαδών στη Βρέμη, με εκπαίδευση των οπαδών, με έμφαση δηλαδή στην εκπαίδευση και την επανεκπαίδευση των φιλάθλων μέχρι την εξάλειψη του φαινομένου της βίας, με αξιοποίηση του διεθνούς κεκτημένου και της Σύμβασης του Σεντ Ντενί, με συνολικά μια πολιτική αφιέρωσης στην εκπαίδευση, κύριε Υπουργέ -είμαι σίγουρη ότι και ο γενικός γραμματέας που είναι αθλητής θα τα υπογραμμίσει αυτά- με έμφαση και σε πανευρωπαϊκό επίπεδο στο χτίσιμο μιας ευρωπαϊκής πολιτικής εκπαίδευσης των φιλάθλων ή οπαδών -εμένα μου αρέσει το «φίλαθλοι»- με συνεκτικότητα, με τυπικές τυποποιημένες διαδικασίες, με διαρκή ανάπτυξη, με ενημέρωση, με συνεργασία, με μαθήματα για την ιστορία του πολιτισμού, με νομικά μαθήματα για τους κανονισμούς στον αθλητισμό, με εκπαίδευση σε συμπεριφορά και αξίες που συνάδουν με το φίλαθλο πνεύμα, με εκδηλώσεις και δραστηριότητες. Είναι πολύ σημαντικά όσα με την εισήγησή του εκ μέρους της Πλεύσης Ελευθερίας σάς έθεσε ο κ. Καραναστάσης και δεσμευθήκατε ότι θα προχωρήσετε.

Μας ενδιαφέρει να σας δεσμεύσουμε, γιατί ξέρετε εμείς είμαστε άνθρωποι του λόγου μας. Ο λόγος μας μετράει πιο πολύ από κάθε γραπτό -φυσικά και το γραπτό μας και η υπογραφή μας μετράνε- και για αυτό μας ενδιαφέρει και η Κυβέρνηση να τιμά τον λόγο και τη δέσμευσή της. Διότι, πιστεύουμε πραγματικά ότι σε αυτό το επίπεδο και με αυτή την προοπτική, μπορούμε να δράσουμε αποτελεσματικά για τους αθλητές, για τους φιλάθλους, για τον αθλητισμό, για το κοινωνικό σύνολο.

Ας εγκαθιδρύσουμε, κύριε Υπουργέ, μία αθλητική αρχή, το fair play. Ας την εγκαθιδρύσουμε στην πολιτική. Εμείς προσπαθούμε αυτό το υπόδειγμα να χτίσουμε εδώ στη Βουλή. Αυτό που λέμε, κάνουμε. Αυτό που λέτε, σας καλούμε να εφαρμόσετε.

Μας απασχολεί εξαιρετικά το να μην τιμωρούνται αθλητές, επειδή διεκδικούν δικαιώματα ή διαμαρτύρονται για συμπεριφορές. Πρέπει να καλέσουμε στη Βουλή τον Νίκο Κακλαμανάκη, τον Ολυμπιονίκη μας που έχει καταγγείλει συμπεριφορές ασφυκτικές και συνθλιπτικές και για τον ίδιο στη διαδρομή του που τις υπερέβη και για τους νέους ανθρώπους που προπονεί. Να καλέσουμε την Άννα Κορακάκη. Να καλέσουμε τον Μίλτο Τεντόγλου. Να καλέσουμε την πρωταθλήτρια Αννέτα Κυρίδου, την οποία την αποκλείουν από την Ολυμπιακή Ομάδα για λόγους εκδίκησης, επειδή κατήγγειλε κακοποίηση. Να καλέσουμε τους αθλητές να μιλήσουν. Να καλέσουμε τους μαθητές. Να καλέσουμε τους εκπαιδευτικούς. Τώρα που είναι ολυμπιακή χρονιά, να εστιάσουμε και στη συμπερίληψη των ατόμων με αναπηρία, των κωφών ατόμων, των ανθρώπων με δυσκολίες πρόσβασης στις αθλητικές δραστηριότητες.

Θα μου επιτρέψετε να πω μία κουβέντα για την τροπολογία και μία κουβέντα για τον κύριο Πρωθυπουργό που έμαθα ότι έρχεται αύριο στη Βουλή για πρώτη φορά για την ώρα του Πρωθυπουργού.

Την τροπολογία θα την υπερψηφίσουμε, διότι κατοχυρώνει μiα δέσμευση της Κυβέρνησης -τίποτε παραπάνω, αλλά εμείς είμαστε εδώ για να σας καλούμε για το παραπάνω- ότι θα αυξηθεί ο κατώτατος μισθός. Περιμένουμε περισσότερες δεσμεύσεις, περισσότερες πράξεις, πραγματική αύξηση των μισθών και όχι μόνο του κατώτατου μισθού και, βέβαια, ένα επίπεδο ευημερίας που δεν μπορεί να κατακτηθεί με αυτή την εκτίναξη των τιμών.

Περιμένουμε να μην απολυθούν οι είκοσι πέντε εργαζόμενοι στα Ελληνικά Αμυντικά Συστήματα, να μην απολυθούν οι εργαζόμενοι στον e-ΕΦΚΑ που επίσης βρίσκονται τώρα στον αέρα, να μη βασανίζονται οι εποχικοί πυροσβέστες με ανεργία, να μη βασανίζονται με καθυστέρηση καταβολών οι εργαζόμενοι στον τουρισμό και στην εστίαση.

Για τον κύριο Πρωθυπουργό. Έρχεται αύριο στη Βουλή. Θα απαντήσει, λέει, μόνον στον κ. Χαρίτση, δηλαδή στον μοναδικό Πρόεδρο Κοινοβουλευτικής Ομάδας που δεν είναι αρχηγός κόμματος που συμμετείχε στις εκλογές. Δεν είναι σωστό το μήνυμα.

Έχω κάνει στον κύριο Πρωθυπουργό είκοσι επίκαιρες ερωτήσεις. Οι έξι από αυτές αφορούν ένα μείζον θέμα για το οποίο όλοι μιλήσαμε, το ζήτημα της ισότητας, το ζήτημα των ίσων δικαιωμάτων, το ζήτημα του σεβασμού του άλλου φύλου, του άλλου ανθρώπου και την ποινικοποίηση των γυναικοκτονιών, αυτής της μάστιγας που οδηγεί τη μία μετά την άλλη γυναίκες στην αφαίρεση της ζωή τους επειδή είναι γυναίκες.

Καλώ τον κ. Μητσοτάκη να έρθει αύριο να απαντήσει και στη δική μου επίκαιρη ερώτηση, που για έκτη φορά του κατέθεσα. Και θα συνδέσω αυτή μου την πρόσκληση και με την αναφορά σε μία σημαντική πρωτοβουλία που έχει ληφθεί, την πρωτοβουλία «Γκολ στον σεξισμό» της οργάνωσης «Strong me», που μέσα από το ποδόσφαιρο και με εκπαιδευτικές διαδικασίες και με συμμετοχή ποδοσφαιριστών -πρώτα του ΟΦΗ-, με νέα παιδιά εμπεδώνει την ισότητα στον αθλητισμό και στο ποδόσφαιρο. Είναι πρωτοβουλία της Ασπασίας Θεοφίλου, αθλήτριας και καλλιτέχνιδας, που κινητοποιείται στα θέματα αυτά και θα την συναντήσω αργότερα στη Βουλή. Τα θέματα αυτά να μην τα βάζουμε στην άκρη και στο συρτάρι, fair play και αθλητικό πνεύμα, ισότητα για όλους, δικαιοσύνη για όλους.

Θα κλείσω ευχαριστώντας όλους τους Βουλευτές, που μετά την έντονη χθεσινή διαμαρτυρία μου για τη σεξιστική επίθεση του κ. Γιατρομανωλάκη στον Σπύρο Μπιμπίλα και στην Πλεύση Ελευθερίας τοποθετήθηκαν θαρρετά απέναντι. Αυτό, η παρρησία δηλαδή της γνώμης, της θέσης και η υπεράσπιση του βαλλόμενου και η αντίθεση στην αδικία είναι εκείνο που υπερασπίζεται η Πλεύση Ελευθερίας και θα συνεχίσει να το κάνει με αθλητικό και φίλαθλο πνεύμα και με fair play.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα εννέα μαθήτριες και μαθητές και τρεις συνοδοί εκπαιδευτικοί από το Γενικό Λύκειο Δροσιάς Εύβοιας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η συνεδρίαση ολοκληρώνεται με την τοποθέτηση του Αναπληρωτή Υπουργού Παιδείας, Θρησκευμάτων και Αθλητισμού, κ. Βρούτση.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, κυρίες και κύριοι συνάδελφοι, με ανάμεικτα αισθήματα ανεβαίνω στο Βήμα -και είμαι απόλυτα ειλικρινής- γιατί σήμερα πραγματικά μετά από μία συζήτηση η οποία κράτησε μέσα στους τυπικούς χρόνους που ορίζει ο Κανονισμός της Βουλής καταλήγουμε σε μία σύνθεση, που δείχνει ότι η Βουλή και το πολιτικό σύστημα της χώρας μας μπροστά και απέναντι σε μεγάλες προκλήσεις μπορεί να πηγαίνει ενωμένο, να γίνεται δυνατό και να στέλνει ισχυρά μηνύματα.

Κυρία Κωνσταντοπούλου, σας διαδέχομαι στο Βήμα και πραγματικά σας δηλώνω ότι συμφωνώ απόλυτα με τις περιγραφές για τον αθλητισμό που κάνετε. Ο αθλητισμός δεν διχάζει, ο αθλητισμός ενώνει. Ο αθλητισμός δεν έχει χρώμα, δεν είναι προνομιακός χώρος για κανένα κόμμα και διαχρονικά, όπως είπα και στη Βουλή επανειλημμένως, όλοι οι προκάτοχοί μου Υπουργοί, ανεξαρτήτως κόμματος προσέθεσαν, συνέβαλαν, είχαν καλή πρόθεση για τον αθλητισμό, από τον Φούρα το 1999 με τον εμβληματικό πρώτο αθλητικό νόμο, στον Γιώργο Ορφανό, τον Ιωαννίδη, τον Κοντονή, τον Λευτέρη Αυγενάκη.

Σήμερα εγώ έρχομαι να προσθέσω όχι να γκρεμίσω, να βάλω πάνω στο οικοδόμημα το οποίο κληρονομήσαμε ένα επιπλέον λιθαράκι, όχι ανακαλύπτοντας την Αμερική, αλλά αντιμετωπίζοντας παραλείψεις και κενά τα οποία υπήρχαν από το παρελθόν και ευελπιστώντας ότι με αυτές τις νομοτεχνικές παρεμβάσεις που κάνουμε σήμερα με αυτό το σχέδιο νόμου θα βελτιώσουμε το επίπεδο του αθλητισμού στη χώρα, κυρίως σε ένα άθλημα το οποίο λέγεται ποδόσφαιρο, καθώς μέσα στο γήπεδο του ποδοσφαίρου εκκολάπτεται η αθλητική βία όπως το ξέρουμε όλοι μεταξύ μας.

Να επιβεβαιώσω και εγώ την πολύ ποιοτική τοποθέτηση του κ. Καραναστάση, εκ μέρους της Πλεύσης Ελευθερίας, τα ποιοτικά στοιχεία τα οποία παρέθεσε και στην επιτροπή και στην Ολομέλεια και του κ. Μεϊκόπουλου εκ μέρους του ΣΥΡΙΖΑ, του κ. Νικολαΐδη εκ μέρους του ΠΑΣΟΚ και όλων των εισηγητών που ο καθένας με τον τρόπο του και δικαιολογημένη κριτική, γιατί εδώ είμαστε και κόμματα και πρέπει ο καθένας να ασκήσει και την κριτική του και την τοποθέτησή του. Όλοι συνέβαλαν με απόψεις ιδέες.

Όμως θέλω να πω ότι το νομοσχέδιο δεν είναι ένα νομοσχέδιο συνολικό για τον αθλητισμό. Έχει τη μορφή του εκτάκτου νομοσχεδίου που έρχεται με κανονικές διαδικασίες, αλλά έρχεται να αντιμετωπίσει ένα συγκεκριμένο ζήτημα, ελλείψεις παραλείψεις και κενά που έρχονται από το παρελθόν πάνω σε θέματα τα οποία ορισμένοι είπαν ότι έχουν νομοθετηθεί και δεν είχαν υλοποιηθεί. Ναι, πράγματι, οι κάμερες, παραδείγματος χάριν, είχαν νομοθετηθεί, αλλά δεν μπορούσαν να υλοποιηθούν γιατί υπήρχαν κενά στις διατάξεις, όπως και το ζήτημα της ταυτοπροσωπίας, δηλαδή ποιος μπαίνει στο γήπεδο, κατακτήσεις άλλων χωρών ανεπτυγμένων στο ποδόσφαιρο, που τις είχαν κάνει πράξη άλλες χώρες στην Ευρώπη, αλλά όχι εμείς γιατί ακριβώς ήταν ατελέσφορο, δεν ήταν δυνατόν η νομοθεσία που υπήρχε από τότε που νομοθέτησε ο Σταύρος Κοντονής να υλοποιηθεί. Δεν μπορούσε να γίνει πράξη η κάρτα φιλάθλων και γι’ αυτό γίνονταν και συνεχώς αναβολές.

Κυρία Λινού, σας παρέλειψα. Κάνατε μια πολύ ποιοτική και συγκροτημένη και όμορφη τοποθέτηση στην επιτροπή. Το έκαναν πράξη άλλες χώρες στην Ευρώπη.

Σήμερα, λοιπόν, είμαστε μπροστά σε μια νέα κατάσταση. Είμαστε αποφασισμένοι να προχωρήσουμε και να κλείσουμε αυτά τα κενά και τις παραλείψεις του παρελθόντος με ενότητα. Το μήνυμα που στείλαμε σήμερα και για την «ημέρα φιλάθλου», καθώς στηρίζουν όλα τα κόμματα της Βουλής την εισήγηση και την τροπολογία του ΣΥΡΙΖΑ, που αποδέχεται η Κυβέρνηση, δείχνει ακριβώς και τα ποιοτικά χαρακτηριστικά που θέλουμε να έχουμε για τον αθλητισμό και τις πολιτικές που θα αναπτύξουμε στο μέλλον.

Ανοίγω ένα θέμα το οποίο αξίζει να το πούμε για τους εισηγητές κυρίως που είστε στην Αίθουσα, για την κ. Κωνσταντοπούλου και τις ιδέες και τις προτάσεις που κατέθεσε. Φιλοδοξία μας είναι μέσα στο 2024, κάτι που δεν είναι απλά μια λεκτική ευχή σήμερα από εμένα, αλλά κάτι που έχει ήδη ξεκινήσει, να φέρουμε ένα νέο νόμο στη Βουλή, έναν νέο αθλητικό νόμο, μετά από είκοσι πέντε χρόνια τον πρώτο αθλητικό νόμο. Αυτός ο νόμος φιλοδοξία μας είναι να χτιστεί από κάτω προς τα πάνω και αυτό θα γίνει επειδή έχουμε πλέον την τεχνική δυνατότητα να συνομιλούμε με όλο το οικοσύστημα του αθλητισμού.

Στις αρχές Δεκεμβρίου του 2023 έφυγε ένα e-mail το οποίο πήγε περίπου σε οκτώ χιλιάδες ανθρώπους του αθλητισμού, σωματεία, αθλητές, ενώσεις, σε ό,τι πιο διευρυμένο υπάρχει. Αυτοί οι οκτώ χιλιάδες αποδέκτες αντιστοιχούν περίπου σε έναν αριθμό πενήντα, εξήντα, εβδομήντα χιλιάδων ανθρώπων. Είναι τα σωματεία, είναι οι δομές του αθλητισμού, είναι οι ενώσεις, οι Ολυμπιονίκες και από κάτω υπάρχει διάχυση κόσμου, αθλητών, παραγόντων. Όλος αυτός ο κόσμος έχει κληθεί να τοποθετηθεί μέχρι τέλος Φεβρουαρίου. Φυσικά και θα δοθεί παράταση. Για να υλοποιήσουμε αυτό το νομοσχέδιο δεν αρκεί μόνο στις 28 Φεβρουαρίου να μαζέψουμε μόνο τις απόψεις που ήδη έρχονται, αλλά θέλουμε τις απόψεις όλων για να χτίσουμε ένα νομοσχέδιο από κάτω προς τα πάνω, χωρίς να περιμένουμε να ανακαλύψουμε κάτι που δεν έχει φανεί στην επιφάνεια μέχρι σήμερα.

Πολλά έχουν ειπωθεί, πολλά έχουν γίνει. Ερχόμαστε να βελτιώσουμε την υφιστάμενη δομή του αθλητικού χώρου της χώρας μας γιατί συνδυαστικά κάνουμε και δύο άλλα πράγματα τα οποία ανακοινώνω πρώτη φορά στη Βουλή και θέλω να τα ακούσετε: Στις 21 Φεβρουαρίου για πρώτη φορά θα έχουμε τα στοιχεία του αθλητισμού στη χώρα. Δεν τα είχαμε, κυρία Κωνσταντοπούλου μέχρι σήμερα. Δεν ξέρουμε τον αθλητισμό. Θα τον μάθουμε επειδή οι προκάτοχοί μου και κυρίως ο Λευτέρης Αυγενάκης με το μητρώο φρόντισε να νοικοκυρέψει το σύστημα, κάτι το οποίο και εγώ ως μία ισχυρή παρακαταθήκη το βελτιώνω, το απλουστεύω, μειώνω τη γραφειοκρατία -αυτό θα το δουν μέσα στο 2024 όλα τα σωματεία της χώρας- και δημιουργούμε το e-Kouros. Είναι η πρώτη μεγάλη μεταρρυθμιστική παρέμβαση που αντιστοιχεί στην «ΕΡΓΑΝΗ» του Υπουργείου Εργασίας. Ψηφιοποιούμε όλο τον αθλητισμό και στις 21 Φεβρουαρίου όλα τα κόμματα, όλα τα σωματεία και πλέον όλος ο αθλητισμός της χώρας θα έχουν τη δυνατότητα και τη μέτρηση του αθλητισμού που δεν τα έχουμε σήμερα.

Αυτή η πρώτη έκθεση που θα δείτε θα βελτιωθεί μέσα στην πάροδο του χρόνου, φιλοδοξώντας τον Φεβρουάριο του 2025 να έχει περάσει και στο κινητό τηλέφωνο. Αυτή η προσθήκη στο κινητό τηλέφωνο θα δίνει τη δυνατότητα πλέον κάθε γονέας που θέλει να πάει το παιδί του να αθληθεί κάπου να πατάει την περιοχή και να βλέπει τα πιστοποιημένα σωματεία με τους πιστοποιημένους δίπλα προπονητές. Μιλάμε για πραγματική επανάσταση.

Άρα οτιδήποτε άλλο παρασιτικό, το οποίο δεν εντάσσεται μέσα στην πιστοποίηση του κράτους και του Υπουργείου Αθλητισμού, δεν θα επιλέγεται, όπως καταλαβαίνουμε, από τον κόσμο που θέλει να πάει τα παιδιά του να αθληθούν κάπου.

Αλλά το πιο σημαντικό επίσης είναι ότι για πρώτη φορά, έχοντας αυτά τα στοιχεία στα χέρια μας, κύριε Καραναστάση, θα μπορούμε χρόνο με το χρόνο να κάνουμε συγκρίσεις και να βλέπουμε σε κάθε νομό αν βελτιώνεται ή αν συρρικνώνεται ο αθλητισμός.

Θα μπορούμε να δούμε ένα άθλημα σε επίπεδο επικράτειας αν μεγαλώνει ή αν μικραίνει, πώς πάει το μπάσκετ στην Ελλάδα, πώς πάει το πόλο, πώς πάει το τένις, πώς πάει το καράτε, πώς η πυγμαχία, κάθε άθλημα ξεχωριστά σε επίπεδο νομού και σε επίπεδο επικράτειας, με αποτέλεσμα –προσέξτε- οι ομοσπονδίες που εκπροσωπούν τα αθλήματα να λειτουργούν και ανταγωνιστικά. Θα πάρουν ένα πλούσιο πλέον εργαλείο στα χέρια τους που θα μπορούν να γνωρίζουν πού έχουν αδυναμίες, πού έχουν συγκριτικό πλεονέκτημα και να λειτουργούν αντίστοιχα για να διευρύνουν το προϊόν του αθλητισμού, του αθλήματος που έχουν και εκπροσωπούν. Μια μεγάλη λοιπόν παρέμβαση είναι αυτή.

Μια δεύτερη παρέμβαση. Πριν από περίπου δεκαοκτώ μέρες έγινε κάτι που δεν έχει ξαναγίνει στον αθλητισμό της χώρας μας, κάτι αυτονόητο, επειδή η δική μου πολιτική εμπειρία από το προηγούμενο χαρτοφυλάκιο με έχει κάνει να είμαι πολύ προσεκτικός στα ζητήματα αυτά, σχετικά με τα στοιχεία που πήρα από το μητρώο, που ανέφερα και λίγο πριν. Μην τα επαναλάβω, τα ποσοτικά στοιχεία. Δημιουργούν εύλογα ερωτηματικά αν τα στοιχεία της ανάπτυξης του αθλητισμού της χώρας μας είναι αντίστοιχα με αυτά των προηγμένων αθλητικών χωρών της Ευρώπης.

Κάλεσα το Πανεπιστήμιο Πελοποννήσου, το αρμόδιο πανεπιστήμιο για τον αθλητισμό, διαμορφώσαμε από κοινού ένα μνημόνιο και σε ένα διάστημα δύο ή τριών μηνών -δεν θυμάμαι ακριβώς- ζητούμε από το Πανεπιστήμιο Πελοποννήσου να κάνει συγκριτική μελέτη τι συμβαίνει στην υπόλοιπη Ευρώπη, έτσι ώστε να δούμε αν αυτός ο μεγάλος αριθμός σωματείων που έχουμε και η συνεχόμενη διεύρυνση των σωματείων της χώρας αντιστοιχούν σε μια υγιή ανάπτυξη ή πρέπει να δούμε ένα άλλο μοντέλο το οποίο να ισχυροποιεί τη βάση του συστήματος στο κύτταρο που λέγεται σωματείο της χώρας μας, με συνενώσεις, δημιουργώντας πολυαθλητικά σωματεία ή μένουμε στα μονοθεματικά ή μόνο αθλητικά.

Ερωτήματα στα οποία θα απαντήσει πλέον επιστημονικά το Πανεπιστήμιο Πελοποννήσου, έχοντας γνώση και της ανθρωπογεωγραφίας και τα στοιχεία του e-Kouros που θα πάρει στα χέρια του, γνωρίζοντας τα ποσοτικά στοιχεία του αθλητισμού και γνωρίζοντας και το τι συμβαίνει στις υπόλοιπες χώρες, κάτι που δεν έχει γίνει ποτέ.

Παρέμβαση τρίτη. Την ονομάζω χωροταξικό στον αθλητισμό. Το ένα αφορά λοιπόν αυτό που σας είπα για το Πανεπιστήμιο Πελοποννήσου και τη δομή και τα χαρακτηριστικά και το άλλο αφορά κάτι το οποίο έρχεται από το παρελθόν. Είναι η καταγραφή της ιστορίας της δημιουργίας αθλητικών εγκαταστάσεων στη χώρα.

Οι αθλητικές εγκαταστάσεις στη χώρα διαχρονικά γινόντουσαν με όρους φιλίας, με όρους αυτοδιοικητικής σχέσης, με όρους και πολιτικής σχέσης και κομματικής σχέσεις, πολλών σχέσεων. Αυτή ήταν η πολιτική βάση που φτιάχναμε αθλητικές εγκαταστάσεις. Αυτό τελειώνει το επόμενο διάστημα, με το πολυτεχνείο, διαμέσου του Τεχνικού Επιμελητηρίου Ελλάδος, του κ. Στασινού.

Θα υπάρξει ένα μνημόνιο συνεργασίας έτσι ώστε από δω και πέρα να συμβούν δύο πράγματα:

Πρώτον, θα μάθουμε με ακρίβεια όλες τις αθλητικές εγκαταστάσεις της χώρας που δεν τις ξέρουμε σήμερα, με ακρίβεια τοπογραφικού. Διότι το Υπουργείο Αθλητισμού έχει εποπτεία μόνο στα εθνικά αθλητικά κέντρα. Θα μάθουμε όμως και το πλούσιο αθλητικό δυναμικό που έχουμε σε επίπεδο δήμων, σε επίπεδο περιφερειών, το οποίο δεν το γνωρίζουμε. Θα το μάθουμε για πρώτη φορά με μελέτη που θα κάνει το πολυτεχνείο σε όλη την επικράτεια και θα μπει στο e-Kouros. Άρα θα ξέρουμε ακριβώς και τις αθλητικές εγκαταστάσεις της χώρας, κάτι το οποίο έλειπε από το αθλητικό οπλοστάσιο της χώρας μας.

Το δεύτερο -κι εδώ νομίζω ότι δεν θα διαφωνήσει κανείς- από δω και πέρα, όταν θα βγει αυτή η μελέτη του Πολυτεχνείου, διαμέσου του τεχνικού επιμελητηρίου, όταν και όποτε αποφασίζεται στη χώρα να φτιάχνουμε αθλητική εγκατάσταση οπουδήποτε, θα υπάρχουν κριτήρια ανθρωπογεωγραφικά, αθλητικά, κριτήρια βιωσιμότητας, κριτήρια κόστους και κριτήρια συντήρησης, πού φτιάχνω, γιατί το φτιάχνω, ποιος είναι σκοπός που το φτιάχνω και τι αθλητική υπηρεσία θα προσφέρει. Αυτό έλειπε.

Άρα θα έχουμε και εξοικονόμηση πόρων, θα κοπεί ο ομφάλιος λώρος της πολιτικής ή κομματικής σχέσης στο μέλλον και όπου φτιάχνουμε αθλητική εγκατάσταση -νομίζω, συμφωνούμε όλοι-, θα φτιάχνεται με όρους υγιείς, πραγματικά αθλητικούς και όχι πολιτικούς ή κομματικούς. Αυτό όμως είναι κάτι που θα έρθει από το μέλλον.

Όλα αυτά θα πρέπει να ενσωματωθούν σε ένα νομοσχέδιο το οποίο συνδυαστικά με την κωδικοποίηση φιλοδοξούμε να έχουμε, μαζί με τις απόψεις των κομμάτων, συνθετικά και ενωτικά. Δεν σημαίνει ότι θα συμφωνήσουμε σε όλα, μπορεί να υπάρχει μια άλλη προσέγγιση στο ζήτημα των χαρακτηριστικών των σωματείων με οτιδήποτε άλλο.

Πιστέψτε με όμως ότι είμαι καλοπροαίρετος. Καλοδέχομαι οποιαδήποτε άποψη. Δεν υπάρχει εδώ κάτι στεγανό το οποίο να έχει και ιδεολογικό πρόσημο. Δεν υπάρχει κάτι. Ιδεολογικό πρόσημο είναι μόνο ένα: το νοικοκύρεμα, η διαφάνεια, η αποτελεσματικότητα και η ανάπτυξη του αθλητισμού, τίποτε άλλο, που εδώ συμφωνούμε όλοι.

Άρα και οποιεσδήποτε επιμέρους διαφορετικές προσεγγίσεις να υπάρχουν, δεν έχουν το στοιχείο της κομματικής διαφοροποίησης, θα είναι καθαρά και μόνο από τεχνικής και από επιστημονικής διαφοράς. Αυτή λοιπόν είναι η προσέγγιση για το μέλλον.

Ολοκληρώνω.

Είπαμε πάρα πολλά για το τι συνέβη στις επιτροπές. Θέλω να σας πω και εγώ ότι το 2024 είναι μια ξεχωριστή χρονιά, είναι ολυμπιακή χρονιά. Φιλοδοξούμε, ελπίζουμε και επειδή είναι ένα νομοσχέδιο το οποίο δεν θα έχουμε άλλο πριν τους Ολυμπιακούς Αγώνες, να δώσουμε ευχή να πάνε καλά οι Ολυμπιακοί Αγώνες -και θα εξηγήσω γιατί να δώσουμε την ευχή να πάνε καλά οι Ολυμπιακοί Αγώνες στο Παρίσι- και να πάνε καλά και οι αθλητές μας που θα συμμετέχουν στο Παρίσι και να έχουμε περισσότερες προκλήσεις, να είναι μεγαλύτερη σε επίπεδο αριθμών η συμμετοχή των αθλητών μας στο Παρίσι.

Κι επειδή ως Υπουργός Αθλητισμού έχω καλεστεί σε επίσημα συμβούλια στην Ευρώπη, αλλά εκεί διέκρινα κάτι που δεν το είχα δει με άλλη ιδιότητα προηγούμενα, θέλω να σας πω ότι ως Υπουργός Αθλητισμού, όταν συναντιέμαι με ομολόγους μου υπουργούς, βλέπω ότι στο πρόσωπό μου με δέος με αντιμετωπίζουν κατά έναν τρόπο, υπό την εξής έννοια και δεν το είχα καταλάβει: ότι είμαι Υπουργός Αθλητισμού της Ελλάδας.

Κι αυτό έχει να κάνει με όλους μας και το πόσο περήφανοι πρέπει να είμαστε για την ιστορία μας, τον πολιτισμό μας, την καταγωγή μας και τους προγόνους μας. Ναι, πρέπει να είμαστε πολύ περήφανοι. Διότι αυτό που γίνεται κάθε τέσσερα χρόνια σε όλον τον κόσμο, οι Ολυμπιακοί Αγώνες, αυτό που λέμε αθλητισμός με τις αξίες του, όπως τις περιγράψαμε όλοι λίγο πριν από αυτό εδώ το Βήμα, γεννήθηκαν στον τόπο μας, γεννήθηκαν στην πατρίδα μας, την Ελλάδα.

Γι’ αυτό πρέπει να είμαστε πολύ περήφανοι για τον αθλητισμό και τους Ολυμπιακούς Αγώνες και που είμαστε Έλληνες. Όταν σηκώνεται η δάδα με τη φλόγα των Ολυμπιακών Αγώνων και γυρίζει τον κόσμο, πρέπει να είμαστε περήφανοι γιατί αυτή η φλόγα γεννιέται στην Αρχαία Ολυμπία από τον ήλιο της Ελλάδας και γυρίζει όλο τον κόσμο.

Πρέπει να είμαστε υπερήφανοι και γι’ αυτό πρέπει να βάλουμε τα δυνατά μας, ειδικά στον χώρο του αθλητισμού να ενώσουμε τις δυνάμεις μας, να είναι το συγκριτικό μας πλεονέκτημα. Το πιστεύω απόλυτα και θα καταβάλλω κάθε δυνατή προσπάθεια σε κάθε νομοσχέδιο να ενώνω δυνάμεις, απόψεις και ιδέες.

Πιστέψτε με θα το κάνω μέχρι τέλους όσο έχω την ευθύνη στο τιμόνι της γέφυρας αυτού του ωραίου και μοναδικού και ξεχωριστού Υπουργείου που αναβαθμίστηκε από τον Κυριάκο Μητσοτάκη, τον αθλητισμό που έγινε πλέον Υπουργείο Αθλητισμού, ένα υπουργείο το οποίο ήρθε πλέον στη φιλόξενη οικογένεια του Υπουργείου Παιδείας.

Όσον αφορά το νομοσχέδιο, η άποψή μου είναι -επιτρέψτε μου να μεταφράσω και τους εισηγητές με τις απόψεις τους, τις ιδέες τους, τις διαφοροποιήσεις τους, τις κριτικές και στο πρόσωπό μου και στην Κυβέρνηση- ότι επειδή δεν είδα διαφορές στα κεντρικά σημεία του νομοσχεδίου, εγώ το μεταφράζω -πολιτική μετάφραση είναι- ότι υπάρχει σύνθεση. Δεν υπήρχε ούτε μια πλευρά που να πει ότι διαφωνεί στις κάμερες, ότι πρέπει να εκσυγχρονιστούμε με σύγχρονες κάμερες που να βλέπουν όλες τις πλευρές των γηπέδων, όπως λέει το νομοσχέδιο.

Δεν υπήρχε καμμία διαφοροποίηση στην άλλη κεντρική έννοια του νομοσχεδίου που λέγεται ταυτοπροσωπία, δηλαδή να ξέρουμε ποιος μπαίνει στο γήπεδο, το όνομά του, το επίθετό του, να ξέρουμε πλέον ποιος μπαίνει στο γήπεδο, κάτι που δεν υπήρχε και δεν υπάρχει μέχρι σήμερα, να υπάρχουν αυστηρές κυρώσεις διοικητικού χαρακτήρα.

Προσέξτε, διοικητικού χαρακτήρα. Δεν παρεμβαίνουμε στο πρωτάθλημα. Σεβόμαστε το αυτοδιοίκητο του ποδοσφαίρου της ΕΠΟ, σεβόμαστε τη FIFA και τους κανονισμούς της. Σεβόμαστε απόλυτα την UEFA. Αυτό είναι τελειωμένο για εμάς. Αλλά ως χώρα έχουμε το δικαίωμα να μεριμνούμε για την ασφάλεια των πολιτών.

Άρα αν κάποιος αυτά τα πράγματα δεν τα ικανοποιήσει σε επίπεδο Super League 1 την επόμενη αγωνιστική εντός έδρας θα είναι κλειστό το γήπεδο για να διαφυλάξουμε τους φιλάθλους, όχι για να τιμωρήσουμε την ομάδα τους. Το πρωτάθλημα θα εξελίσσεται κανονικά.

Δεν είδα καμμία διαφορά στην απόφασή μας να βάλουμε και να θεσμοθετήσουμε για πρώτη φορά τη ρήτρα παραβατικότητας, δεν είδα διαφορά στη μεγάλη μεταρρύθμιση που λέγεται e-Kouros, να θεσμοθετήσουμε τον Kouro. Όλα αυτά λοιπόν αποτελούν για μένα μια έμμεση στήριξη του νομοσχεδίου και μια έμμεση πολιτική στάση όλων ότι είμαστε ενωμένοι. Είμαστε ενωμένοι και το πιστεύω απόλυτα.

Στο κριτήριο τώρα αν θα υλοποιηθούν αυτά, θα σας πω ότι όλα κρίνονται στην πράξη. Φιλοδοξία είναι να υλοποιηθούν, αλλά η φιλοδοξία μας ότι θα υλοποιηθούν δεν είναι μια απλή ευχή του Υπουργού, που τώρα ενώπιόν σας λέει «Φιλοδοξώ να γίνουν πράξη αυτά που λέει το νομοσχέδιο». Υπάρχουν μηχανισμοί μέσα στις διατάξεις του νομοσχεδίου που πλέον επιβάλουν την υλοποίησή τους.

Άρα, λοιπόν, είναι οι διοικητικές διαδικασίες των μηχανισμών που επιβάλουν και δεύτερον είναι και οι ίδιες οι ποδοσφαιρικές ανώνυμες εταιρείες και όλες οι άλλες αθλητικές ενώσεις που εμπλέκονται στο νομοσχέδιο, που αν δεν τηρήσουν τα συγκεκριμένα στο χρονοδιάγραμμα που ανακοινώσαμε θα έχουν αγώνες κεκλεισμένων των θυρών.

Προσπαθήσαμε να πάρουμε δίπλα μας συμμάχους τις ποδοσφαιρικές ανώνυμες εταιρείες; Απάντηση: ναι. Τίποτα δεν κάναμε εν κρυπτώ, τίποτα δεν κάναμε βεβιασμένα και ό,τι κάναμε βήμα-βήμα ενημερώναμε τις ποδοσφαιρικές ανώνυμες εταιρείες, φυσικά και τα θεσμικά όργανα που τους εκπροσωπούν, και την ΕΠΟ και τη Super League 1 και τη Basket League, που εμπλέκονται άμεσα στο νομοσχέδιο.

Πρώτον, στο ΟΑΚΑ πριν δύο μήνες συναντηθήκαμε, μόλις κλείσαμε τους αθλητικούς χώρους των γηπέδων, με τις ΠΑΕ. Ενημερώσαμε τους εκπροσώπους των ΠΑΕ τι θα κάνουμε, τι σχεδιάζουμε. Αυτό δεν έχει ξαναγίνει ποτέ, στάση εντιμότητας και συνέπειας, ότι δεν είμαστε εναντίον του ποδοσφαίρου, στηρίζουμε το ποδόσφαιρο και θέλουμε τις ΠΑΕ να είναι σύμμαχοί μας.

Αφού συμφωνήσαμε εκεί πέρα το πλαίσιο -γιατί ούτε εκεί υπήρξαν διαφωνίες, δεν έγινε ούτε μία αρνητική δήλωση από καμμία ΠΑΕ, όλοι είπαν ότι ναι, πρέπει να αντιμετωπίσουμε τη βία και αυτά τα μέτρα είναι απαραίτητα- προχωρήσαμε στη δημιουργία τεχνικών κλιμακίων. Ούτε αυτό έχει γίνει ποτέ. Τεχνικά κλιμάκια από τρία Υπουργεία, Υπουργείο Προστασίας του Πολίτη, Υπουργείο Ψηφιακής Πολιτικής και Υπουργείο Αθλητισμού, με επικεφαλής τους Γενικούς Γραμματείς, παραδείγματος χάριν τον κ. Μαυρωτά, επικεφαλής από το Υπουργείο Αθλητισμού, και οι άλλοι δύο Γενικοί Γραμματείς, και πήγαν σε όλα τα γήπεδα της Super League 1, γιατί το ήθελαν κι εκείνοι. Συναντηθήκαμε με εκπροσώπους των ΠΑΕ σε κάθε γήπεδο, και στα δεκατέσσερα γήπεδα. Είδαμε τις ιδιαιτερότητες των γηπέδων και φτιάχτηκαν εκθέσεις.

Άρα τώρα είμαστε έτοιμοι, το επόμενο διάστημα, άμεσα δηλαδή, μέχρι την ψήφιση του νόμου σήμερα και μέχρι την έκδοση του ΦΕΚ να βγουν υπουργικές αποφάσεις, οι υπουργικές αποφάσεις του νομοσχεδίου, κυρίως οι δύο επίμαχες, οι κάμερες και η ανάλυσή τους και το θέμα της ταυτοπροσωπίας, έτσι ώστε θα παίρνουν στα χέρια τους όλες οι ΠΑΕ, η Super League 1, η Basket League και η ΕΠΟ, αυτό το οποίο περιγράφεται στις υπουργικές αποφάσεις να το κάνουν κτήμα τους οι ΠΑΕ, να ετοιμαστούν στις προθεσμίες που ανακοινώσαμε.

Δηλαδή την Τετάρτη 6 Μαρτίου οι κάμερες θα πρέπει να λειτουργούν σε όλα τα γήπεδα της Super League 1 και Basket League 1. Εάν δεν υπάρχει αυτό, τότε η επόμενη αγωνιστική για τη συγκεκριμένη ομάδα θα γίνει κεκλεισμένων των θυρών. Θα κάνει τον αγώνα της. Δεν τιμωρούμε τους αθλητές ούτε την ομάδα, αλλά θα γίνει χωρίς θεατές.

Την Τετάρτη 9 Απριλίου -έχουμε δώσει και αρκετό χρόνο έτσι ώστε να ετοιμαστούν, και επειδή άκουσα και την κριτική ότι ανοίγουμε τα γήπεδα χωρίς να έχουν γίνει αυτά, ποιος εδώ θα μπορούσε να βγει στο Βήμα και να πει ότι θα μπορούσαν να γίνουν αυτά τα πράγματα αμέσως σε έναν μήνα; Μιλάμε για νέες τεχνολογίες, μιλάμε για νέα συστήματα. Κάτι που δεν έγινε -προσέξτε- δεκαετίες, πάμε να το κάνουμε σε τέσσερις μήνες. Για δεκαετίες δεν έγινε και πάμε να το κλείσουμε σε τέσσερις μήνες. Δεν δεχόμαστε την κριτική σε αυτό. Τη δέχομαι την κριτική. Λογικό είναι, κάτι πρέπει να πει και ένα κόμμα, αλλά όχι σοβαρή κριτική ότι αυτό που δεν έγινε για δεκαετίες, γιατί το κάνετε σε τέσσερις μήνες.

Η ημερομηνία 12 Φεβρουαρίου ήταν το δέντρο. Το μέλλον και το δάσος είναι μπροστά μας. Το δάσος είναι το μέλλον που ευχόμαστε να υλοποιηθούν αυτά και από τις ποδοσφαιρικές ανώνυμες εταιρείες, και του μπάσκετ αντίστοιχα, και να μην ξαναχρειαστεί ποτέ να κλείσει γήπεδο από φιλάθλους. Το εύχομαι και ως Υπουργός, είναι παράδοξο, αλλά εύχομαι ενώπιόν σας να μην χρειαστεί ποτέ να υπάρξουν διοικητικές κυρώσεις του νόμου που τώρα εισηγούμαι στη Βουλή. Το εύχομαι. Τα άλλα όμως είναι υποχρεωτικά και θα γίνουν, γιατί χωρίς αυτά θα κάνουμε αγώνες χωρίς φιλάθλους.

Στο σημείο αυτό να ενημερώσω δι’ υμών για το εξής -και με αυτό κλείνω, κύριε Πρόεδρε. Θέλω να παρακαλέσω τώρα όσους μας ακούν, γιατί η συζήτηση είναι δημόσια, τις ποδοσφαιρικές ανώνυμες εταιρείες, το μπάσκετ, που μας ακούν, να πάρουν σήμερα τον νόμο, ο οποίος είναι πιο ενισχυμένος, γιατί έχει και την αποδοχή πολλών κομμάτων με τη στάση τους, με αυτά που είπαν, να πάρουν τον νόμο να τον διαβάσουν και να προετοιμαστούν.

Ο νόμος θα εφαρμοστεί. Οι διοικητικές κυρώσεις είναι δρακόντειες. Πρέπει να υπάρξουν, γιατί στο τέλος αυτό που μας ενώνει είναι το καλό του ποδοσφαίρου, ο σεβασμός στο αυτοδιοίκητο του ποδοσφαίρου -το επαναλαμβάνω- και στο τέλος-τέλος νομίζω ότι ήρθε η ώρα να απολαύσουμε και στην Ελλάδα ένα ποιοτικό ποδόσφαιρο, όπως αυτό που πολλοί είπατε εδώ από Βήματος, να μπορούμε να πηγαίνουμε με τις οικογένειές μας χωρίς φόβο, αλλά με ασφάλεια, για να απολαμβάνουμε την ομορφιά του ποδοσφαίρου. Αυτό φιλοδοξούμε.

Κατεβαίνω από το Βήμα με μια λέξη, ευχαριστώ για τη συναίνεση. Σας ευχαριστώ πολύ. Θα είμαι εδώ για να ικανοποιήσω την καλή σας πρόθεση σε όλα. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ, είκοσι μία μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ακταίου Αχαΐας, καθώς και δεκαεννιά μαθήτριες και μαθητές και δύο συνοδοί εκπαιδευτικοί από το 40ο Δημοτικό Σχολείο Πάτρας Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 2 Φεβρουαρίου 2024.

ΕΠΙΚΑΙΡΗ ΕΡΩΤΗΣΗ προς τον Πρωθυπουργό (Άρθρα 129 παράγραφοι 2 και 3, 132 παράγραφος 1 του Κανονισμού της Βουλής)

1. Η με αριθμό 627/38/26-1-2024 επίκαιρη ερώτηση του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου (Αλέξη) Χαρίτση προς τον Πρωθυπουργό, με θέμα: «Το παρόν της Θεσσαλίας απαιτεί άμεση αποκατάσταση για τους πληγέντες. Το μέλλον της Θεσσαλίας απαιτεί ολιστικό σχέδιο ανασυγκρότησης».

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 621/23-1-2024 επίκαιρη ερώτηση του Βουλευτή Κερκύρας της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Αλεξάνδρου Αυλωνίτη προς τον Υπουργό Ναυτιλίας και Νησιωτικής Πολιτικής με θέμα: «Ναυάγιο της Πύλου. Αιτίες και παραλείψεις που οδήγησαν στο τραγικό ναυάγιο».

2. Η με αριθμό 616/22-1-2024 επίκαιρη ερώτηση της Βουλευτού Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Παιδείας, Θρησκευμάτων και Αθλητισμού με θέμα: «Αντιστοίχιση πτυχίων των αποφοίτων των πρώην ΑΕΙ Τεχνολογικού Τομέα (ΤΤ) (ΤΕΙ) με τα αντίστοιχα ή συναφή τμήματα των νέων ακαδημαϊκών δομών».

3. Η με αριθμό 623/24-1-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού με θέμα: «Να μην κλείσει/καταργηθεί λύκειο της πόλης των Χανίων για να μετατραπεί σε πειραματικό και να δοθούν άμεσες λύσεις στο ζήτημα της σχολικής στέγης για όλα τα παιδιά στα Χανιά».

4. Η με αριθμό 613/23-1-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Ελληνική Λύση» κ. Παύλου Σαράκη προς τον Υπουργό Παιδείας, Θρησκευμάτων και Αθλητισμού με θέμα: «Διαπραγματεύσεις της ελληνικής πολιτείας, αναφορικά με το στεγαστικό πρόβλημα του σχολικού συγκροτήματος «FREIMANN» στο Μόναχο Γερμανίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 631/26-1-2024 επίκαιρη ερώτηση του Βουλευτή Χανίων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παύλου Πολάκη προς τον Υπουργό Παιδείας, Θρησκευμάτων και Αθλητισμού με θέμα: «Απαράδεκτη τριετής ολιγωρία του Υπουργείου Παιδείας στο ζήτημα της στέγασης του Πειραματικού Λυκείου Χανίων».

2. Η με αριθμό 634/28-1-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών με θέμα: «Συντάξεις Αποστράτων Ενόπλων Δυνάμεων και Σωμάτων Ασφαλείας».

3. Η με αριθμό 641/29-1-2024 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Υποδομών και Μεταφορών με θέμα: «Λήψη άμεσων αντιπλημμυρικών μέτρων για την πρόληψη πλημμυρών στη Δυτική Αττική».

4. Η με αριθμό 635/28-1-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Υποδομών και Μεταφορών με θέμα: «Η Δυτική Μακεδονία «χάνει το τρένο» μέχρι το 2044».

5. Η με αριθμό 644/29-1-2024 επίκαιρη ερώτηση του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Υποδομών και Μεταφορών με θέμα: «Έγκριση χορήγησης πρόσθετης καταβολής (πριμ) έγκαιρης παράδοσης του έργου: «Επέκταση - βελτίωση πεδίου ελιγμών Κρατικού Αερολιμένα Χίου «ΟΜΗΡΟΣ» και συναφή έργα», αναδόχου “ΘΕΜΕΛΗ Α.Ε.”»

6. Η με αριθμό 646/29-1-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Υποδομών και Μεταφορών με θέμα: «Ανάγκη ένταξης των «Εγγειοβελτιωτικών έργων παραλίμνιων περιοχών Αμβρακίας - Αμφιλοχίας και Βάλτου Ν. Αιτωλοακαρνανίας» στη Δράση 4.3.1: «Υποδομές εγγείων βελτιώσεων» του προγράμματος «Αγροτικής Ανάπτυξης της Ελλάδας 2014-2020».

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄ 203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι πέντε άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 11-12-2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Υπ. Τροπ. 81/4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Βουλ. Τροπ. 82/5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |

(Στο σημείο αυτό καταχωρίζεται έγγραφο του Βουλευτή της Νέας Αριστεράς κ. Χουσεΐν Ζεϊμπέκ, σύμφωνα με το άρθρο 72~~Α~~ του Κανονισμού της Βουλής, που αφορά διευκρίνιση ψήφου επί της τροπολογίας με αριθμό 81/4 29-1-2024, το οποίο έχει ως εξής

ΑΛΛΑΓΗ ΣΕΛΙΔΑΣ

(Να μπει η σελίδα 153α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού», έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 154α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 13.43΄ λύεται η συνεδρίαση για αύριο, ημέρα Παρασκευή 2 Φεβρουαρίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**